India sifainge adhadhu haama nukuraanama muzaaharaa kuran jehidhaane: Alhan\nމަޖިލީހުގެ ކުރީގެ މެންބަރު އަދި މާލެ ސިޓީގެ މޭޔަރު ކަމަށް ވާދަކުރައްވާ އަލްހާން ފަހުމީ\nދިވެހި ރާއްޖޭގައި އިންޑިއާގެ އަސްކަރީން ތިބި ސަބަބަކާއި އެމީހުންގެ އަދަދު އެނގުމަކީ ދިވެހި ރައްޔިތުންނަށް އޮތް ހައްގެއް ކަމަށާ ސަރުކާރުން އެކަން ހާމަ ކުރަން ދެކޮޅު ހަދާނަމަ މުޒާހަރާ ކުރަން ޖެހިދާނެ ކަމަށް މަޖިލީހުގެ ކުރީގެ މެންބަރު އަދި މާލެ ސިޓީގެ މޭޔަރު ކަމަށް ވާދަކުރައްވާ އަލްހާން ފަހުމީ ވިދާޅުވެއްޖެ އެވެ.\nރާއްޖޭގައި އިންޑިއާ ސިފައިން ތިބި އަދަދު ހޯދުމަށް ނޫސްވެރިއަކު ވަނީ ހުށައަޅާފަ އެވެ. އެ މައުލޫމާތު ޑިފެންސް މިނިސްޓްރީން ދީފައިނުވާތީ މައުލޫމާތު ހޯދާ ލިބިގަތުމުގެ ހައްގުގެ ދަށުން އެ މައުލޫމާތު ހޯދުމަށް އިންފޮމޭޝަން ކޮމިޝަނަރުގެ އޮފީހަށް ހުށައެޅުމުން އެ އޮފީހުން ވަނީ އާންމު އަޑުއެހުމެއް ބާއްވާފައެވެ. އެ ބައްދަލުވުމުގައި ޑިފެންސް މިނިސްޓްރީން ވަނީ އެ މައުލޫމާތު ހާމަކުރެވިދާނެތޯ ބެލުމަށް ސިފައިންގެ ލަފާދޭ މަޖިލީހަށް ހުށައެޅި ކަމަށެވެ. ނަމަވެސް އެއީ ގައުމީ ސަލާމަތާއި ގުޅުންހުރި މައުލޫމާތުތަކަށްވާތީ އެ މައުލޫމާތު ހިއްސާ ކުރެވެން ނެތް ކަމަަށް ސިފައިންގެ ލަފާދޭ މަޖިލީހުން އަންގާފައިވާ ކަމަށެވެ.\nއެކަމަށް އިޝާރާތް ކުރައްވާ އަލްހާން ވިދާޅުވީ ދިވެހި ރާއްޖޭގައި އިންޑިއާގެ އަސްކަރީން ތިބި ސަބަބަކާއި އެމީހުންގެ އަދަދު އެނގުމަކީ ދިވެހި ރައްޔިތުންނަށް އޮތް ހައްގެއް ކަމަށެވެ. އަދި ސަރުކާރުން އެކަން ހާމަ ކުރަން ދެކޮޅު ހަދާނަމަ އެކަން ސާފުކޮށް އެ ތަފްސީލު ހޯދަން މަގުމައްޗަށް މުޒާހަރާއަށް ނުކުންނަން ޖެހިދާނެ ކަމަށްވެސް އަލްހާން ވިދާޅުވިއެވެ.\nބިދޭސީ ބަޔަކު ކޯސްޓްގާޑުގައި: ފޮޓޯގެ ހަގީގަތެއް ހާމައެއް ނުކުރޭ\nދާދި ފަހުން ސިފައިންގެ ކޯސްޓްގާޑެއްގައި ބިދޭސީންތަކެއް ތިބި މަންޒަރު ފެންނަ ފޮޓޯއެއް އާންމުވެ އެކަމާއި ގުޅިގެންވެސް "އިންޑިއާ އައުޓް" ކެންޕެއިން ވަނީ ފޯރިގަދަވެފައެވެ. އެ ފޮޓޯގެ ހަގީގަތް ހޯދުމަށް އެމްއެމްޑީއެފްގައި ސުވާލު ކުުރުމުން އެކަމާއި ގުޅޭގޮތުން ވަކި އެއްޗެއް ބުނެފައެއް ނުވެއެވެ.\nއިންޑިއާ އެމްއެންޑީއެފް އަލްހާން ފަހުމީ + މާރިޔާ އަހުމަދު ދީދީ އަބްދުﷲ ޝަމާލް ހުސައިން ފިޔާޒު މޫސާ އިންފޮމޭޝަން ކޮމިޝަނާ


Raees Yameen Ge Vaahaka Aa Gulhigen Mariya Ge Varu Gadha Suvaaleh! - Vaguthu\nރައީސް ޔާމީންގެ ވާހަކައާ ގުޅިގެން މާރިޔާގެ ވަރުގަދަ ސުވާލެއް!\n5 މަސް ކުރިން ( ޑިސެމްބަރު 11, 2021 )\nޑިފެންސް މިނިސްޓަރު މާރިޔާ އަހުމަދު ދީދީ "ވަގުތަށް" އިންޓަވިއު ދެއްވަނީ. --- ވަގުތު އިމޭޖަސް: އިބްރާހިމް ޝާބިލް\nސުޕްރީމް ކޯޓުން 2018 ވަނަ އަހަރުގެ ފެބްރުއަރީ މަހުގެ 01 ވަނަ ދުވަހު އަމުރެއް ނެރުމުން އެއަމުރު ނެރުނު ފަނޑިޔާރުން ހައްޔަރު ކުރަން ސުޕްރީމް ކޯޓުގެ "ޓިނު" ނެގުމާ ގުޅޭ ގޮތުން ކުރީގެ ރައީސް އަބްދުﷲ ޔާމީން އަބްދުލްގައްޔޫމް ދެއްކެވި ވާހަކަތަކަށް ޑިފެންސް މިނިސްޓަރު މާރިޔާ އަހުމަދު ދީދީ މިއަދު ރައްދު ދެއްވައިފިއެވެ.\nރޭ އިދިކޮޅުން މާލޭގެ ކާނިވާ ސަރަހައްދުގައި ކުރިއަށް ގެންދިޔަ "ކޮތަރު ކޮށި" ޖަލްސާގައި ޔާމީން ވިދާޅުވީ ސުޕްރީމްކޯޓުގެ ޓިނު ނަގަން ޖެހުނީ އޭރު ކުއްލި ނުރައްކަލުގެ ހާލަތުން މެނުވީ ގާނޫނުތައް ސަސްޕެންޑު ނުކުރެވޭނެތީ ކަމަށެވެ.\nއޭރު އުއްތަމަ ފަނޑިޔާރު އަބްދުﷲ ސައީދާއި އަލީ ހަމީދުގެ ކޮރަޕްޝަން މައްސަލަތަކެއް ފެންމަތިވެގެން ދިޔަކަން ފާހަގަކުރައްވައި ޔާމީނު ވިދާޅުވީ، އެބޭފުޅުންނަށް އޭރު ފައިސާ ލިބިފައިވަނީ ކިހިނެއްކަންވެސް ސާފު ކުރެއްވި ކަމަށެވެ. އަދި ކޮރަޕްޝަން މައްސަލަތައް ބެލުން ލާޒިމުވެގެން ދިޔަ ކަމަށާއި، އޭރު މަނީ ލޯންޑަރިން ގާނޫނެއް އޮތްނަމަ، އެ ޙާލަތު ރަނގަޅަށް ފެތޭނެކަމަށް ރައީސް ޔާމީނު ވިދާޅުވިއެވެ.\nޔާމީން ދައްކާވަފައިވާ ވާހަކައިގެ ހަބަރެއް ޓްވިޓާގައި ޝެއާކުރައްވާ މާރިޔާ އުފެއްދެވީ ދިގު ސުވާލެކެވެ.\nމާރިޔާ ވިދާޅުވީ ޔާމީން އެވިދާޅުވީ އެމަނިކުފާނުގެ އެކައުންޓުގައި އާމްދަނީއާ ނުބައްދަލު ފައިސާ ހުރި ކަމަށް ހުކުމްގައި އޮތަސް، ގާނޫނުން ސާބިތު ނުވާތީ ޔާމީން ދޫކުރަން ހުކުމް ކުރެއްވި ފަނޑިޔާރުން ކުއްލި ނުރައްކަލުގެ ހާލަތު އިއުލާންކޮށްގެން ހުކުމް ކުރެއްވި ފަނޑިޔާރުން ހައްޔަރު ކުރާނެ ވާހަކަތޯ ކަމަށެވެ.\nRaeesYameen ge Supreme Court hukumuga eba ovey RaeesYameen kan kurevvee qaumehge Raeesaku kan kuranvaane gothakah noon kamah. Veema, cheque number dhimaa nuve Manikfan dhooveema Manikfan Kulli nurakkaa hingaa jallah lun qanoon huddha kuraa kamahtho thi vidhaalhu vanee? 🐜🐜 https://t.co/w2pbXkMkLG\n— Mariya Didi 🎈 (@MariyaDidi) December 11, 2021\n"ރައީސް ޔާމީންގެ ސުޕްރީމް ކޯޓުގެ ހުކުމުގައި އެބަ އޮވޭ ރައީސް ޔާމީން ކަން ކުރެއްވީ ގައުމެއްގެ ރައީސަކު ކަން ކުރަންވާނެ ގޮތަކަށް ނޫން ކަމަށް. ވީމަ، ޗެކް ނަންބަރު ދިމާ ނުވެ މަނިކުފާނު ދޫވީމަ މަނިކުފާނު ކުއްލި ނުރައްކާ ހިންގާ ޖަލަށްލުން ގާނޫނު ހުއްދަ ކުރާ ކަމަށްތޯ ތި ވިދާޅުވަނީ،" މާރިޔާ ވިދާޅުވިއެވެ.\nޔާމިން ވިދާޅުވި ގޮތުގައި ސިޔާސީ ލީޑަރުންތަކެއް މިނިވަން ކުރަން ސުޕްރީމް ކޯޓުން، އެމަނިކުފާނުގެ ވެރިކަމުގައި ނެރުނު އަމުރު ތަންފީޒު ކުރަން އިންޑިއާ ސަރުކާރުން ނުފޫޒު ފޯރުވިއެވެ. އަމުރު ނެރުމުން ރާއްޖޭގެ ފޮރިން މިނިސްޓަރ ޑރ. މުހައްމަދު އާސިމް ރާއްޖޭގެ ހާލަތު އިންޑިއާ އަށް އޮޅުންފިލުވައިދެއްވުމަށް އިންޑިއާ އަށް ވަޑައިގެންނެވި ކަމަށް ވިދާޅުވިއެވެ.\nނަމަވެސް އިންޑިއާ ސަރުކާރުން ރާއްޖޭގެ ފޮރިން މިނިސްޓަރާއި ބައްދަލު ނުކުރެއްވި ކަމަށް ޔާމީން ވިދާޅުވިއެވެ. ފޮރިން މިނިސްޓަރުގެ އެދަތުރުފުޅަށް ފަހު އިންޑިއާ އިން ރާއްޖެ އަށް ތިން ސިޓީއެއް ފޮނުވި ކަމަށެވެ. ތިން ސިޓީގައި ވެސް އިންޑިއާ އިން ވަނީ ސުޕްރީމް ކޯޓުގެ އަމުރު ތަންފީޒު ކުރުމަށް ބާރު އަޅުއްވާފައި ކަމަށްވެސް އެމަނިކުފާނު ވިދާޅުވިއެވެ.\nކްރިމިނަލް ކޯޓުން ޔާމީންގެ މައްޗަށް ހުކުމް އިއްވީ ގއ. ވޮޑަމުއްލާ ދޫކޮށްގެން ދައުލަތަށް ލިބެން ޖެހޭ ކަމަށް ބުނާ އެއް މިލިއަން ޑޮލަރު ޔާމީންގެ އެކައުންޓަށް ޖަމާކުރެއްވި ކަމުގެ ތުހުމަތުގައި އުފުލާފައިވާ ދައުވާ ސާބިތުވެއްޖެ ކަމަށް ކަނޑައަޅައެވެ. އެ މައްސަލައިގައި ޔާމީން ފަސް އަހަރު ދުވަހުގެ މުއްދަތަކަށް ޖަލަށްލުމަށާއި ފަސް މިލިއަން ޑޮލަރުން ޖޫރިމަނާ ކުރުމަށް ވެސް ކްރިމިނަލް ކޯޓުން ވަނީ ހުކުމްކޮށްފައެވެ. އަދި ހައި ކޯޓުން ވަނީ ދަށު ކޯޓުގެ ހުކުމަށް ތާއީދުކޮށްފައެވެ.\nނަމަވެސް ސުޕްރީމް ކޯޓުން އެ މައްސަލަ ބެއްލެވި ތިން ފަނޑިޔާރުންގެ އިއްތިފާގުން ނިންމާފައި ވަނީ ހައި ކޯޓުގެ ހުކުމް ބާތިލްކޮށް، ޔާމީން މިނިވަން ކުރުމަށެވެ. ޔާމީން މިނިވަން ވިޔަސް، އެމަނިކުފާނާ ދެކޮޅަށް އުފުލާފައިވާ އިތުރު ދައުވާތަކެއްގެ ޝަރީއަތް ކްރިމިނަލް ކޯޓުގައި ދަނީ ހިނގަމުންނެވެ.\n"ފިނިފެންމާ" ގޮއްވާލި މައްސަލަ މި ސަރުކާރު އޮތްހާ ހިނދަކު ނުބެލޭނެ - ޔާމިން\nޑިސެމްބަރު 11, 2021 11:46\nސްޕްރިމްކޯޓުމް ޔާމީނަށް ހުކުމްކުރީ މައްސަލަ އިސްތިއުނާފް ކުރުމުން ވަރަށްގިނަ ކަންކަން ސާފުކުރުމަށްފަހު. ޢެކަމު ތުބުނާ 1 ފެބުރުއަރީގެ އަމުރަކީ ކުއްލުއަކަށް ނެރުނު އަމުރެއް މާރިޔާއަށް މިކަން ސާފުނުވަނީތޯ\nޑިސެމްބަރު 11, 2021 11:57\nމާރިޔާ (ފިނދަނަ) އަށް.\nޗެކް ނަންބަރު ދިމާނުވީމަ ޗެކް ހުށަހަޅަން ޗެކް ބަލައިގެން ބޭންކަށް ސުޕްރީމް ކޯޓުން އެންގުމަށް ކުއްލިނުރައްކާ އިއުލާނުކުރެވިދާނެތޯ؟\nޑިސެމްބަރު 11, 2021 11:58\nއެފްޕީއައިޑީގެ މައްސަލަ ތަހްގީގު ކުރަން ސަޓޯއާ މާރިޔާ ހައްޔަރު ކުރުމަށް ކުއްލިނުރައްކާ އިއުލާނު ކުރެވޭނެތޯ މާރިޔާ ވިދާޅުވެ ބަޢްލަވާ\nޑިސެމްބަރު 11, 2021 11:59\nގައުމުގައި ތިބި އިންޑިޔާ ސިފައިން ބާލަން ކުއްލުނުރައްކާ އިއުލާނު ކޮށްބަލަ.\nޑިސެމްބަރު 11, 2021 12:00\nގާނޫނު އަސާސީން މާރިޔާއަށް ތިފަދަ ބާރެއް ލިބިފަ އޮތްނަމަ މޯދީ ރުއްސަންވެސް ތި ފިނދަނަ ދައިތ އެކަން ކުރާނެ.\nފިނދަނަމާރިޔާ އިންޑިޔާއައް ގައުމުވިއްކާފަ، އެފްޕީއަޑީ ގެލާރިގަނޑުންއުދުހުނީމަ އަދިﷲއިރާދަފުޅު ދިގުމުއްދަތަކައް ޖަލައްލެވޭދުވަހު\nޑިސެމްބަރު 11, 2021 13:35\nހަމަ ޔަޤިނުންވެސް ޖަވާބުދާރީވާން ޖެހޭ ދުވަހެއް އެބައޮތް\nޑިސެމްބަރު 11, 2021 12:01\nމާރިޔާއ އަށް ދެވޭނެ ރަ އްދެނެތް މާރިޔާ އަކީ ގަ އުމަށް ގަ އްދާރުވެފަހުރި ގަ އްދާރެ ޙާ އިނެ މި އީ ދެން ތާރީޙުގަ ލިޔެވޭނެގޮތް މި އެ އް ދެން ބަދަލެނުކުރެވޭނެ. ގާނޫނުގެ ވާހަކަ އަމުދުން ނުދެ އްކޭނެ ގާނޫނަށް ފަ އިން އަރާފަ ގާނޫނު އޮޅާލާފަ އިންޑިޔާ އަށް ގަ އުމުވި އްކާފަ..މާރިޔާ އަ އުޓް އިންޑިޔާ އަ އުޓް..\nފިނދަނަ އޭނުކިޔަބަލަ ރާއްޖޭގެ ޑިފެންސްމިނިސްޓަރަކަށްވެހުރެ، ވަރަށް ހުތުރު ﷲކަލިއްމަ ފުލު ލިޔުއްވާފައިވާ ރާއްޖޭގެ ގާނޫނު އަސާސީ އަށް ކޮޅުފައިން އަރައިގެން ހުރެ ވާހަކަދައްކަން\nޑިސެމްބަރު 11, 2021 12:04\nރައީސް ޔާމީނެއް ގުޑުގުޑެއް ނާޅާނެ ތިކަހަލަ ފިނދަނައަކު ފިޔަތަޅައިގަތަކަސް. ފިވެހިންގެ ޝިޕިންގ ކުއްފުނި އެކީ ދިރުވާލައިގެން ހުރިއިރުވެސް ތި ފިނދަނަ ތިއުޅެނީ ނުފުރިހުރެގެން. އެހެންވެ ތިޒާތަށް ތި ޒާތީވަނީ.\nސަރުކާރުން ނޫންތަ ސުޕްރީމް ކޯޓަށް ހެކި ހުށަހަޅަނީ. ޕީޖީން ބުނި ގޮތުން ޕީޖީގަ ޗެކް އޮތް. އެކަމަކު އެޗެކް ހުށަނޭޅީ ސަރުކާރުން ކޯޓުތަކަށް ދޮގުމައުލޫމާތު ހުށަހަޅައިގެން ރައްޔިތުންނަށް އަނިޔާދޭތީނު.\nޑިސެމްބަރު 11, 2021 14:48\nފިރުއައުނުވެސް ގުޑުގުޑެއްނާޅާ ނިމިދިޔައިރުވެސް. ޢެސޮރުވެސް ގަދަބާރު ދެއްކޭތޯ އެއްމެ ފަހުވަގުތުވެސް.\nޑިސެމްބަރު 11, 2021 12:06\nޕީޖީގެ މައްޗަށް ދައުވާކުރަން ކުއްލިނުރައްކާ އިއުލާނުކޮށްބަލަ. ޗެކަކީ ވުޖޫދުގަ އޮތް އެއްޗެއް. ސުޕްރީމް ކޯޓަށް ޗެކްގެ އަސްލުވެސް ހުށަހެޅުމުގެ ބާރު ދައުލަތަށް އޮންނާނެ. އެކަމަކު ހުށަނޭޅުނީ އެއީ ވުޖޫދުގަ ނެތް އެއްޗަކަށްވީމަ. ދައުލަތުން ކޯޓުތަކުގައި ހަދަނީ ދޮގުކަން ފަޅާއާރާފި. ކަލޭމެނަށް ރައްޔިތުން ދެން އިތުބާރެއް ނުކުރާނެ.\nޑިސެމްބަރު 11, 2021 12:09\nމާރިޔާ، މަ ހާދަ ބިރެއް ގަނެއްޖެއޭ! ތިހެން ބިރުނުދައްކާހެޔޮނުވާނެ!\nހާދަހަޔާތްކުޑަ މުސްކުޅި ދައިތަގަނޑެކޭ މިއިނީ. ހުރެބަލަ އެފްޕީއައިޑީގެ މައްސަލައިގަ ޗެކް ނަންބަރު ޖަހާލާނަން. އަހަރެމެންވެސް ދަންނަން ބަދަލުހިފަން. ބަދަލުހިފާލާނީ ދެވަނަ ފަހަރަށް މީހުންގެ އަބުރަށް އިއްޒަތަށް ކަލޭމެންނަށް އަރައިގަންނަން ނުކެރޭނެވަރަށް. އަދި ރައްޔިތުންގެ މުދާ ކައިގެން ކަލޭމެނަށް ތިހެން ނުތިބެވޭނެވަރަށް.\nޑިސެމްބަރު 11, 2021 12:10\nކީރިތި ޤުރުއާނުގެ އިސްމުފުޅު އެކުލެވިގެންވާ ގާނޫނު އަސާސީ މަތްޗަށް ފައިންއެރި ލާދީނީ މާރިޔާ އަކަށް ނެއެނގޭނެ ރ.ޔާމީނު ވިދާޅޔވާއެއްޗަކަށް ގަދަ ސުވާލުކުރަން، އެމަނިކުފާނު ވިދާޅުވީ ސުޕްރިންކޯޓްގައި ތިބެ ގާނޫނާއި ޚިލާފު އަމުރުނެރެމުންދިޔަ ރިޝްވަތުބޮބޑި ފަނޑިޔާރުންތަކެއް އެއިރެއްގެ ނެތް ގާނޫނެއް އެމީހުން އަމިއްލްއަށް ހަދައިގެން ޖުޑިޝަރީގެބާރު ކަނޑުވައި އަމިއްލައަށް އަމިއްލަ ނަފުސުގެމަތްޗަށް އަމިއްލައަށް ޖަޖުކުރަންއުޅުނު ނާތަހުޒީބު ޖަރީމާއެއް ހިންގުމުން ގާނޫނުގެތެރެއިން ކުއްލިނުރައްކާނެރެ އެ އައްދާރުންނަށް ފިޔަވަޅު އަޅަން ޖެހުނީއޭ، ކަލޭކަހަލަ ރޯނު އެދުރުންނަށް ރ.ޔާމީނަށް ފާޑުނުކިޔޭނެ، ކިތައްމެވަރަކަށް ރައްޔިތުން އޮޅުވާލަންއުޅުނަސް އެކސމެއްނުވާނެ، ކަލޭ އިންޑިއާ ގެރިމޯދީގެ ފައިގަ ބޮސްދޭން ދޭބަލަ###\nފިނދަނަ ހޫނު ފެން އެއްޗަކަށް ވެއްޓިއްޖެ. ޗައިވާލާ ނުކުމެ ފިނދަނަ ބުރިގަ ހަންމުއްޓަކުން ޖަހައިފި.\nޑިސެމްބަރު 11, 2021 16:12\nޑިސެމްބަރު 11, 2021 12:12\nސުވާލަކީ. އަވައްޓެރި އެހެން ގައުމުތައްވެސް ހުއްޓާ އިންޑިޔާއިން މިގައުމުގެ ކަންތަކާބެހެން ސިޓީ ފޮނުވަނީ ކިހިނެއްވެގެން!؟\nޑިސެމްބަރު 11, 2021 12:39\nއެސް އޯއެފް އަށް އެފައިސާ ޖަމާވިކަން ސާބިތު ނުވަނީސް އެސްއޯއެފުން ދޫކުރި ޗެކެއްގަ އެފައިސާ ހިމެނޭކން ސާބިތު ނުކުރެވޭނެ. ދަވްލަތަށް އެކަން ސާބިތު ކޮށްދެވިފައެއްނެތް. ޗެކަކީ ގާނޫނީ ލީގަލް ޓެންޑަރެއް. ޗެކެއްގަ ހުންނަފައިސާ އެއްވެސް ފަރާތެއްގެ އެކައުންތަށް ޖަމާ ވުމުގެ ކުރިން ޗެކްގެ މިލްކުވެރިޔަކީ ޗެކް ދޫކުރިފަރާތް. އެޗެކް އެހެން މީހެއްގެ އެކައުންޓަށް ޖަމާވުމަށްފަހު އެ ޗެކާއި ޗެކްގަ ހުރިފައިސާގެ މިލްކުވެރިފަރާތަކީ ޖަމާވި އެކައުންޓްގ ވެރިފަރާތް. މީހެއްގެ އެކައުންޓްގަ ހުރީ އެމީހާގެ އަމިއްލަ ފައިސާ ނޫނކަން ކަނޑައެޅޭނީ ސަރުއީ މަރުހަލާގެތެރޭން ނެރޭ ހުކުމަކުން.\nޑިސެމްބަރު 11, 2021 12:47\nމާރިޔާ ސީދީ ސުވާލު އުފައްދާ އުފައްދާ ހުއްޓާ ވެރިކަން ނިމި، ދެން އަންނަ ބަޔަކު ތިބޭޅާ އާ ދެކޮޅަށް "ގައުމަށް ގައްދާރު" ވިކަމަށް ދައުވާ ކޮށް، ހުރިހާ ކަމެއް ނިމުމަކަށް ގެންނެސް ދިގު މުއްދަަތަކަށް ޖަލަށް ލާނެ. ނުވަތަ، ސިޔާސީ އެއްވެސް ކަމެއްގައި ބައިވެރި ނުވެވޯގޮތަށް ހުކުމް ކުރާނެ. މިހާރު ވެސް ތި ހުންނެވެނީ އެއްޗަކަށް "ފައި އެރިފައި". ރައީސް ޔާމީނާ ދިމާނުކޮށް، ޑިފެންސަށް ފައިބައި ގެން އުޅުމަށްވުރެއް ރަނގަޅުވާނެ، ބެންޗުޓީމު އަރުވާފައި ދަނޑުން ފޭބިއަސް.\nޑިސެމްބަރު 11, 2021 13:39\nސައޫދީ ގައި ހިނގަނީ އިސްލާމީ ގާނޫނު. އިސްލާމީ ގާނުނުގައި ހާއިނުންނަށް މަރުގެ އަދަބު ދެވޭ.\nޑިސެމްބަރު 11, 2021 12:49\nކޯލިޝަންގެ ހުރިހާ އެންމެން އެއްވެގެންވެސް ޔާމިން ނުހިފެއްޓިގެން ތިއުޅެނީ ކީއްވެތަ. ބޯހަލާކު. އެމްޑީޕީގެ ތާއީދު މިހާރު މިގައުމުގައު ދުވަހަކު ނުދާހާ ދަށަށާް ހިގައްޖެ.. އެހެންތަ ވާނީ ރައްޔިތުންނަށް ކޮންމެ ފަހަރު ދެނީ ދޯކާ. ފަސްއަހަރު ގެއްލިގެންދަނީ. އަނެއްކާވެސް އަންނާނެ ހުޅަގުގެ މޮޅެތި ވައުދުތައް ހިފައިގެން . މިތާ ދިވައުދތައް ފުއްދަން އުޅޭނެކަމެއް ނެތް ދެން..\nއަހަރެންވާ ސަލާން އެމްޑީޕީ.\nޑިސެމްބަރު 11, 2021 13:22\nތީ އެއްވެސް ވަރުގަދަ ސުވާލެއް ނޫން...ކުޑަކުދިން ކރާކަހަލަމޮޔަ ސުވާލެއް\nމ ހެޑިން ހެދިމީހަކު ނޫސް ވެރިކަމުގެ އބ ވެސް ނޭންގޭ\nޑިސެމްބަރު 11, 2021 13:42\nރައީސް ޔާމީން ޖަލަށް ލެވޭނެނަމަ ކަލޭމެން ކުއްލިނުރައްކާ މިހާރު އޮންނާނީ އިއުލާނު ކޮށްފަ.\nރ.ޔާމީން މިނިވަންވީފަހުން ސަރުކާރުން ޑިފެންސަށް ފައިބައިގެން ތިކުޅޭ ކުޅުމަކީ ހުތުރު ކުޅުމެއް. ހުރިހާބާރެއްއޮވެ ތިއުޅެނީ ގޯލު ކުރިމަތީ ފާރު ރާނައިގެން ވިއްޔަ. ލަދުވެތިވެބަލަ. ރައްޔިތުންނަށް މިސަރުކާރުން ކަމެއް ކޮށްނުދެވޭތީއާ ގައުމުގައި އިންޑިޔާ މިލިޓަރީ ތުކުރުވާތީއޭ ދިވެހިން މިސަރުކާރުދެކއ ރުޅިއަންނަނީ.\nޑިސެމްބަރު 11, 2021 13:46\nޑިސެމްބަރު 11, 2021 13:57\nވާހަކަ ދައްކާނީ ވާހަކަ ދެއްކޭ ފެންވަރުގެ ފަސްބައިރީތި މީހުން. ރައީސްޔާމީނަށް އެތިވަރުގޮވަން މީދެން ކާކު؟! މަށެއް ގައިމުވެސް އަހުރެން ހެއްދެވި މާތްﷲ ގެ އިސްމުފުޅު ލިޔެފައޮތް ފޮތަކަށް ފައިން އަރާ އެމަތީ ކޮޅަކަށް ނުހުންނާނަން. ލަދުކޮބާ؟\nޑިސެމްބަރު 11, 2021 14:04\nތިޔަ ކުރީ ވަރުގަދަ ސުވާލެއް ނޫން. ތިކުރީ އެއްވެސް ތާކުންތާކުނުޖެހޭ ސުވާލެއް. ހުކުމުގައި ކިތަންމެ ބައިވަރު ވާހަކައެއް އޮތަސް ޔާމީން ދޫކޮށްލީ ސުޕްރީމް ކޯޓުން. އެކަން އިހަށް ހަޖަމުކުރަންވީ. މާރިޔާ ތިޔަ ކިޔާ ގޮތަށް ބަލަަންވެއްޖެނަމަ ގާޒީއެއް ގަވައިދާ ޚިލާފަށް އެކަހެރިކުރި މައްސަލައިގަ ހައްޔަރުކުރަންވީ މީހަކުވެސް މިގައުމުގަ އެބަހުރި، ކުއްލި ނުރައްކާ އިއުލާންކޮށްފަ.\nޑިސެމްބަރު 11, 2021 14:09\nޔާމީނު ނެތޭ އެބުނާ ގާނޫނު ތަސްދީގު ކުރީ ޔާމީނު އަތުން. ދީންވެރި ވުމަކީ ކަނޑައެޅިގެން ދޮގު ހެދުމުންވެސް އަތްޖެހުންތަ؟\nޑިސެމްބަރު 11, 2021 15:06\nނަޝީދު ބަލިކަމަށް ހެދިގެން ލަންޑަނަށް ފިލާގެންދިޔައީ ކުށްކުރެވިގެން ސަލާމަތްނުވަނެކަން ޔަޤީންވާތީ ދޯ ، ޖަރީމާހިންގާއިރު ޤާނޫނުއާއި ކުރިމަތިލާން ނުކެރެނީ ކޮންބަޔަކަށްބާ ، އަދި ކަލޭމެންނާ އެއްކޮޅަށް 1 ފެބްރުއަރީގައި ކަމެއް ނިންމީމަ އެކަން ރަނގަޅުވެފަ ، ޔާމީންގެ ކުށެއްނެތްކަން ކޯޓުން ނިންމި ނިންމުން ހަޖަމެއްނުވަނީ ކީއްވެބާ\nޑިސެމްބަރު 11, 2021 15:09\nމާމޮޅަށް ކިޔަވައިގެން ވިސްނޭ މީހަކަށް ވެގެން އުޅޭނެ ކަމެއްނެތް.. ސުވާލު އުފައްދައްންޔާ މިއޮތީވެސް2ސުވާލު...1 ކަމަކާއި ހިތްހަމަ ނުޖެހުނީމަ ގާނޫނު އަސާސީ މައްޗައް ކޮޅުފައިން އަރާފަ ތިޔަ ދެއްކީ ޅަޖީލުތަކަށް ހެޔޮލަފާ މިސާލެއްތޯ؟..2 ރުޅިއައިސް ހިތްހަމަ ނުޖެހުނީމަ ކީރިތި ގުރުއާނުން ކަނޑައެޅިގެން ފެންނަން ހުރި ކަންކަމަށްވެސް ރިއާޔަށް ކުރުމެއްނެތި ދުލައް އައިހާ ވާހަކަ ދެއްކި ދާނެތޯ؟..\nޑިސެމްބަރު 11, 2021 15:17\nދިގެހި ސިފައިންނަކީ ފިނޑި ފިނދަނަތަކެއް ކަމަށް ބުނި މީހާ ޑިފެންސް މިނިސްޓަރުކަމަށް. އިނޑިއާއަށް ގޮސް ނޫހަކަށް އިންޓަވިއުދެމުން އިންޑިއާ ބޭނުންވެއްޖެ ކޮންމެ އިރެއްގައިވެސް ރާއްޖެހިފިދާނެކަމަށް ބުނެ ބަރިބަރިއަށް އިނޑިއާ ސިފައިން ރާއްޖޭގައި. ބަލަ އިނޑިއާ މީހުންތިޔަހާ ހެވިއްޔާ މަލިކުގައި އެއަރޕޯޓެއް އަޅައިދީބަލަ. ކީއްވެތަ މަލިކުގައި ހެލިކޮޕްޓަރެއް ނޯންނަނީ؟؟ އެމީހުން ބަލިވީމަ ދާނެޖެހެނީ 16 ގަޑިއިރު ދުއްވާފައި ކޮޗިންއަށް/.\nޑިސެމްބަރު 11, 2021 15:27\nމާރިޔާ ދީދީ އާ އެފް ޕީ އައި ޑީ ގެ އެބޮޑު ވައްކަމާ\nގުޅުމެއް ވޭތޯ؟ އެއީ ވައްކަމެއް ކަމަށް ވާނަމަ އެކަން\nއިންސާފުގެ ކުރިމައްޗަށް ނައިސްގެ މިއުޅެނީ ކީތްވެތޯ؟\nސަރުކާރުން ބޭނުންވަނީ ވޮޑަމުލާގެ ފައިސާ އެކަނިތޯ؟\nޑިސެމްބަރު 11, 2021 15:36\nފެބުރުއަރީ 2018 ގެ މާކުރިން 2014 ގަ އޮތީ މަނީލޯންޑަރ ކުރުމުގެ ޤާނޫނު އޭރުގެ ރައީސް ޔާމީން ތަސްދީގު ކޮއްފަ ވީމާ ބޮލުރޮދި ކެނޑުނީ ކާގުގެ ކަން ކުރީގެ ރައީސް ޔާމީން ކޮތަރުކޮށި ޖަލްސާގަ ދެއްކިވާހަކައިން އެބައެގޭ\nޑިސެމްބަރު 11, 2021 15:48\nޔާމީނު ތަސްދީގު ކުރި ގާނޫނެއް އޮންނާނެ. ބީތާއަކަށް ވެރިކަން ލިބުނީމަ ވާނެ ގޮތްވީ. އަދީބު ދިން އެއްޗެއްގަ ވިއްޔާ ތާސް ކުޅެން އިނދެ ސަޮއި ކުރީމާ ވާނެ އެތި ވީ. މިހާޜުވެސް އުޅެން ތިއުޅެނީ ހަމަ އެހެން. އިބުރަތް ނުލިބެނީތަ؟\nޑިސެމްބަރު 11, 2021 16:38\nޤާނޫން އަސާސީ އަށް ފައިން އެރީމަ އެމް އެންޑީ އެފް ގެ ވެރިޔަކަށް ވުމުގެ ޝަރުތު ހަމަވީ\nހުއްބު އަލް ވަތަން\nޑިސެމްބަރު 11, 2021 19:58\nގައުމެއްގެ ގާނުނުހަދާ މަޖްލީހުގައި އެގައުމުގައި ބޭނުންކުރެވެމުންދާ ގާނޫނު އަސާސީއަށް ފައިން އަރައި ޢިހާނެތިކޮށް ކަންކަންކޮށްފައިވާ މީހަކަށް އެގައުމުގެ ދިފާއީ ބާރުގެ އެންމަހައި އޮފިސަރުންނާއި ސިފައިން ސެލިޢުޓްކުރަންޖެހޭ ފަދަ މަގާމެއް ހަވާލުކުރުމަކީ ކޮންކަހަލަ ކަމެއްތޯ!\nޑިސެމްބަރު 11, 2021 19:59\nޑިސެމްބަރު 11, 2021 20:14\nބުނަން ބޭނުންވާ ވާހަކަ ބޭނުުންވަ ގޮތަށް ނުބުނެވޭނެތީ ނުލިޔުނީ.\nޑިސެމްބަރު 11, 2021 21:10\nމާރިޔާ އަނގަމަޑުންލައިގެން ހުރުން ބުއްދިވެރީ.އެއީ ކަމަނާއަކީ ބޮލުގައި ތެތްކަމެއް ނެތް ތިމާއާ އެކަށީގެންނުވާ މަގާމެއް ލިބުމުން ވާނުވާނޭގި އިންޑިއާގެ އަޅުވެތިކަމުގެ ދަށަށް ރާއްޖެ ގެންދިޔުމުގައި މުޑުދާރު ރޯލެއް ކުޅެމުން ގެންދާ ޣައްދާރެއް.\nޑިސެމްބަރު 11, 2021 21:52\nﷲ ގެކަލިމަ ފުޅު ލިޔެވިފައިވާ ގާނޫނު އަސާސީއަށް ފައިންއަރާ ހުރި މީހަކަށް ވަޒީފާދިން ފަރާތް ކުއްވެރިކުރަން އަދި އެމީހަކާއި މިއަންހެންމީހާއާއި ދެމީހުންނަށް ގާނޫނު އަސާސީގެ ދިގުއަތުން ހިފާ ހަށްޔަރު ކުރަންޖެހޭ..\nޑިސެމްބަރު 11, 2021 23:32\nއެމްޑީޕީ މުޅި ލީޑަޝިޕް ބަދަލުކުރަންޖެހޭ. ފީކަޅާ ބައެއް\nޑިސެމްބަރު 12, 2021 20:21\nމާރިޔާ ބުނީ އަޅުގަނޑުމެން އަމުރެއް ނެރުނީމަ އެޔައް އަމަލުނުކުރިވާހަކަ މީކޮންކަހަލަ ވާހަކައެއްތޯ ބޭޒާރުވަނީ ތިޔަ އިންޑިޔާ ރާއްޖެ ހިފަންގޮވާ ގާނޫނައް ކޮޅައްއަރާ ވަރައްތާހިރު


އެމްޕީއެލްގެ ބޮޑު ޚިޔާނާތް: ޗެއާމަން ޒަކީގެ އިސްތިއުފާއަކުން ނުފުދޭ - Sandhaanu\nއެމްޕީއެލްގެ ބޮޑު ޚިޔާނާތް: ޗެއާމަން ޒަކީގެ އިސްތިއުފާއަކުން ނުފުދޭ\nކޮރަޕްޝަން ހިންގާ މުއައްސަސާތަކުގެ ވެރިން ވެސް މުލުންލުހެ މުއައްސަސާތަކުން ބޭރުކުރަން އެބަޖެހޭ!\nއެމްޕީއެލްގެ ބޮޑު ވައްކަމުގެ ހާދިސާއިން ރައީސް އިބްރާހީމް މުޙައްމަދު ޞާލިޙުގެ ސަރުކާރުގެ “ޒީރޯ ޓޮލެރެންސް” ސިޔާސަތު އިތުރަށް ފަޅައިގެން ގޮސް ކުދިކުދިވެ ބޮޑު ބޭޒާރަކުން ބޭޒާރުވެ ނިމިއްޖެއޭ ނުދެންނެވޭނީ ވައްކަން މުލުން ލުހެލެވިގެންނެވެ.\nމޯލްޑިވްސް ޕޯޓްސް ލިމިޓެޑް (އެމްޕީއެލް)ގެ ބޮޑު ވައްކަމުގެ ޚަބަރު ހިތްވަރުގަދަކަމާއެކު ދުނިޔެއަށް ބޭޒާރުކުރެއްވީ ކުންފުނީގެ ޗެއާމަން ނަޒާކީ ޒަކީ ކުރެއްވި ޓުވީޓަކުންނެވެ. އެގޮތަށް ޢަމަލުކުރެއްވީ އެކަމުގެ އެންމެ އިސްކޮށްތިބި ބަޔަކު ޒިންމާދާރުކުރަމަށް މެނޭޖުމަންޓުން އަދި ބޯޑުންވެސް އެއްބާރުލުން ނުލިބުމުން ކަމުގައި ޒަކީ ވަނީ ވިދާޅުވެފައެވެ.\nއެމްޕީއެލްއަކީ އަބަދުވެސް ވައްކަމުގެ ހާއްޔެއްގެ ގޮތުގައި ގިނަބަޔަކު ދެކޭ ތަނެކެވެ.\nއެމްޕީއެލްގައި ކޮރަޕްޝަންގެ ބޮޑެތި މައްސަލަތަކެއް ހުރިކަމަށާއި އެމައްސަލަތައް ބަލާ އެފަދަ ވައްކަން އެގޮތަށް ނުހިންގޭނޭ ހަރުކަށި ނިންމުންތައްނިންމުމަށް ބޯޑާއި މެނޭޖްމަންޓުގެ އެއްބާރުން ނުލިބޭކަމަށްވިދާޅުވެ އެކަމާ ހިތާމަކުރައްވައި ކުރެއްވި ޓުވީޓަށްފަހު ބޯޑުގެ ބައެއް ބޭފުޅުންގެ ކޮމްޕްރޮމައިޒް ނުކުރެވޭފަދަ ޢަމަލުތަކުގެ ސަބަބުން ޒަކީ އެމްޕީއެލްގެ ޗެއާމަން ކަމުން ވެސް މިވަނީ އިސްތިއުފާ ދެއްވާފައެވެ.\nޒަކީގެ ޓުވީޓުގައި ވިދާޅުވެފައި ވަނީ އެމްޕީއެލްއަށް ބޭނުންވާ ތެލުގެ ވިޔަފާރިން ޚިޔާނާތް ހިންގި ކަމަށް ތުހުމަތު ކުރެވޭ ބައެއް މީހުން ސަސްޕެންޑު ކުރުމުގައި ނާކާމިޔާބު ވެފައިވާތީ، އެކަމާ ހިތާމަކުރައްވާ ކަމަށެވެ.\nއެމްޕީއެލްތެރޭގައި ހިނގި މާސިންގާ ބޮޑު ކޮރަޕްޝަނާއި ލަދެއް ހަޔާތެއް ނެތް ވައްކަމުގެ މައްސަލައާ ގުޅިގެން ޗެއާމަން ޒަކީ އިސްތިއުފާދެއްވުމުން އެމްޕީއެލްގެ ޚިޔާނާތާއި ވައްކަމުގެ މައްސަލަ އޮފުކޮށް ރީތިކޮށް ގައުމަށް ހާމަކޮށްދެއްވަން މެނޭޖިން ޑިރެކްޓަރ ސ. ހުޅުދޫ ވާރުގެ، ޝާހިދު ޢަލީ އިސްކޮށް ހުންނަވައިގެން ވަނީ ބޮޑެތި މަސައްކަތްތަކެއް ކުރައްވާފައެވެ.\nކޮރަޕްޝަންގެ ބޮޑު ޖަރީމާއެއް ފަޅާއެރުމުން، ކޮރަޕްޝަނާ ދެކޮޅު މީހުންގެ ހިތްހަމަޖައްސައި ދިނުމަށް ވަރުގަދަ ދެ ނޫސްބަޔާނެއް ޝާހިދު އެމްޕީއެލްއިން ނެރުނެވެ. އޭގެ އިތުރަށް “ރާއްޖެ ޓީވީ” ފަލަސުރުޚީ ޕްރޮގްރާމުގައި ބައިވެރިވެވަޑައިގެން ޝާހިދު ވަނީ އެމްޕީއެލްގެ ބޮޑު ވައްކަމުގެ މައްސަލައަށް އޮފުދުއްވުމަށް ވަރަށް ބޮޑަށް މަސައްކަތް ކުރައްވާފައެވެ. އެކަމަކު އެ ދެ ނޫސްބަޔާނަކުން އަދި ޝާހިދު “ފަލަ ސުރުޚީ”ގައި ދެއްކެވި ވާހަކައަކުން އެމްޕީއެލްގައި ހިނގި މިލިއަން މިލިއަން ރުފިޔާގެ ވައްކަމުގެ ހާދިސާއަކީ ނުހިނގާ، އަދި ހަގީގަތެއްނެތް، ދޮގު ހާދިސާއަކަށް ނުހެދުނެވެ.\nޝާހިދު ސިފަކުރެއްވި ގޮތުގައި ޗެއާމަން ޒަކީގެ ޓުވީޓަކީ މިސްލީޑިން ސްޓޭޓްމަންޓެކެވެ. އެކަމަކު އެ ޓުވީޓު މިސްލީޑިން ވީގޮތެއް ޝާހިދު ސާފުކޮށް ނުދެއްވައެވެ.\n“އެކަމުގައި ޝާމިލްވާ މުވައްޒަފުންގެ ތެރެއިން ބަޔަކުވަނީ ވަޒީފާގެ މައްސޫލިއްޔަތުން އެކަހެރި ކުރެވިފައި.” ޝާހިދު ވިދާޅުވެފައިވެއެވެ. “އެކަން ކުރަނީ ފިއުލް ސަޕްލައިގެ ބައެއް ފަރާތްތަކާއި ގުޅިގެންކަމަށް މުއައްޒިފުން ވަނީ އިއުތިރާފުވެފައި.”\nޝާހިދު ވިދާޅުވިގޮތުގައި ވައްކަންކޮށްގެން އުޅެނީ ފުރަބަންދުގެތެރޭގައި ބައެއް މުއައްޒިފުން އޮފީހަށްނުނެރެ ގޭގައި ބައިތިއްބައިގެން މަދު މުއައްޒަފުންތަކެއް ނެރެގެން މަސައްކަތްކުރަމުން ދިޔަ ދުވަސްވަރެއްގައެވެ.\n“އާންމުކޮށް އިންނަ ޕްރޮސެސް އެއީ މިސާލަކަށް އެއްޗެއް ލިބިގަންނަ ކަމަށްވަންޏާ އެއަށް ފޮނުވާ ލިޔެކިޔުންތަކާއި އެހުރިހާ އެއްޗެއް ސޮއިކުރުމާއި މީގެ ވަރަށް ގިނަ ކަންތައްތަކެއްވެސް އިލެކްޓްރޯނިކަށް ބަދަލުވި. އެއީ ސްކޭންކޮށްފައި އީމެއިލް މެދުވެރިކޮށް އަޕްލޯޑްކުރުމާއި މިކަހަލަ ޕްރޮސެސްތަކަށް ބަދަލުތަކެއް އައީ ،އައިމަ އެދަނޑިވަޅުގައި އާންމުކޮށް އިންނަ ނޯމަލް ޕްރޮސެސްއަށްވުރެން ޕްރޮސެސްތައް ތަންކޮޅެއް ބަލިކަށިވެގެންދިޔަ، އެކަމުގެ ތެރޭގައި ނާޖާއިޒު ފައިދާ ނެގިދާނެ، އެއީ ޚާއްސަކޮށް ސަޕްލައި ކުރާ ފަރާތާއި ގުޅިއްޖެކަމަށްވަންޏާ ނެގިދާނެ.” ޝާހިދު “ރާއްޖެ ޓީވީ”ގައި ވާހަކަފުޅުދައްކަވަމުން ވިދާޅުވިއެވެ.\n“އާންމުކޮށް މި ކޮވިޑް-19 ތެރޭގައި މި އޮޕަރޭޝަން ލެވެލްވެސް ތަންކޮޅެއް، ވަރަށް ދަށް، މުދާ އަންނަ ނިސްބަތުން މުދާ އައުންވެސް ވަރަށް ދަށް، އެހެންވީމާ އަސްލު ތެޔޮ މައްޗަށް ގޮސްގެން ނުވާނެކަން އަޅުގަނޑުމެންނަށް ފެނޭ، އެކަމު ކޮންސަމްޕްޝަން ރިޕޯޓުން މި ފެނުނީ ތެލުގެ ކޮންސަމްޕްޝަން މައްޗަށް ގޮސްފައި ހުރިކަމަށް.”\nޝާހިދުގެ ވާހަކަތަކުން އޭނާ އެތަނުގެ އެންމެ އިސްވެރިއެއްގެގޮތުގައި ހުރެ ކޯވިޑުގެ ތެރޭގައި އެމްޕީއެލްގެ ހިންގުމަށް އޭނާ ގެނައިބަދަލަކީ ވަރަށް ދޯދިޔާ ބަދަލެއްކަމާއި އެކަމަކީ ވައްކަންކޮށް ނާޖާއިޒު ފައިދާ ނަގަން ބޭނުންވާ މީސްމީހުންނަށް ހުޅުވައިލެވުނު ދޮރެއްކަން ވަރަށް ރަނގަޅަށް ދޭހަވާފަދަ ޢިބާރާތަކުން ވިދާޅުވެދެއްވިއެވެ.\nއެހެންކަމަށްވާނަމަ އެކަމުގެ ޒިންމާ ޝާހިދު އާއި އެމްޕީއެލްގެ ސީނިއަރ މެނޭޖްމަންޓުން ނަގަން ނުޖެހޭ ހެއްޔެވެ؟ ހަމައެކަނި ކުންފުނީގެ ޗެއާމަން އެމްޕީއެލްގެ ވައްކަން ފަޅާއަރުވާލެއްވުމަށްފަހު، އެކަމާ ގުޅިގެން ކުންފުނީގެ އިސްބޭފުޅުންގެ ޢަމަލުތަކާމެދު ހިތްޕުޅާނުވެގެން ކޮރަޕްޝަނާ ދެކޮޅަށް އިސްތިއުފާ ދެއްވުމުން ރައީސް އިބްރާހީމް މުޙައްމަދު ޞާލިޙުގެ ޒީރޯ ޓޮލެރެންސް މިގައުމުގައި ގާއިމު ކުރެވޭނޭ ހެއްޔެވެ؟\nޝާހިދު ވިދާޅުވިގޮތުގައި ޚިޔާނާތުގައި ގެއްލިފައިވާކަމަށް ތުޙުމަތު ކުރެވޭ 8 މިލިއަން ރުފިޔާގެ އަދަދު އިތުރުވުމަކީ ނުވަތަ މަދުވުމަކީ ވެސް އެކަށީގެންވާކަމެކެވެ.\nއެމްޕީއެލްއިން މުއައްޒަފުން މަދުކޮށްގެން މަސައްކަތް ކުރުވީ ވައްކަން ކުރަން ބާވައެވެ! ވައްކަމަށް މަގުފަހިކޮށް ވައްކަން ކުރުވަން ބާވައެވެ! އެތަނަކީ ކުރިންވެސް ވައްކަމުގެ ހާއްޔެއްކަމާއި އެތަނުން ވެފައިވާ ބޮޑެތި ޚިޔާނާތްތަކާއި ވައްކަމުގެ ތަފުސީލު ޝާހިދަށް ވަރަށް ރަނގަޅަށް އެގޭނެއެވެ.\nއެމްޕީއެލްގެ މުއައްޒަފުންތަކަކާއި އެސްޓީއޯގެ ތެޔޮ ކުންފުނި، ފިއުލް ސަޕްލައި މޯލްޑިވްސް (އެފްއެސްއެމް)ގެ މުއައްޒިފުންތަކެއް ގުޅިގެން ކިތަންމެ ރަނގަޅަކަށް ވެސް ވައްކަންކޮށްފިއޭ ބުނެވިދާނެއެވެ. ޝާހިދު ދެއިރު ދެދަޅައަށް ޓީވީގައި ވާހަކަފުޅުދެއްކެވިއަސް ހެނދުނު ނޫސްބަޔާނެއް ރޭގަނޑު ބަޔާނެއް ނެރުއްވިއަސް އެ ވައްކަން ނުކުރާކަމަކަށް ނުވާނެއެވެ.\nޒަކީ ވިދާޅުވިގޮތުގައި މީގެ ހަމަސް ދުވަސް ކުރިން ވެސް ވާނީ ޝެއިޚު ޢިމްރާނުގެ އަރިހުގައި އިސްތިއުފާގެ ވާހަކަ ދަންނަވާއި އިސްތިއުފާ ހުށަހަޅައި ފައެވެ.\n“އެއީ އެތަނުން ގެއްލިފައިވާ ބޮޑެތި ޚިޔާނާތުގެ ފައިސާ ހޯދުމަށް ހަރުދަނާ ފިޔަވަޅުތަކެއް އަޅައި ޚިޔާނާތްތައް ހުއްޓުވުމަށް ވަޒީފާގެ ޒިންމާ އަދާނުކުރެވޭތީ. އަޅުގަނޑު އެވަޒީފައިގައި ހުންނަނީ އަދާލަތު ޕާޓީގެ ސްލޮޓެއްގައިކަމުން ޢިމްރާން އަރިހުގައި ދެންނެވީ. ޢިމްރާން ވިދާޅުވީ އަދި މަޑުކޮށްލުމަށް.” ޒަކީ ވިދާޅުވިއެވެ. “ދެން 24 ނޮވެމްބަރުގައި މިޙާދިސާ ހިނގީ. އަޅުގަނޑަށް ވައްކަން ހިންގި ޑިޕާޓުމެންޓުގެ މެނޭޖަރު ވައްކަމުގެ ތަޙުގީގު ނިމެންދެން އެކަހަރިކޮށްލަން އެއްބާރުލުން ނުދިން.”\nއެމްޕީއެލްގެ އިސްމަގާމުތަކުގައި ކޮރަޕްޝަނަށް މަގުފަހިވާގޮތަށް ކަންކަން ކުރައްވާ ބޭފުޅުން ތިއްބެވިކަމަށް ޗެއާމަންއަށް ގަބޫލުކުރެއްވޭތޯ ދެންނެވުމުން ޒަކީ ވިދާޅުވީ “މި ތެލުގެ ވައްކަމުގެ ޙާދިސާއާ ގުޅިގެން އެބޭފުޅުންގެ ޢަމަލުތައް ހުރިގޮތުން މިހާރު ޔަގީންވެއްޖެ. ކުރީގެސަރުކާރުން މިތަން ހިންގިއިރުވެސް ވަރަށް ބޮޑެތި ޖަރީމާތައް ހިންގައިފާވޭ. ކުރީގެ ވާހަކަ ދައްކައި މިހާރު ކަމެއް ރަނގަޅަށް ނުކުރެވި، މުސާރަ ލިބޭތީ ގޮނޑިކޮއްކޮ ހެދިގެން ހުރުމަކީ އެއީ އަޅުގަނޑުގެ ގޮތެއްނޫން!” ޒަކީ ވިދާޅުވިއެވެ.\nޗެއާމަން ޒަކީ ޓްވީޓްކުރެއްވި ފަހުން އެމްޕީއެލުން ނެރުނު ބަޔާނުގައި ހާމަކޮށްފައިވަނީ އެތެރޭގެ އޮޑިޓުން ފާހަގަކުރެވުނު ކަންކަމާ ގުޅިގެން މިހާރު އެ މައްސަލަ އޭސީސީ އާއި ފުލުހުންގެ އިތުރަށް އޮޑިޓަ ޖެނެރަލްއަށް ވެސް ހުށަހަޅާފައިވާ ކަމަށެވެ.\n“ކޮރަޕްޝަންގެ މައްސަލަތަކަކީ މި ކުންފުނިން ވަރަށް ސީރިއަސްކޮށް ބަލާނެ މައްސަލަތަކެވެ. މިފަދަ އަމަލެއްގައި ޝާމިލްވާ މުވައްޒަފަކާ މެދު މި ކުންފުނިން ގާނޫނާއި ގަވައިދާ އެއްގޮތްވާ ގޮތުގެ މަތިން އެންމެ ހަރުކަށި ފިޔަވަޅު އަޅާނެ ވާހަކަ ދަންނަވަމެވެ،” އެމްޕީއެލްގެ ބަޔާނުގައި ލިއެފައިވެއެވެ.\nއެމްޕީއެލްއިން ނޫސްބަޔާން ނެރެގެންނާއި ޝާހިދު ލައިވް ޝޯތަކުގައި މަސައްކަތް ކުރައްވާފައިވަނީ އެމްޕީއެލްގެ ޗެއާމަން ޒަކީ ކުރެއްވި ޓުވީޓަކީ ދޮގެއްކަމަށް ހައްދަވާށެވެ. އެކަމަކު އެކުރައްވާ މަސައްކަތުން ހާމަވެގެންދަނީ އެމްޕީއެލްގައި ބޮޑެތި މައްސަލަތަކެއް ހުރިކަމެވެ.\nއެމްޕީއެލްއަކީ ތެލުގެ ވައްކަމުގެ ސަގާފަތެއް ގެންގުޅޭ ކަމުގެ ތާރީޚެއް އޮތް ކުންފުންޏެކެވެ. ކޮރަޕްޝަނާއި ވައްކަމާއި ދެކޮޅަށް އަޑު އުފުލަމުން އައި ސަރުކާރުގެ ދެވަނަ އަހަރުގައި ފަޅާއެރީ އެމްޕީއެލްގެ ޚިޔާނާތްފަދަ ވައްކަމާއި ޚިޔާނާތުގެ ކިތައް މައްސަލަތައްބާވައެވެ! ކިތައް މައްސަލަ އިންސާފުވެރިކޮށް ތަހުގީގުކޮށް ފިޔަވަޅު އެޅިފައިވޭބާވައެވެ! ކިތައް ވެރިން ޒިންމާ ކުރުވިއްޖެތޯ ނުވަތަ އެކަހަރި ކޮށްލެވިއްޖެތޯ މިއީ މިއަދު ރައްޔަތުން ކުރާބޮޑު ސުވާލެވެ.\nއެމްޕީއެލްގެ ޗެއާމަން ޒަކީގެ އިސްތިއުފާއަކީ ވަރަށް ހިތްވަރުގަދަ ފިޔަވަޅެކެވެ. އެކަމަކު ގައުމުން ކޮރަޕްޝަން ފޮހެލަން ހަމައެކަނި އެފިޔަވަޅުން ނުފުދެއެވެ. ކޮރަޕްޝަން ހިންގާ އެހެން މުއައްސިސާތަކުގެ ވެރިންވެސް ކޮރަޕްޝަނާ ދެކޮޅަށް ތެދުވެވަޑައިގަންނަވަން އެބަ ޖެހެއެވެ.\nއެނގެންޖެހޭ ޙަގީގަތަކީ ވައްކަން މިކުރަނީ ދައުލަތުގެ ޚަޒާނާއިންކަމެވެ. ދައުލަތުގެ ޚަޒާނާއަކީ ރައްޔަތުމީހާގެ މުދަލެވެ.\nސަރުކާރު އައިސް ގޮސް ދައުރު ކުރާނެއެވެ. ސަރުކާރަކަށް ވާނެ ގެއްލުމެއްނެތެވެ. ސަރުކާރުގައި ހޭކިލެވުނީމާ މުއްސަދިވާން ބައެއް މީހުންނަށް ފުރުސަތުލިބެއެވެ. އަދި ފުރުސަތު ހޯދާވެސް މެއެވެ. މިއަދުގެ ސިއްރު ލިޔުމުން އެފެނުނީ އިއްޒަތްތެރި މެމްބަރު ޝަރީފާއި އިއްޒަތްތެރި މެމްބަރު އިލްހާމުގެ އިއްޒަތެވެ. މާދަމާ އެވެނި މިވެނި އިއްޒަތްތެރީންނެވެ. ވީމާ ކޮރަޕްޝަން ހިންގާ މުއައްސަސާތަކުގެ ވެރިންނާއި އެފަދަ ޢިއްޒަތްތެރި “ވަގުން” ވެސް މުލުންލުހެ މުއައްސަސާތަކުން ބޭރުކުރަން އެބަޖެހެއެވެ.\nމުޙައްމަދު މޫސާ ޑިސެމްބަރ 5, 2020 At 2:00 ޕމ\nދެރަކަމެއް. އެމިއްލަކުންފުނިން ވައްކަން ކުރިނަމަ ޝާހިދު އެގޮތަށްވާހަކަ ދައްކާލަދައްކާލާ ހުންނެތޯ ނޫނީ ތިބުނާ ޑިޕާޓުމެންގެ ހެޑް އެކަހެރިނުކޮށް ހުންނާަނެތޯ؟ އަމިއްލައަށް ދާ އޮހޮރުވައިގެން ލިބިފައިވާ މުދަލަކަށް އެމްޕީއެލް ނުވީމަ އޭނައަށްވެސް އަދި ގިނަ މީހުނަށްވެސް މާބޮޑުކަމަކަށް ނުވަނީކަމަށް ފެނެއެވެ. އެހެނަސް #ޒީރޯޓޮލަރެންސް ދަށުން ކިރިޔާ އެކަމުގައި އުނގުޅިކަމަށް ޝައްކު ކުރެވޭ އެންމެން ތަޙުގީގު ނިމެންދެން ގެއަށް ފޮނުވާލަން ޖެހެއެވެ. އެފަދި ސަސްޕެކްޓުން ބައިތިއްބައިގެން އެމީހުން ލައްވާ ކޮން ތަޙުގީގެއް ކުރުވޭނީ؟ މިހާރު ދެން ހެކިނައްތާލުމުގެ މަސައްކަތުގައި ތެޅިފޮޅޭނީ. މެނޭޖުމަންޓުގެ ހެޑް ޝާހިދުވެސް ބޭރުކޮށްލައިގެން ތިކަމުގެ އެންމެ ފުންމިނަށް ދެވޭނީ. އެންމެކުޑަމިނުން އޭނާ ޒިންމާނަގާ ސޮރީއޭ ދެން އެފަދަ ގޮތަކަށް ވައްކަން ނުހިންގޭނޭ ބުނާނެ ނަމަވެސްދޯ. އޭގެ ބަދަލު ގަނޑުކޮށް ވައްކަން ކުރީމަވެސް އެއީ މާބޮޑުކަމަކަށްނުވެގެން މިހެންވެގެން އެހެންވެގެނޭ ވައްކަން ކުރެވުނީކިޔައިގެން އުޅުމަކީ ދެރަވަރުކަމެކެވެ.\nްސަޢީދު ރަތަފަންދޫ ޑިސެމްބަރ 5, 2020 At 2:02 ޕމ\nއެމީހުންްވެސް ކުރީ ވައްކަން މިވެރިންވެސް ހަމަ ވައްކަން. ދެން ދޯ، ލަދެއްވެސް ނުގަނޭ!\nފަޤީރުކޮއި ޑިސެމްބަރ 5, 2020 At 10:20 ޕމ\nޒަކީ އާއި ޝާޑު ކޭކު ފަޅުއްވާ އިރު ކައިރީގައި ތިބި ބައެއް “ބޯވަ” ތައް ފެނުމުން ތަނަށް ހެޔޮ ބަދަލު ގެނެސް ވައްކަން ހުއްޓުވޭނެ ގޮތަކާއި މެދު ސުވާލު އުފެދޭ.\nމަންމަނު ޑިސެމްބަރ 6, 2020 At 10:43 އމ\nޚިޔާނާތާއި ވައްކަން އޮތީ ސަރުކާރުގެ ވަކި ހިސާބެއްގައޭ ނުބުނެވޭނެއެވެ. ކޮންމެދުވަހަކު އިވޭ އަޑަކަށް ވީމާ އަޑުއިވޭމީހުންނަށްވެސް ބީރު ކަންފަތެއް ނުދެވޭނެއެވެ. އަޅުގަނޑަކީ މަންމަނެކެވެ. އަޑެއް ނީވެއެވެ. ލޮލަށްފެނެއެވެ. އެކަމަކުވެސް މިހެންބުނެލުން ފިޔަވައި އެއްވެސް ކަމެއްނުކުރެވޭނެއެވެ.\nމުނައްވަރު ޑިސެމްބަރ 6, 2020 At 9:21 ޕމ\nއެހެނަސް ރިޕެއަރ ކުރަން ތިލަފުށްޓަށް އެހެލާފާ އަހަރުދުވަހަށްވުރެވެސް ގިނަދުވަހު ހުރި އެއްދެއްސައް ތެޔޮއަޅާފައި ފައިސާ ދޫކުރާއިތު މެނޭޖްމަންޓް އެއްޗެއް ބޮވިފާތަ؟ ސާޑު ވަރަށް މޮޅުވާނެ ބޮޑުންއަރިހު ގޭމްޖައްސަން. މާ އެމްޑީޕީވެގެން އުޅޭނީ އެހެނަސް ކފ ބޯނީ ޕޕއެމް މީހުނާއެކު.\nޢަބުދުލް މުއުމިނު ޖެނުއަރީ 1, 2021 At 10:48 ޕމ\nއަސްލު މެނޭޖްމަންޓުގެ ހެޑް އުފުރާލައިގެން ތިކަހަލަ ވައްކަން ހުއްޓުވޭނީ. ތި ޝާޑް އައްޑޫ އެމްޕީ އިއްލިގެ ބޯޔަށްވީމާ ރައިސްމީހާއަކަށްވެސް ނުކެރޭން ފިޔަވަޅުއަޅާކަށް، ޒަކީ ތިހެދީ ރަނގަޅަށް . އޭނާގެ ވައްކަމުގެ ކިއްލާގައި ހުރުމުގެ ބޭނުމެއްނެތް. ޒީރޯޓޮލެރެންސް އެއީ ސަރުކާރުން ކިޔާފަރިއްސެއް. ނިޔަތެއްނެތް. ތި ޝާޑްު އެސްޓީއޯގައި ހުރެގެންވެސް އެމްއެމްއެކްސްޕޯޓު މުއްސަދިކޮށްދިނީ. ހުޅުމާލޭ އަޅަންފެށީ ހޮޓާ ފުލޮޕް. 30 މިލިއަން ޑޮލަރުން ކީއްތަކުރީ. މިކަހަލަ ފޮނި ބޮޑާ ޒިންމާނުނަގާ ވެރިން ތަންތަނަށްލައިގެން ދައުލަތް ދަރަނިވެރިކޮށް އެދަރަނި ފޫބައްދަން ރައްޔަތުމީހާގެ ޖީބުކަނޑާ ޓެކްސްނެގުން ސަރުކާރުގެ ހޭބުއްދިއަކީ. ސަހަރޯހީވެއްޖެއެވެ!


މަޤާމުގެ ނަން: އެޑްމިނިސްޓްރޭޓިވް އޮފިސަރ (ވަގުތީ)\nމުއްދަތު: 31 ޑިސެންބަރު 2014 ގެ ނިޔަލަށް\nމަސައްކަތް ކުރަންޖެހޭ ތަން: ޒުވާނުންގެމަރުކަޒު/މިނިސްޓްރީ އޮފް ޔޫތު އެންޑް ސްޕޯޓްސް، މާލެ\n1- އެޑްމިނިސްޓްރޭޝަން/މެނޭޖްމަންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލުކޮށްފައިވުމާއެކު، އެޑްމިނިސްޓްރޭޝަން މެނޭޖްމަންޓް ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\n2- ސާނަވީ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއެކު، ސެކެންޑަރީ ސްކޫލް ސެޓްފިކެޓް އިމްތިޙާނުގައި ދިވެހިން ދަށްވެގެން 'ސީ' ގްރޭޑް ލިބިފައިވުން.\nއޮފީހަށް އަންނަ ފޯން ކޯލްތަކަށް ޖަވާބުދާރީވުމާއި ކަމާގުޅޭ ފަރާތްތަކާ ގުޅުވައިދިނުން.\nސެކްޝަންތަކުން ކުރާ މަސައްކަތްތަކުގެ އެންމެފަހުގެ ތަފްސީލް ހޯދައި، މަޢުލޫމާތު ހޯދަން ބޭނުންވާ ފަރާތްތަކަށް އެ މަޢުލޫމާތު ފޯރުކޮށްދިނުން.\nއޮފީހަށް އަންނަ ލިޔެކިއުންތައް ބަލައިގަތުމާއި، ކަމާބެހޭ ސެކްޝަންތަކާ ހަވާލުކުރުން.\nއޮފީހަށް ލިބޭ ހުރިހާ އެންޓްރީއެއް ބެލެހެއްޓުމާއި، ސިޓީތަކަށް ދުވަހުން ދުވަހަށް ޖަވާބުދިނުން.\nކައުންޓަރުގެ ފައިލްތައް ބެލެހެއްޓުމާއި އަޕްޑޭޓްކުރުން.\nތަޅުދަނޑި ފޮށި ބެލެހެއްޓުމާއި، ތަޅުދަނޑިތައް ޤަވާއިދުގެ ދަށުން ދޫކުރުން.\nބޭރަށްދާ ނޯޓުކުރާ ފޮތް ބެލެހެއްޓުމާއި، އިތުރުގަޑީގައި މުވައްޒަފުންގެ ގަޑި ޖަހައިދިނުމާއި، ބޭރަށްދާ މުވައްޒަފު ނިމިގެން އައުމުން ނުވަތަ އިތުރުގަޑީގައި ޗެކްކޮށް ސޮއިކުރުން،\nމަޤާމުގެ ނަން: އޮފީސް އެސިސްޓެންޓް (ވަގުތީ)\nކްލެސިފިކޭޝަން: ސަޕޯރޓް ސްޓާފް ގްރޭޑް 2\nމުއްދަތު: 31 ޑިސެންބަރު 2014ގެ ނިޔަލަށް\nމަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ\nމަޤާމަށް ބޭނުންވާ ތަމްރީނެއް/ ލައިސަންސެއް/ ހުއްދައެއް/ސަނަދެއް ހާސިލުކޮށްފައިވުން.\nއޮފީހުން ފޮނުވަންޖެހޭ ސިޓީފަދަ ތަކެތި ހަވާލުކުރަންޖެހޭ ފަރާތްތަކާ ހަވާލުކުރުން.\nއޮފީހުގެ ތަކެތި ގަތުމަށްޓަކައި ބޭނުންވާ ކޯޓޭޝަންތައް ހޯދުން.\nއޮފީހަށް ބޭނުންވާ ތަކެއްޗާއި މުދާ ނެގުމަށް ބޭނުންވާ ޚިދުމަތަށްއެދޭ ފޯމް މިނިސްޓްރީއާ ޙަވާލުކޮށް ޕީއޯ ފޯމް ހޯދުން.\nއޮފީހަށް ގެންނަންޖެހޭ މުދާ ނަގައި، ސްޓޮކާއި ހަވާލުވެފައިހުރި މުވައްޒަފާއި ހަވާލުކުރުން.\nއޮފީސް ހުޅުވުމާއި، ޑިއުޓީތަކަށް ޤަވާޢިދުން ނުކުތުން.\nމަޤާމުގެ ނަން: މަސައްކަތު (ވަގުތީ)\nކްލެސިފިކޭޝަން: ސަޕޯރޓް ސްޓާފް ގްރޭޑް 1\nމަސައްކަތް ކުރަންޖެހޭ ތަން: ޒުވާނުންގެ މަރުކަޒު/މިނިސްޓްރީ އޮފް ޔޫތު އެންޑް ސްޕޯޓްސް، މާލެ\nމަރުކަޒުގެ ގޯތިތެރޭގައި ކުނި ނުހުންނާނޭހެން އަބަދުވެސް ކުނިކަހައި ސާފުކޮށް ބެލެހެއްޓުން.\nއިންޑޯހޯލް، ކުޅިވަރު ހަރުގެ، ޗޭންޖިންގ ރޫމް، އާ ހަރުގޭގައި ހިރަފުސް ނުހުންނާނޭހެން ދުވާލަކު އެއްފަހަރު ކުނިކަހައި ފޮޅައި ސާފުކުރުން.\nއިންޑޯ ހޯލުގައި ބޭނުންކުރާ ތުވާލިތައް ދޮވެ ސާފުކުރުމާއި، މޮޕްތައް ތައްޔާރުކުރުން.\nޖިމް، އެރޮބިކްސްގައި ބޭނުންކުރާ މެޓްތައް ދޮވެ އަވީލުމާއި، އެރޮބިކްސް ފްލޯ ހަފުތާއަކު އެއްފަހަރު ދޮވުން.\nއައުޓްޑޯ ނެޓްބޯޅަ ކޯޓު ހިމެނޭ ސަރަޙައްދާއި، ފުޓުބޯޅަ ދަނޑު ހިމެނޭ ސަރަޙައްދު ދުވާލަކު އެއްފަހަރު ކުނިކަހައި ސާފުކުރުމާއި، ހަފުތާއަކު އެއްފަހަރު ފުޓުބޯޅަ ދަނޑުގައި ހުންނަ ގާތައްހޮވައި ސާފުކުރުން.\nސްޓީމްބާތާއި ބަދިގެ ފޮޅައި ސާފުކުރުމާއި، ފާޚާނާތައް ހަޑިވިޔަނުދީ ދޮވެ ސާފުކޮށް ބެލެހެއްޓުން.\nބާއްވާ އެކިއެކި މީޓިންގތަކަށް ސައި ހެދުމުގައި އެހީތެރިކަން ދިނުން.\nމަރުކަޒުގެ ފަރާތުން ރާވައިގެން ހިންގާ ހަރަކާތްތަކުގައި ޢަމަލީގޮތުން ބައިވެރިވެ، އެކަން ކާމިޔާބު ކަމަކަށް ހެދުމަށް ކުރެވެންހުރި ހުރިހާ މަސައްކަތެއް ކުރުން.\n- އެޑްމިނިސްޓްރޭޓިވް އޮފިސަރގެ މަގާމަށް ޝަރުތު ހަމަވާ މީހެއް ހޮވުމުގައި، އިދާރީ ދާއިރާއެއްގައި މަސައްކަތްކޮށްފައިވާ މީހުންނަށް އިސްކަންދެވޭނެއެވެ. އަދި އޮފީސް އެސިސްޓެންޓާއި މަސައްކަތު މަޤާމަށް ޝަރުތުހަމަވާ މީހެއް ހޮވުމުގައި، މަޤާމާ ގުޅޭ ދާއިރާއެއްގައި މަސައްކަތްކޮށްފައިވާ މީހުންނަށް އިސްކަންދެވޭނެއެވެ.\n- މި މަޤާމުތަކުގެ އިންޓަވިއު އެއްމަސްދުވަހުގެ ތެރޭގައި ބޭއްވޭނެއެވެ. އިންޓަވިއު އޮންނާނީ، މިނިސްޓްރީ އޮފް ޔޫތު އެންޑް ސްޕޯޓްސްގެ މީޓިންގ ރޫމުގައެވެ.\n- މި ވަޒީފާއަށް ޝަރުޠުހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމާއި ތަޖުރިބާއަށާއި މި މަސައްކަތަށް ބޭނުންވާ ހުނަރަށް ބެލުމަށްފަހު، އިންޓަވިއުކުރެވޭނީ ޝޯޓްލިސްޓްކުރެވޭ 10 ފަރާތާއެވެ.\nސިވިލް ސަރވިސްގެ ވަޒީފާއަށް އެދި ހުށަހަޅާ ފޯމް.\nސިވިލް ސަރވިސްއަށް/ސަރުކާރަށް ޚިދުމަތްކުރުމުގައި އެއްބަސްވުމެއް އޮތް މުވައްޒަފުން، ކުރިމަތިލާ މަގާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިޢުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުމެއް.\nވަޒީފާއަށް އެދޭ ފަރާތަށް ލިބިފައިވާ ތަޢުލީމާއި ތަމްރީން ދެނެގަތުމަށް ބޭނުންވާ ލިޔުންތައް (އެކްރެޑިޓްކޮށް ތައްގަނޑުޖަހާފައިވާ ކޮޕީ).\nވަޒީފާއަށް އެދޭ ފަރާތުގެ ކާކުކަން އަންގައިދޭ ކާޑުގެ ދެފުށް ފެންނަ، ލިޔެފައިވާ ލިޔުންތައް ކިޔަން އެނގޭފަދަ ކޮޕީ\nސުންގަޑި: 2014 ސެޕްޓެންބަރު 21 ވާ އާދީއްތަ ދުވަހުގެ 14:30 ގެ ކުރިން، ވެލާނާގޭގެ3ވަނަ ފަންގިފިލާގައި ހުންނަ މިނިސްޓްރީ އޮފް ޔޫތު އެންޑް ސްޕޯޓްސްއަށް.\nސިވިލް ސަރވިސްގެ ވަޒީފާއަށް އެދޭ ފޯމް. މި ފޯމް، މި މިނިސްޓްރީގެ ކައުންޓަރުންނާއި ވެބްސައިޓުން ލިބޭނެ.\nވެބް ސައިޓް އެޑްރެސް: www.youth.gov.mv\nއިތުރު މަޢުލޫމާތު ސާފުކުރުމަށް ގުޅާނީ 3347465 އަށް.\nނަންބަރު: (IUL)141-A2/1/2014/ 247\nސުންގަޑި: 21 ސެޕްޓެންބަރު 2014 1430


ސްރީލަންކާގެ ނޭވީ އިން ތެޔޮ ޓޭންކަރުގެ ލީކެއް ރަނގަޅުކޮށްފި – DhiDaily\nސްރީލަންކާގެ ނޭވީ އިން ތެޔޮ ޓޭންކަރުގެ ލީކެއް ރަނގަޅުކޮށްފި\nސްރީލަންކާގެ ނޭވީގެ ޑައިވަރުންތަކެއް އަލިފާނުގެ ސަބަބުން އަނދާފައިވާ ތެޔޮ ޓޭންކަރުން ތެޔޮ ލީކުވާ ތަންކޮޅެއް ފޫބައްދައި ރަނގަޅުކޮށްފިއެވެ.\nނިޔު ޑައިމަންޑް ނަމަކަށް ކިޔާ މި ތެޔޮ ޓޭންކަރު، ލަންކާގެ އައްސޭރިފަށުން ދަތުރުކުރަނިކޮށް ވަނީ އަލިފާން ރޯވެފައެވެ. އަދި ލަންކާގެ ނޭވީ އިން މަޢުލޫމާތުދޭ ގޮތުގައި، ގިނަ ޢަދަދަކަށް ތެޔޮ މި ބޯޓުން ލީކުވެފައި ނުވި ނަމަވެސް، ޑީސަލް ފިޔުލް ވަނީ އިންޑިޔާ ކަނޑުގެ2ކިލޯމީޓަރަށް ފެތުރިފައެވެ.\nފިޔުލް ކަނޑަށް އެޅިފައިވަނީ، ބޯޓަށް ފެން އެތެރެކުރާ ހޮޅިތައް ހަލާކުވެގެންނެވެ. ނޭވީގެ ސްޓޭޓްމެންޓް އިން ބުނާ ގޮތުގައި، މި ލީކުވެސް އަދި ބޯޓުގެ ދަށުން ތެޔޮ ލީކުވާނޭހެން ހީވާ ތަންތަންވެސް މިހާރުވަނީ ޑައިވަރުން ފައިބައިގެން ބައްދާފައެވެ.\nމި ބޯޓުން މިހާތަަނަށް 270،000 ޓަނުގެ ތެޔޮ ވަނީ އަލިފާނުގެ އަސަރު ނުހިފައި ސަލާމަތްކޮށްފައެވެ. ނަމަވެސް، ލަންކާގެ ތިމާވެށީގެ މާހިރުން އަދިވެސް ވިދާޅުވާގޮތުގައި، 1700 ޓަނުގެ ފިޔުލް ލީކުވުމުގެ ސަބަބުން އެ ޤައުމުގެ ކަނޑުގެ ދިރުންތަކަށް ވަރަށް ބޮޑަށް އަސަރުކުރާނެއެވެ.\nމި ތެޔޮ ޓޭންކަރުގައި ހިފާފައިވާ އަލިފާންގަނޑު ނިއްވުމުގައި އިންޑިޔާ ސިފައިންގެ އެހީތެރިކަންވެސް ލަންކާގެ ނޭވީ އަށް ވަނީ ލިބިފައެވެ. އަދި އިންޑިޔަން އެއަރ ފޯސްއިން ވަނީ ވައިގެ މަގުން މި ބޯޓަށް ކެމިކަލް އަޅައިގެން މި އަލިފާންގަނޑު ކޮންޓްރޯލުކުރުމަށް އެހީތެރިވެދީފައެވެ. ލަންކާ ސަރުކާރުން ވަނީ އިންޑިޔާ ސިފައިންނަށް ކޮށްދެއްވި މަސައްކަތަކަށް ޝުކުރުއަދާކުރައްވާފައެވެ.


Barcelona dhookollumakee Neymar fahathah elhi fiyavalheh: Ronaldo | Mihaaru\nބާސެލޯނާ ދޫކޮށްލުމަކީ ނޭމާ ފަހަތަށް އެޅި ފިޔަވަޅެއް: ރޮނާލްޑޯ\n13 ޖެނުއަރީ 2018 - 05:324comments\n"ނޭމާ އެ ހުރީ މިހާރު ޕީއެސްޖީގައި. އެކަމަކު ކުޅިވަރުގެ ވިސްނުމުގައި ބަލަންޏާ މިއީ ނޭމާ ފަހަތަށް އެޅި ފިޔަވަޅެއް،" ބްރެޒިލްގެ ކުރީގެ ތަރި ޒީކޯގެ ޔޫޓިއުބް ޗެނަލަށް ދިން އިންޓަވިއުއެއްގައި 2002 ވަަނަ އަހަރު ދުނިޔޭގެ މޮޅު ކުޅުންތެރިޔާގެ މަގާމު ހޯދި ރޮނާލްޑޯ ބުންޏެވެ.\n"ނޭމާ ހުރީ ބާސެލޯނާގައި. ޕީއެސްޖީ އަކީ ބާސެލޯނާ ލެވެލްގެ ކްލަބެއް ނޫން. އަހަރެން ބާސެލޯނާގައި ހުރެފައި ބަދަލުވީ އިންޓަ މިލާނަށް. އޭރު އިޓާލިއަން ލީގަކީ ދުނިޔޭގެ އެންމެ ވަރުގަދަ ލީގު،" ރޮނާލްޑޯ ބުންޏެވެ.\nނޭމާ ބާސެލޯނާ ދޫކޮށްލީ 222 މިލިއަން ޔޫރޯ އަށެވެ. ރިޕޯޓްތައް ބުނާގޮތުގައި ޕީއެސްޖީގެ ކޮންޓްރެކްޓް ނޭމާ ފުރިހަމަ ކޮށްފިނަމަ އޭނާ ވެގެންދާނީ އެންމެ މުއްސަނދި ފުޓްބޯޅަ ކުޅުންތެރިޔާ އަށެވެ.\nބްރެޒިލާ އެކު ދެ ފަހަރު ވޯލްޑް ކަޕް ކާމިޔާބުކުރި ރޮނާލްޑޯ ބާސެލޯނާ އަށް ބަދަލުވީ 1996 ވަނަ އަހަރު އެވެ. އެއީ ނެދަލެންދްސްގެ ޕީއެސްވީ އަށް ކުޅުމަށް ފަހު އެވެ. ބާސެލޯނާ ދޫކޮށް ރޮނާލްޑޯ އިންޓައާ ގުޅުނީ 1997 ވަަނަ އަހަރުގަ އެވެ. އެ އަށް ފަހު ދެން 2002 ވަނަ އަހަރު ރޮނާލްޑޯ ދެން ފެނުނީ ރެއާލް މެޑްރިޑުންނެވެ.\n"އަހަރެންގެ ކެރިއަރުގައި އަބަދުވެސް ވިސްނީ އެ އިރެއްގައި ހުރި ކްލަބަކަށް ވުރެން ބޮޑު ކްލަބަކަށް ބަދަލުވާން. އެއީ އަބަދުވެސް ކުރިއަށް ދިއުމުގެ ވިސްނުމުގައި. ފުޓްބޯޅަ ކެރިއަރެއް ފުރިހަމަ ކުރެވޭނީ އެ ފަދަ ވިސްނުމެއްގައި،" ރޮނާލްޑޯ ބުންޏެވެ.\nމި އަހަރަކީ ވޯލްޑް ކަޕް އަހަރަކަށް ވުމުން މިއީ ނޭމާ އަށް ވަރަށް މުހިއްމު ސީޒަނެއް ކަމަށާއި އުއްމީދުކުރަނީ ޕީއެސްޖީއާ އެކު ރަނގަޅު ކާމިޔާބީތަކެއް ހޯދައި ވޯލްޑް ކަޕަށް ރަނގަޅު ފޯމެއްގައި ނޭމާ ދިއުން ކަމަށް ރޮނާލްޑޯ ވަނީ ބުނެފަ އެވެ.\nއިތުރު ލިޔުންތައް ބާސެލޯނާ ރޮނާލްޑޯ ނޭމާ


SunOnline: Newport View aai Chatime ge massalaigai Strada in courtah dhanee\nނިއުޕޯޓު ވިއުއާއި ޗާޓައިމްގެ މައްސަލައިގައި ސްޓްރާޑާއިން ކޯޓަށް ދަނީ\nނަޖާހު މަސްއޫދު 13 Mar 2019, 15:54\nސްޓްރާޑާ ޕްރައިވެޓް ލިމިޓެޑުން ހިންގާ ނިއުޕޯޓު ވިއު ހުސްކުރަން އެންގި މައްސަލައާއި ރިންގްރޯޑު ހެދުމަށްޓަކައި، ބްރިޖު ވިއުއިންގް ޕްލެޓްފޯމް ގައި ކުރިން ހިންގި ޗާޓައިމް ތަޅާލި މައްސަލައިގައި ދައުވާކުރަން ސްޓްރާޑާއިން ނިންމައިފިއެވެ.\nލޮނުޒިޔާރާތްކޮޅު ތަރައްގީ ކުރުމަށް، ބްރިޖު ޕްލެޓްފޯމާއެކު އެ ސަރަހައްދުގައި ހިންގަމުންދާ ނިއުޕޯޓް ވިއު ރެސްޓޯރަންޓް ހިންގާ ބިން ހުސްކުރުމަށް މި ހަފްތާގެ ތެރޭގައި ޕްލޭނިން މިނިސްޓްރީން ވަނީ ސްޓްރާޑާއަށް 30 ދުވަހުގެ މުހުލަތެއް ދީފައެވެ.\nއެކަމާ ގުޅިގެން ބަދަލު ހޯދުމަށް އެ ކުންފުނިން ދައުލަތާ ދެކޮޅަށް ދައުވާ ކުރަން ނިންމާފައިވާ ކަމަށް ސްޓްރާޑާގެ އިސް އޮފިޝަލަކު ވަނީ "ސަން"އަށް ކަށަވަރުކޮށްދެއްވައިފައެވެ. އޭނާ ވިދާޅުވީ، އެ މައްސަލައިގައި ދައުވާކުރަން ނިންމައި އެކަން ލޯ ފާމަކާ ހަވާލުކޮށްފައިވާ ކަމަށެވެ.\nނިއުޕޯޓު ހިންގާ ސަރަހައްދު ސްޓްރާޑާއަށް ދީފައިވަނީ ކުރީގެ ރައީސް އަބްދުﷲ ޔާމީނުގެ ވެރިކަމުގައެވެ. އޭރު އެ ކުންފުނީގެ މެނޭޖިން ޑިރެކްޓަރަކީ ވެރިކަން ކުރާ ޕީޕީއެމްގެ ކައުންސިލް މެމްބަރެއްގެ ގޮތުގައި ހުރި ޒާހިދު ރަމީޒެވެ. ނަަމަވެސް ދާދި ފަހުން ޒާހިދު ވަނީ އެ މަގާމުން ވަކިވެފައެވެ. މިހާރު ސްޓްރާޑާގެ މެނޭޖިންގް ޑިރެކްޓަރަކީ އޭނާގެ އަނބިކަނބަލުން މަލަކާ އަބްދުލްއަޒީޒެވެ.\nއޭގެ އިތުރުން، ރިންގްރޯޑު ހެދުމަށް ސްޓްރާޑާއިން ބްރިޖް ޕްލެޓްފޯމް ސަރަހައްދުގައި ހިންގި ޗާޓައިމް ތަޅާލުމުގެ ބަދަލު އެ ކުންފުންޏަށް ދައުލަތުން ދީފައި ނުވާ މައްސަލައިގައިވެސް ކޯޓަށް ދާން ނިންމާފައިވާކަން އޭނާ ހާމަކުރެއްވި އެވެ.\nޗާޓައިމް ތަޅާލުމުގެ ބަދަލުގައި ކުރީގެ ހައުސިން މިނިސްޓްރީން ސްޓްރާޑާއަށް ދޭން އުޅުނީ 14.4 މިލިއަން ރުފިޔާއެވެ. ނަމަވެސް، އެ ފައިސާ ނުދީ މަޑުޖައްސާލަން އެންޓި ކޮރަޕްޝަން ކޮމިޝަން (އޭސީސީ)އިން އެންގުމާ ގުޅިގެން އަދިވެސް އެ ފައިސާ އެ ކުންފުންޏަށް ދީފައި ނުވެއެވެ.\nރިންގްރޯޑު ހެދުމަށް ޗާޓައިމް ތަޅާލުމާއެކު މިހާރު އެތަން ބަދަލުކޮށްފައި ވަނީ މާފަންނުގައި ހުންނަ ފުޑްކޯޓަށެވެ.


Magoodhoo Bin Hikkumuge Mashroou 206 Million Rufiya Ah MTCC Ah - Vaguthu\nފ. މަގޫދޫ ބިން ހިއްކުމުގެ އެއްބަސްވުމުގައި ސޮއި ކުރެއްވުމުގެ ތެރެއިން --\nފ. މަގޫދޫ ބިން ހިއްކުމާއި ގޮނޑުދޮށް ހިމާޔަތް ކުރުމުގެ މަޝްރޫއު، ސަރުކާރުން އެމްޓީސީސީއާ ހަވާލުކޮށްފިއެވެ.\nމި މަޝްރޫއު އެމްޓީސީސީއާ ހަވާލު ކުރުމަށް ޕްލޭނިން މިނިސްޓްރީގައި ބޭއްވި ރަސްމިއްޔާތެއްގައި އެމްޓީސީސީގެ ފަރާތުން ސޮއިކުރެއްވީ ސީއީއޯ އާދަމް އާޒިމެވެ. މިނިސްޓްރީގެ ފަރާތުން ސޮއިކުރެއްވީ ޕާމަނަންޓް ސެކްރެޓަރީ ޒީނިއާ ހަމީދުއެވެ. މި މަޝްރޫއުގެ ޖުމްލަ އަގަކީ 206,877,891.32 ރުފިޔާއެވެ.\nއެމްޓީސީސީން ބުނީ މަގޫދޫގައި އެޅުމަށް ހަމަޖެހިފައިވާ އެއާޕޯޓް އަޅާ ބިން ހިމެނޭ ގޮތަށް، މި މަޝްރޫޢުގެ ދަށުން 47.8 ހެކްޓަރުގެ ބިން ހިއްކިގެންދާނެ ކަމަށެވެ. އަދި ހިއްކާ ބިމުގެ ގޮނޑުދޮށް ހިމާޔަތްކުރުމުގެ ގޮތުން 3339 މީޓަރުގެ ރިވެޓްމަންޓް ޖަހާ 90 މީޓަރުގެ ގްރޮއިންސް ޖެހުމުގެ މަސައްކަތް ހިމެނެއެވެ.\nމި މަޝްރޫއު ނިންމުމަށް ހަމަޖެހިފައި ވަނީ 650 ދުވަސް ތެރޭގައެވެ.\nއެމްޓީސީސީ 1980 ވަނަ އަހަރު އުފެދުނީއްސުރެ، އެ ކުންފުންޏަކީ ރާއްޖޭގެ ތަރައްގީގެ ދަތުރުގެ މުހިންމު ބައިވެރިއެކެވެ. ރާއްޖޭގެ އުމްރާނީ ތަރައްގީ އާއި އިޖުތިމާއީ ވަސީލަތްތައް ބިނާ ކުރުމުގައި އެމްޓީސީސީ ވަނީ މުހިންމު ދައުރެއް އަދާކޮށްފައެވެ.


India-China arairumaa eku india kandah chaina ge manavaruthakeh\nއިންޑިއާ-ޗައިނާގެ އަރާރުމާއެކު އިންޑިއާ ކަނޑަށް ޗައިނާގެ މަނަވަރުތަކެއް\nއިންޑިއާކަނޑުގައި ޗައިނާގެ މަނަވަރުތަކެއް ހަރަކާތްތެރިވަނީ.\nރާއްޖޭގައި އުފެދުނު ސިޔާސީ ގަޑުބަޑާ ހެދި އިންޑިއާ އާއި ޗައިނާއާ ދެމެދު އަރައިރުމެއް ހިނގުމަށް ފަހު ޗައިނާގެ ކަނޑިގެ ސިފައިންގެ މަަނަވަރުތަކެއް އިންޑިއާ ކަނޑަށް ޑެޕްލޯއި ކޮށްފި އެވެ.\nޗައިނާގެ ސީނާ ޑޮޓް ކޮން ޑޮޓް ސީއެންއާ ހަވާލާދީ ރޮއިޓާސް ބުނީ އިންޑިއާ ކަނޑުގެ އިރު މަައްޗަށް ޗައިނާއިން ފޮނުވި ފްލީޓުގައި ހިމެނެނީ ޑެސްޓްރޯޔާ ތަކެއް ކަމަށާއި އޭގެ ތެރޭގައި 30000 ޓަނުގެ ފްރިގޭޓެއް ވެސް ހިމެނޭ ކަމަށެވެ. އެ މަނަވަރުތަކަށް ތެޔޮ އަޅައިދޭނެ ޓޭންކަރުތައް ވެސް ފްލީޓްގައި ހިމެނެ އެވެެ.\nނަަމަވެސް އެއީ ރާއްޖެއާ ނުވަތަ އިންޑިއާ ގުޅުން ހުރިކަމެއްް ކަމަކަށް ސީނާ ޑޮޓްކޮމް އަކުން ނުބުނެ އެވެ. އަދި އެ ފްލީޓް ފުރުވައިލީ ކޮން އިރަކު ކަމެއް އަދި އިންޑިއާ ކަނޑުގައި ހަރަކާތްތެރިވާނީ ކިހާ ދުވަހެއް ވަންދެން ކަމެއް ވެސް ނުބުނެ އެވެ.\nޗައިނާގެ ކަނޑުގެ ސިފައިންގެ އެހަރަކާތާ ބެހޭ ގޮތުން އެގައުމުގެ ޑިފެންސް މިނިސްޓްރީގެ ބަހެއް ރޮއިޓާސްއަށް އަދި ނުލިބޭ ކަަމަށް އެ އެޖެންސީން ބުންޏެވެ.\nފެބްރުއަރީމަހުގެ ފުރަތަމަ ދުވަހު ރާއްޖޭގެ ސުޕްރީމްކޯޓުން ނެރުނު އަމުރު ސަރުކާރުން ތަންފީޒު ނުކޮށް، ކުއްލި ނުރައްކަލުގެ ހާލަތު އިއުލާނު ކުރުމުން އެކަމުގައި އިންޑިއާގެ އަސްކަރީ އެހީއަށް ކުރީގެ ރައީސް މުހައްމަދު ނަޝީދު އެދިވަޑައިގެންނެވި އެވެ. އެއާ އެކު އިންޑިއާގެ ސިޔާސީ ބައެއް އިސް ބޭފުޅުން ގޮވައިލެއްވީ އިންޑިއާއިން ރާއްޖެއަށް ސިފައިން ފޮނުވުމަށެވެ. ނަމަވެސް އިިންޑިއާ ސަރުކާުރުން އެކަމުގައި ބަހެެއް ނުކިޔަ އެވެ.\nއިންޑިއާ ސިފައިން ރާއްޖެއަށް ފޮނުވަންް ގޮވައިލުމުން ޗައިނާއިން އޭރު ބުނީ އިންޑިއާއިން އެފިޔަވަޅު އަޅަން އުޅެނިފި ނަމަ އެކަން ހުއްޓުވާނެ ކަމަށެވެ.ޗައިނާ ސަރުކާރުގެ ގްލޯބަލް ޓައިމްސް ނޫހުގައި އޭރު ލިއުނު އެޑިޓޯރިއަލްއެއްގައި ބުނެފައި އަމިއްލަ އަމިއްލައަށް ފިޔަވަޅު އަޅާ ހާލަތެއްގައި އެކަމާ ޗައިނާއިން ދެކޮޅު ހަދާނެ ގޮތް އިންޑިއާއިން މާކުޑަކޮށް އަންދާޒާކޮށްގެން ނުވާނެ ކަމަށެވެ.\nގްލޯބަލް ޓައިމްސްގައި ލިޔާ އެޑިޓޯރިއަލް ތަކަކީ ޗައިނާ ސަރުކާރުގެ ބުނުންތަކުގެ ގޮތުގައި ބައިނަލް އަގުވާމީ މީޑިއާތަކުން އަބަދުވެސް ނަގައެވެ. ޗައިނާއިން އެކަމަކާ ދެކޮޅެއް ވެސް ނުހަދައެވެ.\n"ޔޫއެން އިން ހުއްދަ ދީގެން ނޫންް ގޮތަކަށް ހަތިޔާރު އެޅި ބާރުތަކުން (ރާއްޖޭގެ ކަންތަކުގެ ތެރެއަށް) ވަންނާނެ ރަނގަޅު އެއްވެސް ސަބަބެއް ނޯންނާނެއެވެ. ދިވެހިރާއްޖޭގެ ދާހިލީ ކަންތައްތަކުގެ ތެރެއަކަށް ޗައިނާއަކުން ނުވަންނާނެއެވެ. އެކަމަކު އޭގެ މާނައަކީ ނިއުދިއްލީ އިން އުސޫލުތައް މުގުރާލާއިރު ޗައިނާއިން އަތް އުރާލައިގެން ތިބުމެއް ނޫނެވެ. އިންޑިއާއިންް އެކަނިން ދިވެހިރާއްޖެއަށް ސިފައިން ފޮނުވައިފި ނަމަ ނިއުދިއްލީ ހުއްޓުވަން ޗައިނާއިން ފިޔަވަޅު އަޅާނެއެވެ،" ގްލޯބަލް ޓައިމްސްގެ އެޑިޓޯރިއަލް ވެއެވެ.\nގޮއްވާލާނަމޭ ބުނި މީހާގެ ބަންދަށް ހަފުތާއެއް\nހައިކޮމިޝަން ގޮވާލާނެ ކަމަށް ބުނި މީހާ ހައްޔަރު


Katrina ge avaigai jehi Vicky zamaanvee loabiveriyaa dhookohli!\nކެޓުރީނާގެ އަވައިގައި ޖެހި ވިކީ ޒަމާންވީ ލޯބިވެރިޔާ ދޫކޮށްލި!\nވިކީ އާއި ހަރްލީން (ކ) އަދި ވިކީ އާއި ކެޓުރީނާ\nކެޓުރީނާ ކައިފް އާއި ވިކީ ކޯޝަލް އަންނަ ޑިސެމްބަރު މަހު ކައިވެނި ކުރާ ވާހަކަ އަކީ މިހާރު ބޮލީވުޑުގައި އެންމެ ބާރަށް ދެކެވޭ އެއް ވާހަކަ އެވެ.\nކެޓުރީނާ އާ ބައްދަލުވުމުގެ ކުރިން ވިކީ ކޯޝަލް ޓީވީ ބަތަލާ ހަރްލީން ޝެޓީއާ ރައްޓެހިވެގެން އެތައް އަހަރަކު އުޅެފައިވެ އެވެ. ވިކީ އޭނާގެ ޒަމާންވީ ލޯބިވެރިޔާ ދޫކޮށްލީ ކެޓުރީނާގެ އަވައިގައި ޖެހިގެންނެވެ.\nވެބް ސީރީޒް "ބޯލްޑް އެންޑް ބިއުޓިފުލް 2"ގެ ބަތަލާ ހަރްލީން ރުޅިވި ވާހަކަ އަކީ ފިލްމު އިންޑަސްޓްރީގެ ގިނަ ބަޔަކު ހައިރާންވި ވާހަކައަކަށް ވިއެވެ. ސަބަބަކީ މި ދެ މީހުންގެ ލޯތްބަކީ ނަމޫނާ ލޯތްބެއް ކަމަށް އޭރު ގިނަ ބަޔަކަށް ގަބޫލުކުރެވިފައި އޮތީމަ އެވެ.\nވިކީ ރުޅިވުމާ ގުޅިގެން އިންސްޓަގްރާމްގައި ހަރްލީން ވަރަށް އަސަރުގަދަ މެސެޖެއް ޕޯސްޓްކުރި އެވެ. އެ ޕޯސްޓުގައި މީހަކު ވަކިވެގެން ދިޔަޔަސް އޭނާގެ ހަޔާތަށް ނިމުމެއް ނާންނާނެ ކަމަށާއި ހިތްވަރާއެކު ދާނީ ކުރިއަށް ކަމަށް ބުނެފައިވެ އެވެ.\nއޭގެ ފަހުން އިންޑިއާގެ ނޫހަކަށް ދިން އިންޓަވިއު އެއްގައި ވެސް ހަރްލީން ވަނީ ވިކީ ކުއްލިއަކަށް އޭނާއާ ރުޅިވީ ގޮތް ކިޔައިދީފަ އެވެ. ހަރްލީން ބުނި ގޮތުގައި ވިކީ އަށް ބަދަލުތައް އަންނަން ފެށީ އޭނާގެ ފިލްމުތަކަށް ލިބެން ފެށި ކާމިޔާބާ އެކުގަ އެވެ.\n"ރާޒީ" އާއި "އުރީ: ދަ ސާޖިކަލް ސްޓްރައިކް"ގެ ކާމިޔާބުން އޭނާއަށް ގިނަ އަދަދެއްގެ މީހުންގެ ލޯތްބާއި ތާއީދު ލިބުނު ކަމަށާއި އެ ހިސާބުން ވިކީ އަށް ބަދަލު އަންނަން ފެށިކަން ފާހަގަ ކުރެވުނު ކަމަށް ހަރްލީން ބުންޏެވެ. އަދި "ސަންޖޫ" ކާމިޔާބުވީ ހިސާބުން ކުރީގެ ވިކީ ކުއްލިއަކަށް މުޅިން އެހެން މީހަކަށް ބަދަލުވެގެން ދިޔަ ތަން ފެނުނު ކަމަށްވެސް ވިކީގެ ކުރީގެ ލޯބިވެރިޔާ ބުންޏެވެ.\nހަގީގަތުގައި ވިކީ އަށް އައި ބަދަލުގެ އަސްލަކީ ކެޓުރީނާ ކަމަށް ހަރްލީން ގަބޫލުކުރެ އެވެ. ނަމަވެސް މިހާރު އޭނާ އެކަމާ ޝަކުވާ ކުރަން ބޭނުން ނުވާ ކަމަށް ހަރްލީން ބުންޏެވެ.\nވިކީ އާއި ކެޓުރީނާގެ ކައިވެނީގެ ރަސްމިއްޔާތުތައް އަންނަ ޑިސެމްބަރު 1 ގައި ފަށަން ތައްޔާރުވަމުންދާ ކަމަށް އިންޑިޔާގެ ބައެއް ނޫސްތަކުން ބުނެ އެވެ.\nކައިވެންޏަށް ކެޓުރީނާ އެއްބަސްވީ ޝަރުތެއްގެ މަތިން\nކެޓުރީނާ އާއި ވިކީ - މިހާރު ދެމަފިރިން!


ޑެނިއެލް ނެގި އިރުގެ ފޮޓޯ ގިނަ ބައަކު ސިއްސުވާލައިފި!\nޚަބަރުގައި އެވަނީ އެންމެ ފަހުގެ ޓެލެސްކޯޕް ބޭނުންކޮށްގެން ޑެނިއެލް ނަގާފައިވާ އިރުގެ ފުރަތަމަ ފަށަލައިގެ ފޮޓޯއެކެވެ. މި ފޮޓޯ އާއިއެކު ގިނަ ބައަކަށްވަނީ ސިހުންތައް ލިބިފައެވެ.\nފަށަލައިން އެފެންނަ އެއްޗަކާއިމެދު ސުވާލުތައް އުފައްދަމުންދާއިރު އިރުގެ ހޫނުމިން ދުނިޔެއާއި ހަމައަށް ފޯރަމުން މިދަނީ ކިހައިވަރަކަށް ފުރޭނި ހޫނުމިން ކުޑަވެގެން ކަމާއިމެދު ގިނަ ބައަކު ސުވާލު އުފައްދައެވެ.\nމިދިއަ އަހަރުގެ ޑިސެމްބަރު މަހުގެ 10 ވަނަ ދުވަހު ނަގާފައިވާ މި ފޮޓޯ ސައިންސްވެރިން ޢާންމުކޮށްފައިވަނީ ޖަނަވަރީ މަހުގެ 29 ވަނަ ދުވަހުއެވެ. ފޮޓޯއިން ކުދިކުދިކޮށް ފެންނަ ބައިތަކަކީ އެއިގެ އަސްލު ސައިޒަށް ބަލައިފިނަމަ އެމެރިކާގެ ޓެކްސަސް އާއި އެއްވަރުގެ ބައިތަކެއް ކަމަށް ބުނެފައިވެއެވެ.\nއިންސާނުންނަށް މާތް ﷲ ދެއްވަވާ ނިޢްމަތްތަކުގެ ބޭނުންކޮށްގެން ހޯދާ ހޯދުންތައް އިތުރުވެ ކުރިއަރައިދާވަރަކަށް ހާމަވަމުން މިދަނީ ﷲ ތަޢާލާގެ ކުޅަދުންވަންތަކަމެވެ. ދީލަތިވަންތަކަމެވެ. އޯގާތެރިވަންތަކަމެވެ.


Maumoon ah Shainee: Ekakuves gaanoon ah vure bodeh noon\nކ. މައުމޫން އަބުދުލްގައްޔޫމް- ވ. މިނިސްޓަރު ޝައިނީ-- ފޮޓޯ: އަވަސް\nކުރީގެ ރައީސް މައުމޫން އަބުދުލްގައްޔޫމް ރޭ ކުރެއްވި ޓްވީޓަކަށް ފިޝަރީޒް މިނިސްޓަރު ޑރ. މުހައްމަދު ޝައިނީ ރައްދު ދެއްވައިފި އެވެ.\nރައީސް މައުމޫން ރޭ ކުރެއްވި ޓްވީޓެއްގައި ވިދާޅުވީ، ރައިސުލްޖުމްހޫރިއްޔާކަން ކުރައްވާފައިވާ ބޭފުޅުންނަށާއި އެ ބޭފުޅުންގެ އަނބިމީހާ ނުވަތަ ފިރިމީހާއަށް ހިމާޔަތާއި ރައްކާތެރިކަން އެމްއެންޑީއެފްއިން ހަމަޖައްސައިދޭން ޖެހޭ ކަމަށެވެ.\n"ވީމާ ކީއްވެބާ ފުލުހުން ބޭނުންވާ ވަގުތަކު އަޅުގަނޑުގެ ގެއަށް ވަދެ އަޅުގަނޑާ އާއިލާގެ ސަލާމަތަށް ނުރައްކާ ވިޔަ ދެނީ،" ރައީސް މައުމޫން ވިދާޅުވި އެވެ.\nރައީސް މައުމޫން ކުރެއްވި ޓްވީޓަށް މިނިސްޓަރު ޝައިނީ ރައްދު ދެއްވައި ވިދާޅުވީ، ކުރީގެ ރައީސަކަށްވެސް ގާނޫނަށް ފިއްލަވައިގެން ނޫޅެވޭނެ ކަމަށެވެ. އަދި ގާނޫނުން ވެރިކަން ވައްޓާލަން ގޮވާލުމަށް ވެސް ހުއްދަ ނުދޭ ކަމަށެވެ. އެއްވެސް މީހަކު ގާނޫނަށްވުރެ މަތި ނޫން ކަމަށާއި އެކަން ރައީސް މައުމޫން ވެސް ގަބޫލުފުޅު ކުރައްވަން ޖެހިވަޑައިގަންނަވާނެ ކަމަށެވެ.\nމިނިސްޓަރު ޝައިނީ މިގޮތަށް ވިދާޅުވި އިރު، އިއްޔެ ކޯޓް އަމުރެއްގެ ދަށުން ރައީސް މައުމޫން ދިރިއުޅުއްވާ ގެއަށް ފުލުހުން ވަދެ ވަނީ ބަލާ ފާސްކޮށްފަ އެވެ. ނަމަވެސް އެންދެރިމާގެ ބަލާ ފާސްކޮށްގެން އެއްޗެއް ފެނިފައިނުވާ ކަމަށް ފުލުހުން ވަނީ ބުނެފަ އެވެ. ފުލުހުން މިހެން ބުނީ، އެ ގެ ބަލާ ފާސްކުރުމަށްފަހު ދިން ލިޔުމުގަ އެވެ.\nއެ ގެއަށް ފުރަތަމަ ފުލުހުން ވަނީ އިއްޔެ މެންދުރުފަހު 3:00 ހާއިރު އެވެ. ފުލުހުން ވަނީ އެންދެރިމާގެ ބައެއް ބަލާ ފާސްކޮށް ރައީސް މައުމޫން ދިރިއުޅުއްވާ އެޕާޓްމެންޓް ބަލާ ފާސްކުރުމަށް މަސައްކަތް ކުރައްވާފަ އެވެ. ނަމަވެސް އެކަމަށް ރައީސް މައުމޫން ހުރަސް އެޅުއްވި އެވެ. އެއީ އެ އެޕާޓްމެންޓް ބަލާ ފާސް ކުރުމަށް އަމުރުކޮށްފައި ނުވާތީ އެވެ.\nއެންދެރިމާގޭ ބަލައި ފާސް ކުރުމަށް ކްރިމިނަލް ކޯޓުގެ ގާޒީ ހުސައިން ޝާހިދު ސޮއި ކުރައްވައި އަމުރެއް ނެރެފައިވަނީ އެއީ ފާރިސްއާ ގުޅުން ހުރި ތަނެއް ކަމަށް ބުނެ އެވެ. އެ އަމުރުގައި ފާރިސްއަށް ކޮށްފައިވާ ތުހުމަތަކީ ފާރިސް މައުމޫން ރައްޔިތުންގެ މަޖިލީހުގެ މެންބަރުންތަކަކަށް ފައިސާ ބެހިކަމަށް ތުހުމަތު ކުރެވޭތީ އާއި ރައްޔިތުންގެ މަޖިލީހުގެ މެންބަރުންތަކަކާ ގުޅިގެން ވެރިކަން ވައްޓާލަން ގާނޫނާ ހިލާފު މަސައްކަތްތަކެއް ކުރަން ރާވާފައިވާކަމަށް ތުހުމަތުކުރެވޭ މައްސަލައާ ގުޅުންހުރި ހެކި ހޯދުމެވެ. ފާރިސް ހައްޔަރުކުރަން ނެރުނު އަމުރުގައިވާ ގޮތުން އޭނާ ހައްޔަރުކުރަނީ ސިއްރު ހެކިވެރިއެއްގެ ބަޔާނެއްގެ މައްޗަށެވެ. ފާރިސް ބަންދަށް ރޭ ވަނީ 15 ދުވަސް ޖަހާފަ އެވެ.\nރައީސް މައުމޫން އަބްދުލްގައްޔޫމް ޑރ. މުހައްމަދު ޝައިނީ


ރާއްޖެއިން ބޭރަށް ކުރާ ދަތުރުތަކާއި ރާއްޖެއިން ބޭރުގައި ކުރާ ދަތުރުތަކަށްހުއްދަދިނުން | ދައުލަތުގެ މާލިއްޔަތުގެ ގަވާއިދު\n8.01 ރާއްޖެއިން ބޭރަށް ކުރާ ދަތުރުތަކާއި ރާއްޖެއިން ބޭރުގައި ކުރާ ދަތުރުތަކަށްހުއްދަދިނުން\nދައުލަތުގެ އެއްވެސް އޮފީހަކުން ރާއްޖެއިން ބޭރަށް ދަތުރެއް ކުރާނަމަ، އެ ދަތުރެއް ކުރަންވާނީ އެ ދަތުރެއް ރާވާ އިސް އޮފީހެއްގެ މާލީޒިންމާދާރުވެރިޔާގެ ހުއްދަ ލިބުމަށްފަހުއެވެ. ރާއްޖެއިން ބޭރަށް ކުރާ ދަތުރުތަކަށް ހުއްދަ ދޫކުރާނީ ދަތުރު ހުއްދައާ ގުޅޭ ޓީ ފޯމު (ރާއްޖެއިން ބޭރަށް ކުރާ ދަތުރުތަކުގެ ހުއްދަ) ފުރިހަމަކޮށްގެންނެވެ. މި ފޯމު ފުރިހަމަކޮށް ހުށަހެޅުމުގައި ސަމާލުކަން ދޭންޖެހޭ ކަންތައްތައްތަކާއި، އެ ދަތުރު ނިމުމަށްފަހު ހުށަހަޅަންޖެހޭ މަޢުލޫމާތު ތިރީގައި ބަޔާންކޮށްފައި މިވަނީއެވެ. (ނަމޫނާ MG/BC14)\nބަޖެޓުގައި ހިމެނިފައިނުވާ ދަތުރެއް ކުރުމަށް ހުށަނޭޅުން. ބަޖެޓުގައި ހިމެނޭ ދަތުރެއްނަމަ، އެ ދަތުރުގެ ދިގުމިނާއި، އެ ދަތުރުން ހާސިލުކުރަން ބޭނުންވާ ނަތީޖާއާއި ސިޔާސަތު ހިމެނުން.\nއެހެން އޮފީހަކާ މަޝްވަރާކުރަންޖެހޭ، އަދި އެހެން އޮފީހަކާ ގުޅުންހުރި ކަމެއްކަމަށް ވާނަމަ، އެ ފަރާތަކާ މަޝްވަރާކޮށް ހަމަޖައްސަންޖެހޭ ކަންތައްތައް ގޮސްފައިވާ ހިސާބަކާބެހޭ މަޢުލޫމާތު ހިމެނުން.\nއެހެން އޮފީހެއްގެ މުވައްޒަފަކު އެ ދަތުރުގައި ހިމެނޭނަމަ، އެ މުވައްޒަފަކު މަސައްކަތްކުރާ އޮފީހުގެ އިއުތިރާޒެއް ނެތްކަމުގެ ލިޔުން ހުށަހެޅުން.\nދަތުރު ހަމަޖެއްސެން އޮތް އެންމެ ކުރުމަގަކުން ހަމަޖެއްސުމާއި، އޮފީހުގެ މަސައްކަތަށް ދަތިނުވާނޭގޮތަށް ބަލައިގެން މީހުން ހިމެނުން.\nއެހީ ހޯދުމަށް ކުރި ދަތުރެއްނަމަ، އެ ދަތުރު ނިމޭތާ7(ހަތެއް) ދުވަހުގެ ތެރޭގައި އެ ދަތުރަކުން ލިބުނު އެހީގެ ތަފުސީލު މިނިސްޓްރީ އޮފް ފިނޭންސްއަށް ހުށަހެޅުން. އަދި އެކި ދާއިރާތަކާއި ގުޅުންހުރި ޓްރެއިނިންގ ވަރކްޝޮޕެއްނަމަ "އިންސްޓިޓިއުޝަނަލައިޒް" ކުރެވޭނެ ގޮތުގެ ޚުލާޞާއެއް ފޮނުވުން.\nރާއްޖެއިން ބޭރުގައި ހުންނަ ދައުލަތުގެ އޮފީހަކުން އެ ޤައުމެއްގެ އެއް މަންޒިލުން އަނެއް މަންޒިލަށް ރޭގަނޑު މަޑުކުރަންޖެހޭ ގޮތަށް ދަތުރުކުރާނަމަ، އެ ދަތުރެއް ކުރަންވާނީ އެ ދަތުރެއް ރާވާ އޮފީހެއްގެ މާލީޒިންމާދާރުވެރިޔާގެ ހުއްދަ ލިބުމަށް ފަހުގައެވެ.


Meehaku dhurah jehilaairah emeehegge goas vaahaka dhakkany keevve?\nމީހަކު ދުރަށް ޖެހިލާއިރަށް އެމީހެއްގެ ގޯސް ވާހަކަ ދައްކަނީ ކީއްވެ؟\nތިބާގެ ގާތް، ހެޔޮ އެދޭ ރަޙުމަތްތެރިޔަކު، ތިބާއާއި ދުރަށް ޖެހިލާއިރަށް އެމީހެއްގެ ގޯސް ވާހަކަ ދައްކަންހެއްޔެވެ؟ މިއީ ވަަރަށް ގިނަ މީހުންގެ ކަށީގައި ހިފާފައިވާ ވަަރަށް ނޭދެވޭ ސިފައެކެެވެ.\nމި ނުބައި ސިފައަށް އާދަވެފައި ތިބި މީހުން އަޅުގަނޑުމެންގެ ތެރޭގައި ވަރަށް ގިނައެވެ. އެހެން މީހުން ނެތް ތަންތަނުގައި އެމީހުންގެ ނުބައި ވާހަކަ ދެއްކޭ ބައެއް ސަބަބުތަކަށް ބަލާއިރު:\nވަކި މީހަކާއިއެކު ރަޙުމަތްތެރިކަން ބޭއްވުން\nތިމާގެ ރައްޓެހީންނަކީ އެހެން މީހުން ނެތްތަނުގައި އެމީހުންގެ ގޯސް ވާހަކަ ދައްކާ މީހެއް ނަމަ، އެމީހުންނާއިއެކު އޮންނަ ގާތްކަން ގެއްލިދާނެތީ، އެމީހުން ދައްކާ އެކި ވާހަކައަށް އެއްބަސްވެވެއެވެ. މިގޮތަށް އެއްބަސްވުމުގެ ތެރޭގައި، އެހެން މީހުންގެ ގޯސްވާހަކަވެސް ދެކެވެއެވެ. މިއީ ސަމާލުވުން މުހިންމު ކަމެކެވެ.\nތިމާ ނުރުހޭ، ނުވަތަ ގަޔާ ނުވާ މީހެއްގެ ގޯސް ވާހަކަ އެހެން މީހެއްގެ ކައިރީގައި ދައްކާލެވުމަކީ ބައެއް މީހުންނަށް ހިތްހަމަ ޖެހުން ލިބޭ ކަމަކަށް ވަނީ ވެފައެވެ. އެހެންނަމަވެސް، މީހަކާއި ދޭތެރޭގައި އުފެދޭ ނުތަނަވަސްކަން ނައްތާލުމަށް މިއީ އެންމެ ރަނގަޅު ގޮތެއް ނޫނެވެ. ތިމާގެ އަޚާގެ މުޅަމަސް ކެއުމަކީ އިސްލާމް ދީން ނަހީ ކުރައްވާފައިވާކަމެއްކަން އަބަދުވެސް ހަނދާނުގައި ބެހެއްޓުން ބުއްދިވެރިއެވެ.\nއޮފީހުގައި މަސައްކަތެއް ނެތިފައި، މާގިނައިރު ހޭދަވާން ފެށުމުން، އޮފީހުގެ ރައްޓެހިންނާއެކު ދެކެވޭ ވާހަކައިގެ ތެރެއިން، އެހެން މީހުންގެ ވާހަކަ ދެއްކޭހެއްޔެވެ؟ މިއީ ގިނަ މީހުންނަށް ނޭނގިވެސް ކުރެވޭ ކަމެކެވެ. މިސަބަބަށްޓަކައި، މާގިނައިން ބޭކާރު ވާހަކަ ދެއްކުމަކީ އެދެވިގެންވާ ކަމެއް ނޫނެވެ.


23 ސެޕްޓެމްބަރ 2018 ވާ އާދީއްތަ ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގައި، އދ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަޙައްދު އަދި ވޯޓުފޮށި ބަހައްޓާ ރަށާއި ތަން މިދަންނަވަނީއެވެ.\nފެންފުށި ސްކޫލް ބޮޑު ޢިމާރާތު ހޯލު\nމި ފޮށްޓަށް ވޯޓުލާނީ ފެންފުށީ ރައްޔިތުންނާއި މިފޮށްޓަށް ވޯޓުލުމަށް ރަޖިސްޓަރީކުރާ އެހެނިހެން ދިވެހި ރައްޔިތުންނެވެ.\nޒުވާނުންގެ މަރުކަޒުގެ ހޯލް\nމި ފޮށްޓަށް ވޯޓުލާނީ މާމިގިލީ އަމީނީމަގުން ދެކުނަށް ގޮސް ފަރީދީ މަގުގެ އިރުމަތީ ސަރަޙައްދުގައި ހިމެނޭ ގޭގޭގެ ރަޖިސްޓަރީގައިވާ މީހުންނާއި، ހއ. އަތޮޅުން ފެށިގެން ފ. އަތޮޅާއި ދެމެދުގައި ހިމެނޭ އަތޮޅުތަކުގެ ރަށްރަށުގެ މީހުންގެ ތެރެއިން މިފޮށްޓަށް ވޯޓުލުމަށް ރަޖިސްޓަރީކުރާ މީހުންނެވެ.\nޕްރީސްކޫލްގެ މެދު ކްލާސް ރޫމް\nމި ފޮށްޓަށް ވޯޓުލާނީ މާމިގިލީ އަމީނީމަގުގެ އުތުރުން ބޮންތިޖެހިމަގުގެ އިރުމަތީ ސަރަޙައްދުގައި ހިމެނޭ ގޭގޭގެ ރަޖިސްޓަރީގައި ވާ މީހުންނާއި، ދ. އަތޮޅުން ފެށިގެން ފުވައްމުލަކު ސިޓީއާއި ދެމެދުގައި ހިމެނޭ އަތޮޅުތަކުގެ ރަށްރަށުގެ މީހުންނާއި އައްޑޫ ސިޓީއާއި މާލެ ސިޓީގެ މީހުންގެ ތެރެއިން މިފޮށްޓަށް ވޯޓުލުމަށް ރަޖިސްޓަރީކުރާ މީހުންނެވެ.\nމި ފޮށްޓަށް ވޯޓުލާނީ ބޮންތިޖެހިމަގުން އުތުރަށް ގޮސް އަމީނީމަގުން އިރަށް ގޮސް ފަރީދީ މަގުގެ ނިމޭ ސަރަޙައްދުގެ ހުޅަނގުގައިވާ ގޭގޭގެ ރަޖިސްޓަރީގައިވާ މީހުންނެވެ.\nމި ފޮށްޓަށް ވޯޓުލާނީ ހަންޏާމީދޫ ރައްޔިތުންނާއި މިފޮށްޓަށް ވޯޓުލުމަށް ރަޖިސްޓަރީކުރާ އެހެނިހެން ދިވެހި ރައްޔިތުންނެވެ.\nމި ފޮށްޓަށް ވޯޓުލާނީ ކުނބުރުދޫ ރައްޔިތުންނާއި މިފޮށްޓަށް ވޯޓުލުމަށް ރަޖިސްޓަރީކުރާ އެހެނިހެން ދިވެހި ރައްޔިތުންނެވެ.\nއިޖުތިމާޢީ މަރުކަޒު ހުޅަނގު\nމި ފޮށްޓަށް ވޯޓުލާނީ މަހިބަދޫ ރަށްދެބައިމަގުގެ (ހުރަސްމަގު) ހުޅަނގު ސަރަހައްދުގައިވާ ގޭގޭގެ ރަޖިސްޓަރީގައިވާ މީހުންނާއި، ހއ. އަތޮޅުން ފެށިގެން ފ. އަތޮޅާއި ދެމެދުގައި ހިމެނޭ އަތޮޅުތަކުގެ ރަށްރަށުގެ މީހުންގެ ތެރެއިން މިފޮށްޓަށް ވޯޓުލުމަށް ރަޖިސްޓަރީކުރާ މީހުންނެވެ.\nއިޖުތިމާޢީ މަރުކަޒު އިރުމަތި\nމި ފޮށްޓަށް ވޯޓުލާނީ މަހިބަދޫ ރަށްދެބައިމަގުގެ (ހުރަސްމަގު) އިރުމަތީ ސަރަހައްދުގައިވާ ގޭގޭގެ ރަޖިސްޓަރީގައިވާ މީހުންނާއި، ދ. އަތޮޅުން ފެށިގެން ފުވައްމުލަކުސިޓީއާ ދެމެދުގައި ހިމެނޭ އަތޮޅުތަކުގެ ރަށްރަށުގެ މީހުންނާއި އައްޑޫ ސިޓީއާއި މާލެ ސިޓީގެ މީހުންގެ ތެރެއިން މިފޮށްޓަށް ވޯޓުލުމަށް ރަޖިސްޓަރީކުރާ މީހުންނެވެ.\nމި ފޮށްޓަށް ވޯޓުލާނީ މަންދޫ ރައްޔިތުންނާއި މިފޮށްޓަށް ވޯޓުލުމަށް ރަޖިސްޓަރީކުރާ އެހެނިހެން ދިވެހި ރައްޔިތުންނެވެ.\nޒުވާނުންގެ މަރުކަޒު (ކުރީގެ އިޖްތިމާޢީ މަރުކަޒު)\nމި ފޮށްޓަށް ވޯޓުލާނީ ދަނގެތީ ރައްޔިތުންނާއި މިފޮށްޓަށް ވޯޓުލުމަށް ރަޖިސްޓަރީކުރާ އެހެނިހެން ދިވެހި ރައްޔިތުންނެވެ.\nމި ފޮށްޓަށް ވޯޓުލާނީ ދިގުރަށު ރައްޔިތުންނާއި މިފޮށްޓަށް ވޯޓުލުމަށް ރަޖިސްޓަރީކުރާ އެހެނިހެން ދިވެހި ރައްޔިތުންނެވެ.\nދިއްދޫ ޔޫތު ސެންޓަރު\nމި ފޮށްޓަށް ވޯޓުލާނީ ދިއްދޫ ރައްޔިތުންނާއި މިފޮށްޓަށް ވޯޓުލުމަށް ރަޖިސްޓަރީކުރާ އެހެނިހެން ދިވެހި ރައްޔިތުންނެވެ.


މަރުހަބާ ދެންނެވުން – Maldivian Democratic Party\n30 އޮގަސްޓް 2011\nމުދަލާއި ޚިދުމަތުގެ އަގުން ޓެކްސް ނެގުމުގެ ބިލު ފާސްވުމާ ގުޅިގެން އެމްޑީޕީގެ ރައީސް މަރުހަބާ ދެންނެވުން\nމުދަލާއި ޚިދުމަތުގެ އަގުން ޓެކްސް ނެގުމުގެ ބިލު އިއްޔެ އޮތް ރައްޔިތުންގެ މަޖިލީހުގެ ޖަލްސާ އިން ފާސްވުމާ ގުޅިގެން އެމްޑީޕީގެ އެންމެ އިސްލީޑަރު ރައީސުލްޖުމްހޫރިއްޔާ މުޙަންމަދު ނަޝީދަށާއި، އެމްޑީޕީގެ ޕާލަމެންޓްރީ ގްރޫޕްގެ މެންބަރުންނަށާއި، މި ބިލަށް ވޯޓުދެއްވި ހުރިހާ މެންބަރުންނަށް ޝުކުރާއި މަރުހަބާ ދަންނަވަމެވެ.\nމުދަލާއި ޚިދުމަތުގެ އަގުން ޓެކްސް ނެގުމަކީ ޒަމާނީ އިޤްތިޞާދެއް ރައްޖޭގައި ގާއިމްކުރުމަށް ސަރުކާރުން ފަށާފައިވާ ވަރަށް މުހިންމު މަސައްކަތަކަށްވީ ހިނދު، މި މަސައްކަތް ކާމިޔާބުވުމުގެ ކޮޅުމަތި ފެނިގެން ދިއުމަކީ އަޅުގަނޑުމެން ނުހަނު އުފާކުރާ ކަމެކެވެ. އަދި މިފަދަ ޓެކްސް ނިޒާމެއް ގާއިމްވުމުގެ ސަބަބުން ދިވެހި ރައްޔިތުންނަށް އެކަމުގެ ފައިދާ އިންތިހާ އަށް ކުރާނޭ ކަމީ ދެބަސްވެވެން ނެތް ޙަޤީޤަތެކެވެ. އާންމު ރައްޔިތުންނާއި މުޅި ގައުމުގެ ތަރައްޤީއަށް ޖީއެސްޓީގެ ސަބަބުން ދައުލަތުގެ މާލިއްޔާއަށް އިތުރުވާ ފައިސާ ޚަރަދުކޮށް، ދިވެހި ރައްޔިތުންނަކީ ދުޅަހެޔޮ ވެއްޓެއްގައި އުފާވެރިކަމާ އެކު އުޅެމުން ގެންދާ ބަޔަކަށް ވާނޭ ކަމާމެދު އަޅުގަނޑު ޝައްކެއް ނުކުރަމެވެ.\nއެހެން ކަމުން މި މުހިއްމު ބިލު ފާސްކޮށްދެއްވި ކަމަށްޓަކައި އެމްޑީޕީގެ ޕާލަމެންޓްރީ ގްރޫޕްގެ ރައީސް އިބްރާހީމް މުޙައްމަދު ޞޯލިޙް އަށާއި ޕާލަމެންޓްރީ ގްރޫޕްގެ ހީވާގި މެންބަރުންނަށް އަދިވެސް އެއް ފަހަރު މަރުހަބާ ދަންނަވަމެވެ..


Miadhu 178 meehaku Covid ah positive vejje | Jazeera\tމިއަދު 178 މީހަކު ކޮވިޑަށް ޕޮޒިޓިވް ވެއްޖެ - Jazeera\nމިއަދު 178 މީހަކު ކޮވިޑަށް ޕޮޒިޓިވް ވެއްޖެ\nމަރިޔަމް ނިމާ ހަސަން June 29, 2021 591 views0\nއަންގާރަ ދުވަހު 178 މީހަކު ކޮވިޑް-19 އަށް ޕޮޒިޓިވް ވެއްޖެއެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން ހާމަ ކޮށްފައިވާ މައުލޫމަތުތަކުން ދައްކާގޮތުން ހޯމަ ދުވަހުގެ އިރުއޮއްސި 6:00 އިން އަންގާރަ ދުވަހުގެ އިރުއޮއްސި 6:00 އާ ހަމައަށް ރާއްޖޭގައި 5199 ސާމްޕަލް ޓެސްޓުކޮށްފައި ވެއެވެ. އޭގެ ތެރެއިން 178 މީހަކު ޕޮޒިޓިވް ވެފައިވާއިރު، ގިނައީ މާލެ ސަރަހައްދުން ޕޮޒިޓިވް ވި މީހުންނެވެ.\nގްރޭޓާ މާލެ ސަރަހައްދުން - 43 ކޭސް\nއަތޮޅުތެރެއިން - 125 ކޭސް\nރިސޯޓުތަކުން -7ކޭސް\nހަދަމުންދާ ރިސޯޓުތަކުން -3ކޭސް\n✳ COVID-19 : Case Updates pic.twitter.com/ccDD5EvyzR\n— Health Protection Agency (@HPA_MV) June 29, 2021\nރާއްޖޭގައި މިވަގުތު ކޮވިޑަށް ފަރުވާ ހޯދަމުން އަންނަ މީހުންގެ އަދަދު ވަނީ 3815 އަށް ދަށްވެފައެވެ. މީގެތެރެއިން ހޮސްޕިޓަލުތަކުގައި ފަރުވާ ދެމުން އަންނަ މީހުންގެ އަދަދުވެސް ވަނީ 27 އަށް ދަށްވެފައެވެ.\nމިއަދާ ހަމަޔަށް އެޗްޕީއޭގެ ތަފާސްހިސާބުތައް ދައްކާގޮތުން 73660 މީހަކު ވަނީ ކޮވިޑަށް ޕޮޒިޓިވްވެފައެވެ. އަދި މިހާތަނަށް 69623 މީހުން ބަލިން ރަނގަޅުވެފައި ވާއިރު، ބަލީގައި 210 މީހަކު ދުނިޔެ ދޫކޮށްފައިވެއެވެ.\nކޮވިޑް ކޭސްތައް އިތުރުވެ، ގިނަ ފިޔަވަޅުތަކެއް އަޅާފައި ވަނިކޮށް، ކޭސްތައް ދަށްވާން ފެށުމުން ސަރުކާރުން ވަނީ ލުއިތަކެއް ދޭން ނިންމާފައެވެ. އެގޮތުން ރޭގަނޑު 8:00 އިން ފަތިހު 4:00 އަށް ކާފިއު ވަގުތު ބަދަލު ކުރުމާއި، ކޮވިޑް ޖހެި ރަނގަޅުވާ މީހުންނަށް 60 ދުވަސް ތެރޭގައި ކަރަންޓީނު ނުވެ ދަތުރު ކުރުމުގެ ހުއްދަ ދިނުމުގެ އިތުރުން ގައިދުރު ކަމާއެކު ޖަމާއަތުގައި ނަމާދު ކުރުމަށް ވެސް ވަނީ ހުޅުވާލާފައެވެ. ހަމައެއާއެކު ކާފިއު ނޫން ވަގުތުތަކުގައި ހުއްދައަކާ ނުލާ ބޭރުގައި އުޅުމުގެ ހުއްދަ ދީފައިވާއިރު އެ ވަގުތުތަކުގައި ވިޔަފާރިތައް ހުޅުވައިގެން ހިދުމަތް ދިނުމަށް ވެސް ވަނީ ނިންމާފައެވެ.


އިންތިގާލީ ކެންޑިޑޭޓު: އިދިކޮޅު ފަރާތްތަކުން އެއްކެންޑިޑޭޓެއް ނެރޭނަމަމިކަލް ނޫސް\nއިންތިގާލީ ކެންޑިޑޭޓު: އިދިކޮޅު ފަރާތްތަކުން އެއްކެންޑިޑޭޓެއް ނެރޭނަމަ\n15 ނޮވެމްބަރ 2017, 9:26 |\nއަންނަ ރިއާސީ އިންތިޚާބު ކުޑަތަން ވަމުން އަންނަ އިރު އިދިކޮޅު ފަރާތްތަކުން ނެރޭނެ ކެންޑިޑޭޓެއްގެ ބަހުސްމިވަނީ އެންމެ ބޮޑު އެއް ބަހުސަަށްވެފައެވެ. އެގޮތުން، އެއްކެންޑިޑޭޓެއް ނެރުމަށް ހުރިހާ ފަރާތްތަކުންވެސް ބާރު އަޅަމުންދާއިރު އެކެންޑިޑޭޓަކީ ކޮބައިކަމާއިމެދު މިވަނީ ޝައްކު އުފެދިފައެވެ. އަދި އިތުރަށް އެއްކެންޑިޑޭޓެއް ނުނެރެވިދާނެ ކަމަށް ބައެއް ފަރާތްތަކުން ދަނީ ހަރު އަޑުން ގޮވަމުންނެވެ.\nސަބަބުތަކެއް ނެތިއެއްވެސް ނޫނެވެ. ކޮންމެ އިދިކޮޅު ލީޑަރަކުވެސް އެލީޑަރެއްގެ ތާއީދުއޮތް ކެންޑިޑޭޓަކަށް އެކެންޑިޑޭޓުވުމަށް އެދެވޭތީއެވެ. އެންމެ ފަހުގެ ޚަބަރުތަކަށް ބަލާއިރު ކެންޑިޑޭޓާއި ނެރުމާއި ގުޅޭ ގޮތުން ޚިޔާލު ތަފާތުވުންތަކެއް އުޅޭކަމަށް އިދިކޮޅު ފަރާތްތަކުންވެސް ވަނީ އެއްބަސްވެލައްވާފައެވެ. ނަމަވެސް، ސިޔާސީ ހުރިހާ ފަރާތްތަކުން ދަނީ އެއްކެންޑިޑޭޓެއް ނެރުމާއި ގައުމީ އެއްބައިވަންތަކަމުގެ ސަރުކާރެއް ބޭއްވުމާއި ގުޅޭގޮތުން އެފަރާތުން ތާއީދުއޮތްކަން ދައްކަވަމުންނެވެ. އެހެންކަމުން އިދިކޮޅު ފަރާތްތަކުން ނެރޭނެ ކެންޑިޑޭޓަކީ ކޮބައިތޯއެވެ.\n1- ރައީސް މުހައްމަދު ނަޝީދު\nސަރުކާރުން ކުރީގެ ރައީސް މުހައްމަދު ނަޝީދަށް ރައީސް ކަމަށް ކުރިމަތިނުލެވޭނެ ކަމަށް ބުނަމުން ދިޔަ ނަމަވެސް މިލިސްޓްގެ އެއްވަނަ މުހައްމަދު ނަޝީދަށް ދީފައިވާ ސަބަބަކީ އެމްޑީޕީއަކީ އިދިކޮޅު އެންމެ ބޮޑު ޕާޓީ ކަމަށްވެފައި އެމްޑީޕީގެ ރޫހަކީ މުހައްމަދު ނަޝީދު ކަމަށްވުމާއި އެމްޑީޕީގެ ޕްރައިމަރީގައި މުހައްމަދު ނަޝީދު ވާދަކުރައްވަން ނިންމެވުމެވެ. ނަޝީދާއި ވާދަކުރެވޭނެ މެމްބަރަކު އެމްޑީޕީގައި ހުރިކަމަށް ގަބޫލުކުރެވޭ މީހަކުމަދުވާނެއެވެ. އެހެންކަމުން ސަރުކާރުން ކިތަންމެ ބޭނުންނުވި ނަމަވެސް، ބޭރުދުނިޔޭގެ ފިއްތުންތަކާއިއެކު ސަރުކާރުން އެކަން ގަބޫލުކުރުން އެކަށީންވެއެވެ. ރައީސް ޔާމީނަކީ ބޭރު ދުނިޔޭގެ ފިއްތުންތަކަށް ބައްލަވާނެ ބޭފުޅެއް ކަމަށްނުވިނަމަވެސް، އެމަނިކުފާނަށްވެސް ފުރުސަތު އެންމެ ބޮޑީ އިދިކޮޅު ފަރާތްތަކުން ރައީސް ނަޝީދުނެރެގެންކަމަށް ޕީޕީއެމް އިން ގަބޫލުކުރުން އެކަށީގެންވެއެވެ. އެމްޑީޕީގެ ކުރީގެ ޗެއާޕާސަން އަލީ ވަހީދު ވިދާޅުވާ ގޮތުންވެސް އިދިކޮޅު ކެންޑިޑޭޓަކަށް ޖެހޭނީ ދައުލަތުގެ ބައެއް ބާރުތަކުގައި ތިބި މީހުންނަށް ވެސް ވޯޓު ލާން ފަސޭހަ ބޭފުޅަކަށެވެ. އަލީ ވަހީދު އެއިޝާރާތްކުރައްވަނީ މުހައްމަދު ނަޝީދު ކުރިމަތިލައްވައިފިނަމަ ޕީޕީއެމްގެ ވަކި ފަރާތްތަކަށް ނުޖެހި ތިއްބެވި ފަރާތްތަކާއި ސަރުކާރުގެ ވަޒީފާގައި ތިއްބެވި ފަރާތްތަކާއި ގައުމީ ދިފާއީ ބާރުގެ ބޭބޭފުޅުންގެ ވޯޓް ނުލިބޭނެ ކަމަށްކަމަށް ގަބޫލުކުރެއެވެ. ވީމާ އެފަދަ ކެންޑިޑޭޓަކީ މިސަރުކާރަށް ވާދަކުރަން ފަސޭހަ ކެންޑިޑޭޓަކަށް ވެދާނެތީވެ އެންމެ ފަހު ވަގުތު ސަރުކާރުން ރައީސް ނަޝީދުގެ ނަންފުޅު ގަބޫލުކޮށްފުމީވެސް ވެދާނެކަމެކެވެ.\n2- ޕްރޮފެސާ އުގައިލް\nސިޔާސީ ދާއިރާގައި މާފުންނާބުއުސް ނޫނަސް ރާއްޖޭގެ ރައްޔިތުން ބަލައިގެންފައިވާ މަޝްހޫރު ނަމެކެވެ. އުގައިލަކީ ސިޔާސީ ދާއިރާއިން އެކަށީގެންވާ މަސައްކަތްތަކެއް ނުފެނުނު ނަމަވެސް އިޖުތިމާއީ އަދި ތައުލީމީ ދާއިރާއިން ގިނަ ގުނަ ކާމިޔާބީ ތަކެއް ހޯއްދަވާ ދިވެހިންގެ މަގުބޫލުކަން އިތުރުކުރައްވަމުން އަންނަ ބޭފުޅެކެވެ. އުގައިލް ސިޔާސީ ދާއިރާއަށް ވަދެދާނެ ކަމަށް ބެލެވޭ ދެތިން ކަމެއް މިވަނީ ދިވެހި ސިޔާސީ ދާއިރާއިންވެސް ފެނިފައެވެ. އެގޮތުން، އުގައިލް ގެ ރިސާޗު ސެންޓަރު ހިންގަމުން އައި ރަށް އަތުލެއްވުމާއި، ރާއްޖޭގެ ސުކޫލުތަކުގައި ލެކްޗަ ދެއްވަން ހުރަަސްތަކަކާ ކުރިމަތިވުން ހިމެނެއެވެ. މިކަންތައްތަކުން ދޭހަވަނީ ސަރުކާރުން ވެސް އުގައިލްއަކީ ގޮންޖެހުމެއް ކަމަށް ބަލަމުންދިއުމެވެ. އުގައިލް ސިޔާސީ ދާއިރާއިން ފެނިދާނެ ކަަމަށް ބެލެވެން ފެށީ އުގައިލްގެ މަޝްހޫރުކަމާއި ތާއީދު ނުސީދާގޮތުން ހޯއްދެވުމަށް ކުރަމުން ގެންދަވާ މަސައްކަތްތަކަށްވުރެ ބޮޑަށް އަންނަ ރިޔާސީ އިންތިހާބުގައި ވާދަކުރުމަށް އިދިކޮޅު ޕާޓީތަކުން ނެރޭ އިންތިގާލީ ކެންޑިޑޭޓަކީ ސިޔާސީ ކަންކަމުގައި މާ ބޮޑަށް ނޫޅުއްވާ އެކަމަކު ހުރިހާ ޕާޓީތަކަށް ވެސް ގަބޫލު ކުރެވޭ ބޭފުޅަކަށް ވާނެ ކަމަށް ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރު އަހުމަދު މަހުލޫފް ވިދާޅުވުމާއި ގުޅިގެނެވެ.\n3- ފުއާދު ތައުފީގު\nމަހުލޫފު އެވާހަކަފުޅާއި ގުޅިގެން އެންމެ ފުރަތަމަ ނަމެއްގެ ގޮތުގައި ސޯޝަލް މީޑިއާއަށް ތިލަވި ފުއާދު ތައުފީގުނަން ފަހަތަށް ޖެހުން މެދުވެރިވި ސަބަބަކީ ފުއާދުގެ ނަން ބޮޑަށް ބޭނުން ކުރައްވަމުން ގެންދެވީ އެމްޑީޕީގެ އެކްޓިވިސްޓުންނަށްވަފައި އެނަން ކޮންމެވެސް ވަރަކަށް ފަޑުވުމުންނެވެ. ނަމަވެސް، މަހުލޫފުގެ އެވާހަކަ ފުޅުތަކަށް ބަލާއިރު ފުއާދު ތައުފީގަކީވެސް އެބުނާ ކެންޑިޑޭޓަަށްވުމުގެ ފުރުސަތު އެބައޮތެވެ. އަދި ހުރިހާ ބޭބޭފުޅުންނަށް އެއްގަލަކަށް ނޭރެވޭ ހާލަތުގައި ފުއާދުގެ ނަން ކުރިއަށް ނެރެވިދާނެކަަމަށް ބެލެވޭތީވެ ފުއާދުނަންވެސް ހިމަނާލީއެވެ.\n4- އުމަރު ނަސީރު\nރައީސް ކަމަށް ކުރިމަތިލާ ފަރާތްތަކުގެ ލިސްޓެއް އެކުލަވާލާއިރު އުމަރު ނަސީރުނަން ނުހިމަނާ ދޫކޮށްލައިފިނަމަ އެލިސްޓް ފުރިހަމަ ވެދާނެކަމަކަށް ނުބެލެވެއެވެ. ރައީސްކަމަށް ކުރިމަތިލައްވާނެ ކަމަށް މާކުރިންވެސް ވިދާޅުވެފައިވާ އުމަރު ނަސީރު ގެންދަނީ އެކަމަށް ކުރިމަތިލައްވާނެ ޕްލެޓްފޯމެއް ހޯއްދަވަމުން ކަމަށް ބެލެވެއެވެ. ޖުމްހޫރީ ޕާޓީގެ ލީޑަރު ގާސިމް އިބްރާހީމާއި ގާތްގުޅުމެއް އޮންނަ އުމަރު ނަސީރު ވަނީ ޖުމްހޫރީ ޕާޓީ ޑެޕިއުޓީ ލީޑަރު އަބްދުﷲ ރިޔާޒާއި ބައްދަލުކުރައްވާ މަޝްވަރާ ކުރައްވާފައެވެ. އެހެންކަމުން، އިދިކޮޅު ހަރަކާތްތަކުގައި އިސްދައުރެއް އަދާކުރާ ޖުމްހޫރީ ޕާޓީގެ ތާއީދު އުމަރު ހޯއްދެވުމަށް މަސައްކަތްކުރާތަން ފެނެއެވެ.\n5- މުހައްމަދު ޖަމީލް އަހުމަދު\nސިޔާސީ ދާއިރާގައި ފާއިތުވި 10 ވަރަކަށް އަހަރަށް ބަލާއިރު އެންމެ ކާމިޔާބު އެއްބޭފުޅަކީ މުހައްމަދު ޖަމީލު އަހުމަދޭ ދެންނެވިޔަސް ކުށަކަށް ނުވެދާނެއެވެ. ސަބަބަކީ މިނިސްޓަރުކަމުން ފެށިގެން ފިޔަވަޅަކަށްފަހު ފިޔަވަޅެއް އަޅުއްވަމުން ވަޑައިގެން އެންމެ ފަހުގެ ރިއާސީ އިންތިޚާބުގައި ކާމިޔާބު ހޯއްދެވީ ނާއިބު ރައީސްގެ ގޮތުގައެވެ. އެސްޕީޑްގައި ވަޑައިގަންނަވާނަމަ ދެންވަޑައިގަންނަވާނީ ރައީސްކަމަށެވެ. އެހެންނަމަވެސް، މޯލްޑީވްސް އޮޕްޒިޝަނުގެ ރައީސް ޖަމީލަށް އޮތް ގޮންޖެހުން ކުޑައެއްނޫނެވެ. ސިޔާސީގޮތުން އެހާ ވަރުގަދަ ޕްލެޓްފޯމެއްގައި ނެތުމުގެ އިތުރުން އިދިކޮޅު ފަރާތްތަކުން ބޭނުންވަނީ ސިޔާސީ ދާއިރާއަށް އާބޭފުޅަކު ހޮވުމަށް ކަމަށް ދައްކަވަމުންދާ ވާހަކަތަކަކީ ސީދާ ޖަމީލަށް އެމަގާމަށް ވަޑައިގަތުމަށް އޮތް ހުރަހެކެވެ. އިދިކޮޅު ޕޯޑިއަމްތަކުގައި ޖަމީލުގެ އަޑުމަޑުވުމާއި ޖަމީލުގެ ގާތްބޭބޭފުޅުންވެސް ފެންނަލެއް މަދުވުމަކީ އޮތް ގޮންޖެހުމަކަށްވީ ނަމަވެސް ޖަމީލު އިދިކޮޅު ކެންޑިޑޭޓަކަށް ވުމަށް އޮތް ފުރުސަތުވެސް ހަންޏެއްނޫނެވެ.


10 މިލިއަން ބެޑް ނައިޓްސްގެ އަމާޒު ހާސިލު ކުރެވޭނެ 10 މިލިއަން ބެޑް ނައިޓްސްގެ އަމާޒު ހާސިލު ކުރެވޭނެ\n10 މިލިއަން ބެޑް ނައިޓްސްގެ އަމާޒު ހާސިލު ކުރެވޭނެ\nރާއްޖޭގެ ރަަށަކަށް ޒިޔާރަތްކުރި ފަތުރުވެރިންތަކަކަށް ދިވެހި ބޮޑުބެރުން މަރުހަބާކިޔަނީ، ފޮޓޯ- ޓޫރިޒަމް މިނިސްޓްރީ\nމިހާރު ރާއްޖެއަށް އަންނަ ފަތުރުވެރިން ހޭދަކުރާ ރޭގެ ޢަދަދަށް ބަލާއިރު، 10 މިލިއަން ބެޑް ނައިޓްސްގެ އަމާޒު ހާސިލު ކުރެވޭނެ ކަމަށް ޓޫރިޒަމް މިނިސްޓަރު ޢަބްދުﷲ މައުސޫމު ވިދާޅުވެއްޖެއެވެ.\nޓީވީ ޕްރޮގްރާމެއްގައި ވާހަކަދައްކަމުން ޓޫރިޒަމް މިނިސްޓަރ ޢަބްދުﷲ މައުސޫމް ވިދާޅުވީ ކޯވިޑުގެ މިޙާލަތުގައި ރާއްޖޭގެ ފަތުރުވެރިކަން ބޮޑެތި ކާމިޔާބީތަކެއް ހޯދާފައިވާ ކަމަށެވެ. އަދި ވަކިވަކި ޤައުމުތަކުންވެސް ރާއްޖެއަށް އަންނަ ފަތުރުވެރިންގެ އަދަދުތަކަށް ލިބެމުންދާ ކުރިއެރުންތަކާއި އެކު އަހަރު ނިމޭއިރު 10 މިލިއަން ބެޑް ނައިޓްސްގެ އަމާޒް ހާސިލް ކުރެވޭނެ ކަމަށް މިނިސްޓަރ މައުސޫމް ވިދާޅުވިއެވެ.\n"މިދިޔަ އަހަރުގެ ނޮވެމްބަރުމަހުގެތެރޭ އަޅުގަނޑުމެން އަންދާޒާކުރިން ބެޑް ނައިޓްސް، ދިހަ މިލިއަން ބެޑް ނައިޓްސް، މި އަދަދަށް ބެޑް ނައިޓްސް ލިބޭނެ، އެއީ ފަތުރުވެރިން ތިބޭ އަދަދު ކުރިއާ އަޅާ ބަލާއިރު ދިގުވީމަ،" މިނިސްޓަރ ޑރ.މައުސޫމް ވިދާޅުވިއެވެ.\nމިނިސްޓަރ މައުސޫމް ވިދާޅުވީ އަހަރު ނިމޭއިރު ރާއްޖެއަށް އެންމެގިނަ ޢަދަދަކަށް ފަތުރުވެރިން އަންނަ ޤައުމެއްގެ ގޮތުގައި އޮންނާނީ އިންޑިއާކަމަށް ލަފާކުރެވޭ ކަމަށެވެ. ޓޫރިޒަމް މިނިސްޓްރީގެ ތަފާސްހިސާބުތަށް ދައްކާގޮތުން އަހަރުގެ މިހާތަނަށް ރާއްޖެއަށްވަނީ 8 ލައްކައަށް ވުރެ ގިނަ ފަތުރުވެރިން ޒިޔާރަތްކޮށްފައެވެ. އަދި މީގެތެރެއިން %22އަކީ އިންޑިއާ ފަތުރުވެރިންނެވެ. ދެވަނައަށް އެންމެ ގިނަ އަދަދަކަށް ފަތުރުވެރިން ރާއްޖެއަށް އަންނަނީ ރަޝިއާއިންނެވެ. އެއީ ރާއްޖެއަށް އަންނަ ޖުމްލަ ފަތުރުވެރިންގެ %19 އެވެ.\nތަފާސްހިސާބުތަށް ދައްކާގޮތުން ރާއްޖެއަށް މިހާރު އަންނަ ފަތުރުވެރިން އާއްމުގޮތެއްގައި 8 ދުވަހުގެ ޗުއްޓީއެއް ރާއްޖޭގައި ހޭދަކުރެއެވެ. ފަތުރުވެރިކަމަށް ނެރެފަައިވާ އެނދުގެ އަދަދަށް ބަލާއިރު، 882 ޓޫރިސްޓް ފެސިލިޓީއެއް އޮޕަރޭޝަނަށް ގެެނެސްފައިވާއިރު މިއީ 51038 އެނދެވެ.\nއެމްޕީއެލްގެ ހުޅުމާލެ ޓަރމިނަލްގެ އާ ސެކިއުރިޓީ ޢިމާރަތް ހުޅުވައިފި


Sarukaaru Bandhu Viyas Sarukaaru Nuhutteyene! - vNews.mv\nވަޒީރުންގެ މަޖިލީހުގެ ބައްދަލުވުމެއްގެ ތެރެއިން -- ފޮޓޯ: ރައީސް އޮފީސް\nސަރުކާރު ބަންދުވިޔަސް ސަރުކާރު ނުހުއްޓޭނެ!\nޝިފްޒާ މުޞްޠަފާ 19 March 2020, 13:31\nދުނިޔޭގެ އެކި ހިސާބުތަކުގައި ފެތުރެމުންދާ ކޮރޯނާވައިރަސް ރާއްޖެއިން ވެސް ފެނި، މިބަލި ފެތުރުނަ ނުދިނުމަށް ސަރުކާރުން އަންނަނީ ގިނަ ފިޔަވަޅުތަކެއް އަޅަމުންނެވެ. މިގޮތުން ސްކޫލްތަކާއި ޔުނިވާސިޓީ/ކޮލެޖުތަކާއި ތައުލީމުދޭ މަރުކަޒުތައް ވެސް ބަންދުކޮށް، ޒަރޫރީ ބޭނުމެއްގައި ނޫނީ ގެއިން ބޭރަށް ނުނިކުތުމަށް އަންނަނީ އިލްތިމާސް ކުރަމުންނެވެ.\nކޮވިޑް-19 އާ ގުޅިގެން އާންމު ސިއްހަތުގެ ކުއްލި ހާލަތު ރާއްޖޭގައި އިއުލާންކޮށްފައިވާއިރު، އޭޕްރީލް މަހުގެ4ވަނަ ދުވަހަށް ތާވަލްކުރި ލޯކަލް ކައުންސިލް އިންތިޚާބު ވެސް ވަނީ އެމަހުގެ 18 އަށް ފަސްކޮށްފައެވެ. އަދި ސިޔާސީ ޕާޓީތަކުން ބާއްވަމުން އައި ކެމްޕޭން ހަރަކާތްތައް ވެސް ވަނީ ހުއްޓާލާފައެވެ.\nކޮރޯނާވައިރަހާ ގުޅިގެން ރައްކާތެރިިކަމުގެ ފިޔަވަޅެއްގެ ގޮތުން މިސްކިތްތަކުގައި ޖަމާއަތުގައި ނަމާދުކުރުމާއި ހުކުރު ނަމާދު ކުރުން ވެސް ވަނީ ވަގުތީގޮތުން މެދުކަނޑާލާފައެވެ.\nމީގެ އިތުރަށް ސަރުކާރު އޮފީސްތައް މިއަދުން ފެށިގެން ހަފުތާއަކަށް ބަންދުކުރުމަށް ސަރުކާރުން ވަނީ ނިންމާފައެވެ. މި ނިންމުމާ އެއްގޮތަށް އަންނަ ހަފުތާގެ ބުރާސްފަތި ދުވަހާ ހަމައަށް ސަރުކާރުގެ އޮފީސްތައް ވަނީ ބަންދުކޮށްފައެވެ. ނަމަވެސް ރައްޔިތުންނަށް ކޮންމެހެން ދޭންޖެހޭ ޚިދުމަތްތަކަށް ހުއްޓުމެއް ނައިސް ލިބޭގޮތަށް އިންތިޒާމުތައް ހަމަޖެއްސުމަށް ރައީސުލްޖުމްހޫރިއްޔާ ވަނީ ދައުލަތުގެ އިދާރާތަކަށް އަންގަވާފައެވެ.\nމިކަމާ ގުޅިގެން މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ މުހައްމަދު މަލީހު ޖަމާލު ވިދާޅުވީ ރައީސުލްޖުމްހޫރިއްޔާ އިސްނަންގަވައިގެން ކެބިނެޓުގެ މަޝްވަރާއާއެކު ސަރުކާރު ހުއްޓުމަކަށް ނައިސް، ކުރިއަށް ގެންދެވޭނެ އިންތިޒާމު މިނިސްޓްރީން ވަނީ އެންސީއައިޓީއާ ގުޅިގެން ހަމަޖައްސާފައި ކަމަށެވެ. މިއަދުން ފެށިގެން އެއްހަފުތާއަށް ސަރުކާރު ބަންދުވާއިރު ކޮންމެހެން ރައްޔިތުންނަށް ފޯރުކޮށްދޭންޖެހޭ ޚިދުމަތްތައް ފޯރުކޮށްދިނުމުގެ އިންތިޒާމުތައް މިނިސްޓްރީން ވަނީ ހަަމަޖައްސާފައި ކަމަށެވެ. މިކަމަށްޓަކައި ޚާއްސަ ޓާސްކްފޯހެއް އެކުލަވާލާފައިވާ ކަމަށް ވެސް މިނިސްޓަރު ވިދާޅުވިއެވެ.\nއެގޮތުން އަޅުގަނޑުމެންގެ މިނިސްޓްރީގެ އެންސީއައިޓީއާއެކު ނޭޝަނަލް ޓާސްކްފޯހެއް މިވަނީ އެކުލަވާލެވިފައި. ސަރުކާރުގެ ހުރިހާ މިނިސްޓްރީތަކުގެ އައިޓީ ބޭފުޅުންނާއެކު އަޅުގަނޑުމެން މިވަނީ މަޝްވަރާ ބައްދަލުވުމެއް ބާއްވާފައި. އެ ބައްދަލުވުމުގެ އަލީގައި އަޅުގަނޑުމެން މިވަނީ ކޮންމެ މިނިސްޓްރީއަކަށް ވެސް މަދުވެގެން ދެ މުވައްޒަފުންނަށް ސަރުކާރުގެ ގަވަރމަންޓް އީލެޓަރ މެނޭޖްމަންޓް ސިސްޓަމް ނުވަތަ ޖެމްސްއަށް ވާސިލްވެވޭނެ ގޮތް ހަމަޖައްސާފައި.\nމަލީހު ވިދާޅުވީ ބޭނުމަކީ ރައްޔިތުންނަށް ކޮންމެހެން ފޯރުކޮށްދޭންޖެހޭ މުހިންމު ޚިދުމަތްތައް ފޯރުކޮށްދިނުން ކަމަށެވެ. މައުލޫމާތުގެ ރައްކާތެރިކަމާއެކު އެ ނިޒާމު ވަނީ ހަމަޖައްސާފައި ކަމަށާއި ސަރުކާރު ބަންދު ދުވަސްތަކުގައި ވެސް ޓާސްކްފޯހުގެ މަސައްކަތް ކުރިއަށްދާނެ ކަމަށެވެ. އެއްވެސް އިދާރާއަކުން އެއްވެސް އެހީތެރިކަމެއް ބޭނުންވާނަމަ، ޓާސްކްފޯހުގެ ހޮޓްލައިނަށް ގުޅައިގެން އެކަން ހަމަޖެހޭނެ އިންތިޒާމު ވަނީ ގާއިމުކުރެވިފައި ކަމަށް މަލީހު ވިދާޅުވިއެވެ.\nމީގެ އިތުރަށް މިނިސްޓަރ ވިދާޅުވީ ދިވެހިރާއްޖޭގައި ފޯނާއި އިންޓަނެޓުގެ ޚިދުމަތް ފޯރުކޮށްދޭ ކުންފުނިތައް މެދުވެރިވެގެން އެންމެ ނުރައްކާތެރި ހާލަތުގައި ވެސް ސަރުކާރު ހުއްޓުމަކަށް ނައިސް ކުރިއަށްދެވޭނެ އިންތިޒާމު ހަމަޖެއްސުމަށް ދަނީ މަސައްކަތް ކުރަމުން ކަމަށެވެ.\nއެޗުޕީއޭއާއި ނެޝަނަލް ޑިޒާސްޓަރ މެނޭޖްމަންޓް އޮތޯރިޓީން ކަނޑައަޅާފައިވާ އެކިއެކި އެލާޓް ލެވަލްއަށް އަމާޒުކުރެވިގެން އަޅުގަނޑުމެން މިވަނީ އެތެރޭގެ އެސްއޯޕީތަކެއް ގާއިމުކޮށްފައި. އެންމެ މުހިންމު ކަމެއްގެ ގޮތުގައި އެންމެ ނުރައްކާތެރި ހާލަތުގައި ވެސް ސަރުކާރުގެ ޑޭޓާ ރައްކާތެރިކަމާއެކު ބެލެހެއްޓޭނެ އިންތިޒާމު މިވަނީ ހަމަޖައްސާފައި.\nސަރުކާރުގެ ހުރިހާ އިދާރާއެއްގައިވާ މައުލޫމާތުގެ ބެކަޕް ނެގުމުގެ މަސައްކަތް އެކިއެކި އޮފީސްތަކުން ކުރިއަށް ގެންދާ ކަމަށް ވެސް ވިދާޅުވިއެވެ. އަދި ނެޝަނަލް ޑޭޓާ ސެންޓަރުގެ ޚިދުމަތް ބޭނުންވާ އިދާރާތަކަށް އެ ޚިދުމަތް ވެސް ލިބޭނެ ކަމަށް ވިދާޅުވިއެވެ. މިއާއެކު ކޮމިއުނިކޭޝަން މިނިސްޓަރުގެ ޚާއްސަ އިލްތިމާސެއް ވެސް ވެއެވެ.\nމިބަލިން އަރައިގަނެވޭނެ އެންމެ މުހިންމު ގޮތަކީ ވީހާ އެކަހެރިކޮށް ގޭގައި ތިއްބަވައިގެން، ގިނައިން މީހުން އެއްވާ ތަންތަނަށް ނުދިއުން. އެހެންވީމަ ގޭގައި ތިއްބަވާއިރު އަޅުގަނޑުމެންނަށް އިހުސާސް ކުރެވޭ ގިނަ އަދަދަކަށް ފޯނާއި އިންޓަނެޓުގެ ބޭނުންހިފާނެކަން. އަޅުގަނޑުމެން ގަބޫލުކުރަންޖެހޭ ހަގީގަތަކީ ދުނިޔޭގެ އެންމެ ކުރިއަރާފައިވާ ގައުމުތަކުގައި ވެސް ނެޓްވޯކްތައް ބިޒީވެ ވަރަށް ގިނަ ދަތިތައް ތަހަންމަލްކުރަން ޖެހުނު. އެހެންވީމަ ބޭނުންކުރުމުގައި ވެސް ވީހާވެސް ބައްލަވައިގެން ބޭނުންކުރެއްވުމަކީ އަޅުގަނޑު އެދޭ އެދުމެއް.\nކޮމިއުނިކޭޝަން މިނިސްޓަރ މަލީހު\nމިނިސްޓަރު ވިދާޅުވީ އިންޓަނެޓުގެ ޚިދުމަތް ފޯރުކޮށްދޭ ކުންފުނިތަކާ މަޝްވަރާކޮށް، ޚިދުމަތް މެދުނުކެނޑި ކުރިއަށް ގެންދެވޭނެކަން ކަށަވަރުކުރަމުންދާ ކަމަށެވެ. ނަމަވެސް ކިތަންމެ ތައްޔާރެއް ވިޔަސް އެއްފަހަރާ ގިނަ ބަޔަކު ޚިދުމަތް ބޭނުންކުރާނަމަ ގޮންޖެހުންތަކެއް ހުންނާނެކަން ވެސް ފާހަގަކުރެއްވިއެވެ. އެންމެން ގުޅިގެން މަސައްކަތްކޮށް ކަމާބެހޭ ފަރާތްތަކުގެ އިރުޝާދުތަކަށް ފުރިހަމައަށް އަމަލުކުރުމަށް މިނިސްޓަރު ވަނީ އިލްތިމާސްކުރައްވާފައެވެ.\nސަރުކާރު އޮފީސްތައް ބަންދުކުރީ މޫދަށް ދިއުމާއި ކޮފީތަކަށް ދިއުން ފަދަ ކަންތަކާއި ޗުއްޓީ ދަތުރު ދިއުމަށް ނޫން ކަމަށް ސަރުކާރުން ބުނެއެވެ. ކޮރޯނާވައިރަސް ފެތުރުނަ ނުދިނުމަށްޓަކައި މިވަގުތު އެންމެ މުހިންމީ "ސޯޝަލް ޑިސްޓެންސިންގ" ނުވަަތަ އިޖުތިމާއީ ދުރުމިން ހިފެހެއްޓުން ކަމަށް ސިއްހީ މާހިރުން ވެސް ދަނީ ތަކުރާރުކުރަމުންނެވެ. އެހެންކަމުން ސަރުކާރު އޮފީސްތަކާއި ސްކޫލްތައް ބަންދުވި ކަމުގައި ވިޔަސް، ޒަރޫރީ ބޭނުމެއްގައި މެނުވީ ގެއިން ބޭރަށް ނުނިކުތުމަށް ސަރުކާރުން އިލްތިމާސް ކުރެއެވެ.\nކޮރޯނާވައިރަސް ރާއްޖެ މުހައްމަދު މަލީހު ޖަމާލް ސިޔާސީ ރައީސް އިބްރާހިމް މުހައްމަދު ސޯލިހު ރިޕޯޓް


Fen bill dhahkaigen naseebuverin ah 1,000 rufiya!\nފެން ބިލް ދައްކައިގެން ނަސީބުވެރިންނަށް 1،000 ރުފިޔާ!\n01 އޯގަސްޓް 2020 - 19:50:53\nމާލޭ ވޯޓާ އެންޑް ސްވެރޭޖް ކޮމްޕެނީ ލިމިޓިޑް (އެމްޑަބްލިއުއެސްސީ) ގެ ފެން ބިލްތަށް ދައްކައިގެން 1،000 ރުފިޔާ ހޯދުމުގެ ޕްރޮމޯޝަނެއް އެކުންފުނިން ފަށައިފި އެވެ.\nއެމްޑަބްލިއުއެސްސީގެ ޑޮމެސްޓިކް ކަސްޓަމަރުންނަށް އަމާޒުކޮށްގެން ކުރިއަށް ގެންދާ މި ޕްރޮމޯޝަންގައި ކޮންމެ ހަފްތާއަކު 10 ނަސީބުވެރިންނަށް 1،000 ރުފިޔާ ގެ ގިފްޓް ކާޑެއް ލިބިގެންދާނެ ކަމަށް އެކުންފުނިން ބުނެ އެވެ.\n"1ހާސް 1ހާސް!" ގެ ނަމުގައި ކުރިއަށްދާ މި މިޕްރޮމޯޝަން ކުރިއަށް ގެންދިއުމަށް ހަމަޖެހިފައިވަނީ އޯގަސްޓް އެއް ވަނަ ދުވަހުން ފެށިގެން ސެޕްޓެމްބަރު މަހުގެ 30 ވަނަ ދުވަހު ގެ ނިޔަލަށް ކަމަށް އެމްޑަބްލިއުއެސްސީ އިން ބުނެ އެވެ.\nއެމްޑަބްލިއުއެސްސީ އިން ބުނީ މި މުއްދަތުގެ ތެރޭގައި ޑޮމެސްޓިކް ކަސްޓަމަރުންގެ ތެރެއިން ހުރިހާ ފެންބިލަކަށް ފައިސާ ދައްކަވާ ހަލާސް ކުރާ ކޮންމެ ފަރާތަކަށް ވެސް މި ޕްރްމޯޝަންގައި ބައިވެރިވެވޭނެ ކަމަށެވެ.\nއޭގެ އިތުރުން ވަކި މަސްތަކަކަށް ބަހާލައިގެން ބިލަށް ފައިސާ ދައްކަވަމުންގެންދާ ފަރާތްތަކަށްވެސް މުއްދަތު ހަމަވެފައިވާ ބިލްތަކައް ފައިސާ ދެއްކުމުން ޕްރޮމޯޝަންގައި ބައިވެރިވެވޭނެ ކަމަށް އެކުންފުނިން ބުނެ އެވެ.\nއެ ކުންފުނިން ވަނީ ރ. ދުވާފަރުގެ ޔޫޓިލިޓީ ބިލްގައި ހިމެނޭ ހުރިހާ ހިދުމަތްތަކެއްގެ ބިލްތައްވެސް މި ޕްރޮމޯޝަންގައި ހިމެނޭނެ ކަމަށް ވެސް ބުނެފަ އެވެ.\nމާލެ، ހުޅުމާލެ އަދި ވިލިމާލޭގެ އިތުރުން އެކުންފުނިން ފެނާއި ނަރުދަމާގެ ހިދުމަތްދޭ ކ. މާފުށި، ރ. ދުވާފަރު އަދި ހދ. ކުޅުދުއްފުށީގެ ޑޮމެސްޓިކް ކަސްޓަމުރުންނަށް އަމާޒުކޮށް ކުރިއައްގެންދާ މި ޕްރޮމޯޝަންގައި ބައިވެރިވުމަށް އެމްޑަބްލިއުއެސްސީ ގެ މޯބައިލް އެޕް އާއި، އޮންލައިން ޕްލެޓްފޯމް މެދުވެރިކޮށް އަދި ޗެކް ނުވަތަ ނަގުދު ފައިސާއިން ކަސްޓަމަރުންނަށް ފެން ބިލަށް ފައިސާ ދެއްކޭނެ ކަމަށް އެމްޑަބްލިއުއެސްސީ އިން ބުނެ އެވެ.\nއެމްޑަބްލިއުއެސްސީ ކުންފުނިފެންކުންފުނިކުންފުނިތައްސަރުކާރުގެ ކުންފުނިތައް\nގްރީން ޓެކުހުގެ އާމްދަނީ ބޮޑުތަނުން ދަށަށް\nގައްދޫ އިން މީހަކު ކޮވިޑަށް ޕޮޒިޓިވްވެއްޖެ


SunOnline: AFC Cup ah thayaaruvumah TC Qatar ah furaifi\nއޭއެފްސީ ކަޕަށް ތައްޔާރުވުމަށް ޓީސީ ގަތަރަށް ފުރަައިފި\nޢަބްދުﷲ އައިމަން 18 Feb 2020, 14:53\nޓީސީ މިދިޔަ އަހަރުގެ ޝޭހް ކަމާ؛ް ކަޕަށް ފުރުމަށް ތައްޔާރުވެގެން :ސަން ފޮޓޯ/ އަހުމަދު އަވްޝަން އިލްޔާސް\nވޭތުވެ ދިޔަ ސީޒަނުގެ ޗެމްޕިއަން ޓީސީ ސްޕޯޓްސް ކުލަބު މި އަހަރުގެ އޭއެފްސީ ކަޕަށް ތައްޔާރުވުމުގެ ގޮތުން ގަތަރުގައި ޓްރެއިނިންގް ކޭމްޕެއް ކުރުމަށް ފުރައިފި އެވެ.\nއަންނަ މަހު 10 ވަނަ ދުވަހު ފެށުމަށް ހަމަޖެހިފައިވާ އޭއެފްސީ ކަޕްގެ ގުރޫޕް ސްޓޭޖުގައި، ރާއްޖެއިން ސީދާ ޖާގަ ޓީސީއަށް ލިބުނީ މިދިޔަ ސީޒަންގެ ލީގް ޗެމްޕިއަން ހައިސިއްޔަތުންނެވެ. ދެވަނަ ލިބުނު މާޒިޔާ މިހާރު ވަނީ ޕްލިމިނަރީ ރައުންޑް ފަހަނަ އަޅައި ޕްލޭ އޮފަށް ދަތުރު ކޮށްފަ އެވެ. ޕްލޭ އޮފުގައި މާޒިޔާއިން އިންޑިއާގެ ބެންގަލޫރު އެފްސީއަތުން މޮޅުވެއްޖެ ނަމަ އެ ޓީމު މުބާރާތުގެ ގްރޫޕުސްޓޭޖުގައި ކުޅޭނީ ޓީސީއާ އެއް ގުރޫޕެއްގަ އެވެ.\nދިހަ ދުވަހުގެ ޓްރެއިނިންގް ކޭމްޕަކަށް ޓީސީ މިއަދު ހެނދުނު ގަތަރަށް ފުރިއިރު އަނބުރާ ރާއްޖެ އައުމަށް ހަމަޖެހިފައި ވަނީ މި މަހުގެ 29 ވަނަ ދުވަހު އެވެ. ޓީމާއި ދާދި ފަހުން ގުޅުނު ބައެއް ކުޅުންތެރިންނާ އެކު ޖުމުލަ 23 ކުޅުންތެރިން މިއަދު ގަތަރަށް ފުރި އިރު އެކުވެރިކަމުގެ މެޗުތަކެއް އަދި ރޭވިފައެއް ނުވެއެވެ. އެކަމަކު ފެންވަރު ރަނގަޅު ފަރިތަކުރުންތަކެއް ލިބިގެންދާނެ ކަމަށް ޓީސީން ވަނީ ބުނެފަ އެވެ.\nމިދިޔަ އަހަރުގެ އޭއެފްސީ ކަޕުން ފުރުސަތު ނުލިބުނު މައްސަލައިގައި ޓީސީއަށް ވަނީ ސައުދީގައި ޓްރެއިނިންގް ކޭމްޕެއް ހެދުމުގެ ފުރުސަތު ލިބިފަ އެވެ. އެކަމަކު ޓްރެއިނިންގް ކޭމްޕުގެ އެންމެ ރަނގަޅު ފައިދާއެއް ޓީސީއަށް ލީގުގައި ނުނެގުނީ ފައިސާގެ ދަތިކަން ދިމާވުމުން ބައެއް ކުޅުންތެރިން އޭރު ޓީމު ދޫކޮށްލުމުންނެވެ.\nއޭއެފްސީ ކަޕްގައި ޓީސީން ކުޅޭ ފުރަތަމަ މެޗުގައި އަންނަ މަހު 11 ވަނަ ދުވަހު ނުކުންނާނީ ބަންގުލަދޭޝްގެ ބޮށުންދަރާ ކިންގްސް އާ ދެކޮޅަށެވެ. އެ މެޗު އޮންނާނީ ޑާކާގަ އެވެ. ޓީސީގެ ފުރަތަމަ ހޯމް މެޗުގައި އޭގެ ހަތަރު ދުވަސް ފަހުން ނުކުންނާނީ އިންޑިއާގެ ޗެންނާއީ ސިޓީއާ ދެކޮޅަށެވެ.


Maumoonah vakeelun ayyan kuran ekasheegenva furusatheh nudhey...\nރާއްޖެ - ހައި ކޯޓް\nމައުމޫނަށް ވަކީލުން އައްޔަން ކުރަން އެކަށިގެންވާ ފުރުސަތެއް ނުދޭ ކަމަށް ދައުލަތުން އެއްބަސްވެއްޖެ\nހުކުމް ދަމަހައްޓަން ދައުލަތުން ނޭދެ\nކ. މާލެ 11 އޮކްޓޯބަރ 2018 | ބުރާސްފަތި 17:10 3,039\nކުރީގެ ރައީސް މައުމޫނު އަބްދުލް ގައްޔޫމު:-އެމަނިކުފާނުގެ މައްޗަށް އިއްވާފައިވާ ޖަލު ހުކުމުގެ އިސްތިއުނާފު މިހާރު ހިނގަމުންދޭ - މުހައްމަދު ޝަރުހާން\nކުރީގެ ރައީސް މައުމޫނު އަބްދުލް ގައްޔޫމުގެ މައްޗަށް ދަށު ކޯޓަށް އުފުލި އަދުލު އިންސާފު ގާއިމުކުރަން ހުރަސް އެޅުމުގެ ދައުވާގައި ކުރިއަށް ދިއުމަށް ދިފާއީ ވަކީލުން އައްޔަން ކުރަން އެކަށީގެންވާ ފުރުސަތެއް ނުދޭ ކަމަށް ދައުލަތުގެ ވަކީލުން ވެސް ހައި ކޯޓުގައި ވިދާޅުވެއްޖެ އެވެ.\nމައުމޫނުގެ އިއްވާފައިވާ ޖަލު ހުކުމް ބާތިލް ކުރުމަށް ހައި ކޯޓަށް ހުށަހައަޅާފައިވާ މައްސަލާގައި ބުރާސްފަތި ދުވަހު ބޭއްވި އަޑުއެހުމުގައި މައުމޫނުގެ ވަކީލުން ވަނީ އެ އެހުކުމް ބާތިލް ކުރަންޖެހޭ ކަމަށްބުނެ މައިގަނޑު 36 ނުކުތާއެއް ފާހަގަ ކުރައްވާފައި އެވެ. އޭގެ ތެރެއިން އެއް ނުކުތާއަކީ ރައީސް މައުމޫނުގެ ވަކީލުން މައްސަލައިން ތަނާޒުލު ވުމުން ވަކީލުން އައްޔަންކުރަން ފުރުސަތު ނުދީ މައްސަލައި ކުރިއަށް ގެންގޮސްފައިވުމެވެ. އެކަމާ ގުޅޭ ގޮތުން ދައުލަތުގެ ވަކީލާ ވިދާޅުވީ ވަކީލުން އައްޔަން ރައީސް މައުމޫނަށް ކޯޓުން ދީފައިވަނީ ވަރަށް ކުޑަ ވަގުތު ކޮޅެއް ކަމަށެވެ. އެއާއެކު އެއީ އެކަށީގެންވާ ވަގުތެއް ކަމަށް ދެކެންތޯ މައްސަލަ ބައްލަވާ ފަނޑިޔާރުންގެ ބެންޗުގެ އިސް ފަނޑިޔާރު އަލީ ސަމީރު ވިދާޅު އެއްސެވުމުން ވަކީލާ ވިދާޅުވީ އެކަށިގެންވާ ވަގުތެއް ކަމަށް ނުދެކޭ ކަމަށެވެ. ނަމަވެސް ވަކީލުން އައްޔަން ކުރުމަށް އޮތް ފުރުސަތު އެއްކޮން ހަނިކޮށްފައިވާ ކަމަށް ނުދެކޭ ކަމަށެވެ.\nޖިނާއީ އިޖްރާއަތުގެ ގާނޫނާ އެއްގޮތައް ޝަރީއަތްތައް ކުރިއަށް ގެންގޮސްފައިވަނީ އަޑުއެހުންތައް ކުރިއަށް ގެންދާނެ ތާވަލެއް ނަހަދާ ކަމަށް މައުމޫނުގެ ވަކީލުން ފާހަގަ ކުރެއްވި ނުކުތާ އާ ގުޅޭ ގޮތުން ވެސް ދައުލަތުގެ ވަކީލާ ވަނީ އެކަމަށް ވެސް އިއުތިރާފުވެވަޑައިގެންފަ އެވެ. ނަމަވެސް ވިދާޅުވީ ޖިނާއީ އިޖްރާއަތުގެ ގާނޫނާ އެއްގޮތަށް ޝަރީއަތް ކުރިއަށް ގެންދާނެ ތާވަލެއް އެކުލާވާ ނުލި ނަމަވެސް ރައީސް މައުމޫނުގެ އެއްވެސް ހައްގަކަށް އުނިކަން އައިސްފައިނުވާ ކަމަށެވެ.\nސިއްރުން ހެކިބަސް ނަގާފައިވާއިރު ޖިނާއީ އިޖްރާއަތުގެ ގާނޫނުގައި ހެކިބަސް ނަގަން ވާނީ ހެކިބަސް ނެގުމާ ބެހޭ ގާނޫނުގައި ބަޔާން ކޮށްފައިވާ ގޮތުގެ މަތިން ކަމަށް ބުނެފައިވީ ނަމަވެސް އެ ގާނޫނުގައި ސިއްރު ހެކިބަސް ނަގާނެ ގޮތެއް ބަޔާން ކޮށްފައި ނެތުމުން އެކަން ކުރެވޭނެ ކަމަށް ނުދެކޭ ކަމަށް މައުމޫނުގެ ވަކީލުން ވިދާޅުވިއެވެ. ނަމަވެސް ދައުލަތުން ވިދާޅުވެފައިވަނީ ސިއްރު ހެކިބަސް ނެގޭނެ ކަމަށް ގާނޫނު އަސާސީގައި ބަޔާން ކޮށްފައިވާ ކަމަށެވެ.\nމީގެ އިތުރުން ރައީސް މައުމޫނުގެ ޢައިރު ހާޒިރުގައި ބައެއް އަޑުއެހުންތައް ކުރިއަށް ގެންދިއުމާއި ޝަރީއަތުގެ ކުރިން ހުށައަޅާފައިވާ ކަންތައްތަކާމެދު ޝަރީއަތް ފެށި މަޖިލީހުގައި ގޮތެއް ކަނޑައެޅުން ފަދަ ކަންމަކީ ރައީސް މައުމޫނުގެ ޝަރީއަތް ހިންގިއިރު ހިނގާފައިވާ ގާނޫނާ ހިލާފުކަންތައްތައް ގޮތުގައި ދިފާއީ ވަކީލުން ވަނީ ފާހަގަ ކުރައްވާފައި އެވެ.\nރައީސް މައުމޫނު ދިރިއުޅުއްވާ ގެކޮޅަށް ފުލުހުން ވަދެފައިވަނީ ގާނޫނާ ހިލާފަށް ކަމަށާއި އަދި އަދި ދޮގު ހެކިބަސް ދިން މީހެއްގެ ހެކިބަސް ބަލައިގެންފައިވާ ކަމަށް ވެސް ފާހަގަ ކުރެއްވި އެވެ. ރައީސް މައުމޫނާ ދެކޮޅަށް ސިއްރުން ހެކިބަސް ދިން ކަމަށް ބެލެވޭ މީހާ މީގެ ކުރިން ރައީސް މައުމޫނާ ދެކޮޅަށް ބަޔާން ދިނުމަށް ފުލުހުން މަޖުބޫރު ކުރާ ކަމަށް ބުނެ ދެއްކި ވާހަކަތަކެއް ވެސް ފަނޑިޔާރުނަށް ވަނީ ހުށައަޅާފައި އެވެ. ހަމަ އެހެންމެ ރައީސް މައުމޫނަށް ދޫކޮށްފައިވާ ދީނީ ނަސޭހަތް ދިނުމުގެ ހުއްދަ ބާތިލް ކުރުމަކީ ވެސް ކުރެވޭނެ ކަމެއް ނޫން ކަމަށް މައުމޫނުގެ ވަކީލުން ފާހަގަ ކުރެއްވި އެވެ. ރައީސް މައުމޫނު ފޯނެއް ނުދިން ކަމަށް ބުނެ އުފުލި ދައުވާއާ ގުޅިގެން ކްރިމިނަލް ކޯޓުން އެމަނިކުފާނުގެ މައްޗަށް އިއްވާފައިވަނީ އެއް އަހަރާއި ހަތް މަހާއި6ދުވަހުގެ ޖަލު ހުކުމެކެވެ.\nމައުމޫނުގެ މައްޗަށް އިއްވާފައިވާ ޖަލު ހުކުމް ބާތިލް ކުރުމަށް އެދިފައިވާތީ ދައުލަތުން އެދެނީ ކޮން ގޮތަކަށްތޯ ޝަރީއަތުން ސުވާލު ކުރުމުން ދައުލަތުގެ ވަކީލާ ވިދާޅުވީ އަދުލުވެރި އިންސާފުވެރިކަމާއެކު ނިންމާދިނުމަށް އެދޭ ކަމަށެވެ. އަދި ކްރިމިނަލް ކޯޓުގެ ހުކުމް ހައި ކޯޓުން ދަމަހައްޓާދޭން އެދިފައިނުވާތީ މައުމޫނުގެ ވަކީލުން ވިދާޅުވީ ދައުލަތުން ވެސް އެ ހުކުމް ބާތިލް ކުރުމަށް އިއުތިރާޒް ނުކުރައްވާ ކަމަށެވެ.\nފަނޑިޔާރު ވިދާޅުވީ މައްސަލައިގައި ދެން އިތުރު ކަމެއް ސާފުކުރަން ނެތް ނަމަ އޮންނާނީ ހުކުމް ކަމަށެވެ. ރައީސް މައުމޫނު ހުންނެވީ މި އިސްތިއުނާފުގެ މައްސަލަ ނިމެންދެން ކަފާލާތުގެ ދަށުން ދޫކޮށްލާފައެވެ.


MMA in dhey Exchange Lincence huttaalun - Hali News\nބޭރުފައިސާ މާރުކުރާ ހުއްދަ ހުއްޓާލުން\nބޭރު ފައިސާ ގަނެ ވިއްކާ ތަންތަން ހިންގުމަށް އެމްއެމްއޭއިން ދޭ ހުއްދަ ވަގުތީ ގޮތުން ހުއްޓާލައިފިއެވެ. އެމްއެމްއޭއިން މި ފިޔަވަޅު އަޅާފައިވަނީ ބައިނަލްއަގްވާމީ މާލީ ޖަރީމާތައް ތަހުގީގު ކުރާ ނޫސްވެރިންގެ ޖަމާއަތަކުން މަނީލޯންޑާ ކުރުމާ ގުޅޭ ބޮޑު ތަހުގީގެއް ހިންގައި "ފިންސެން ރިޕޯޓް" ޝާއިއުކޮށްފައި ވަނިކޮށެވެ.\nއިންޓަރނޭޝަނަލް ކޮންސޯޓިއަމް އޮފް އިންވެސްޓިގޭޓިވް ޖާނަލިސްޓު (އައިސީޖޭއައި) އިން ތުހުމަތު ކުރާ ގޮތުގައި ފައިސާ މާރުކުރުމުގެ ނަމުގައި އެކިގައުމުތަކުގައި ހިންގާ ހަވާލާ އޮފީސްތަކަކީ، މަނީލޯންޑާ ކުރުމަށް އެހީތެރިވެދޭ ނިވާފްތްގަނޑުތަކެވެ.\nއެމްއެމްއޭ އިން މި ފިޔަވަޅު އަޅާފައިވަނީ ރާއްޖެއަށް ޑޮލަރުގެ ދަތިކަން ވެސް އިހުސާސްކުރަން ޖެހިފައިވާ ދަނޑިވަޅެއް ގައެވެ.\nބައެއް ފަރާތްތަކުން ތުހުމަތު ކުރާ ގޮތުގައި އޮންލައިން ކޮށް މަނީއެކްސްޗޭންޖް ކޮށް އުޅޭ ފަރާތްތަކުން އެމީހުންގެ ކްރެޑިޓް ކާޑް ބޭނުންކޮށްގެން ކުރާ މުއާމަލާތްތަކާ ހެދި ބޭންކްތަކުގެ ޑޮލަރުގެ ރިޒާވަށްވެސް މިދަނޑިވަޅުގައި އަސަރު ކޮށްފައި ވެއެވެ. އަދި މި ފަރާތްތަކަކީ މަނީ ލޯންޑާ ކުރުމާއި އެކު ޑާކްވެބް ގައި ކްރިޕްޓޯ ކަރަންސީގައިވެސް މުއާމަލާތު ކުރާ ފަރާތްތައް ކަމަވެސް ތުހުމަތު ކުރެވޭ ބަޔެކެވެ.\nއައިސީޖޭއައިގެ ފިންސެން ރިޕޯޓަށް ފަހު ގައުމުތަކުން ދަނީ މަނީލޯންޑާ ކުރުމަށް ފަހިވާ ގޮތަށް ގަވާއިދުތަކުގައި ހުރި ލުއިތައްވެސް މުރާޖައާ ކުރުމުގެ މަސައްކަތް ކުރަމުންނެވެ.\nއެމްއެމްއޭ އިން ބުނެފައިވާ ގޮތުގައި އެ އިދާރާއިންވެސް ދަނީ ގަވާއިދު ހަރުދަނާ ކުރުމަށް މަސައްކަތް ކުރަމުންނެވެ.\nއިތުރު ލިޔުންތައް އެމްއެމްއޭ


Maabandu dhuvasvaru keumugai himananjehey maadhaathah himanamaa!\n19 ނޮވެންބަރ 2019 1 ކޮމެންޓް\nބަލިވެއިނުން ނުވަތަ ހައްޔަރުގައި އިންނަ ހިސާބުން ފެށިގެން މައިމީހާގެ ބަނޑުގައިވާ ދަރިފުޅަށްޓަކައި ވިސްނަންޖެހޭ ވަރަށް ގިނަ ކަންތައްތަކެއް ހުރެ އެވެ.\nރައްކާތެރިކަމާއެކު ރަނގަޅު ސިއްހަތެއްގައި ތުއްތު ދަރިފުޅު ދުނިޔެއަށް އުފަންވަން ދެން މައިމީހާ ވިސްނަންޖެހޭ ގިނަ ކަންތައްތަކެއް ހުރެއެވެ. މާބނޑުވާ ހިސާބުން ބައެއް މީހުންގެ ކެއުމަށް ބޮޑެތި ބަދަލުތަކެއް އާދެ އެވެ. ކުރިން ކާހިތް ނުވާ އެތައް އެއްޗެއް ކާހިތްވެ އެވެ.\nބައެއް މީހުންނަކީ ފިޒީ ބުއިންތަކަށް މާބަނޑު ދުވަސްވަރުގައި ވަރަށް ލޯބި ކުރާ ބައެކެވެ. ނަމަވެސް ވިސްނާލަންޖެހޭ މުހިންމު ކަމެއް އެބައޮތެވެ. އެގޮތުން ފިޒީ ބުއިންތަކުން ހަށިގަނޑަށް ލިބޭ ފާއިދާއަށް ވުރެ ބޮޑީ ގެއްލުންކަން ވިސްނާލުން މުހިންމެވެ.\nއެގޮތުން ކެއުމަށް ބޭނުންކުރާ ކާނާއާ އެއްފަދައިން ބޭނުންކުރާ ބުއިންތަކުންވެސް ބަނޑުގައިވާ ކުޑަ ދަރިފުޅަށް ލިބިދާނޭ ގެއްލުން ވަރަށް ބޮޑެވެ. ހެދި ބޮޑުވުމުގައި އައިބުތައް ހުރުމާއި އެހެނިހެން ކަންތައް ހިމެނެ އެވެ. އެހެންކަމުން މިރިޕޯޓްގައި މި ބަލާލަނީ ދަރިފުޅު އުފެދި ބޮޑުވުމަށް މާބަނޑު މީހާގެ ކެއުމުގައި ހިމަނަން ޖެހޭ މާއްދާތަކުގެ މައްޗަށެވެ.\nބަލިވެއިނުމުގެ ކުރިން މައިމީހާގެ ކެއުމުގައި ބޭނުންކުރާ ހުރިހާ ބާވަތަކީ ހަޖަމްކުރުމުގެ ނިޒާމުގެ ތެރެއިންލާފައި ލޭގެތެރެއަށް ދާނެ އެއްޗެކެވެ. އަދި ލޭގެތެރެއަށް ދާ ކޮންމެ ބާވަތެއްގެ މާއްދާއަކީވެސް ހަށިގަނޑުގެ ބައިތަކުގެ އެތެރެއަށް ވަންނާނެ މާއްދާ އެކެވެ. އަދި ހަށިގަނޑުގެ ހޯމޯންތަކާއި ދަރިފުޅު އުފެއްދުމުގެ ނިޒާމަށް އަސަރު ކުރާނެ މާއްދާތަކެކެވެ.\nވުމާއެކު ރަނގަޅު ސިއްހަތެއްގެ ދުޅަހެޔޮ ކުއްޖަކު ހޯދުމަށްޓަކައި ކެއުމުގެ އާދަކާދައަށް ނުވަތަ ވައްޓަފާޅިއަށް ބަދަލު ގެންނަން ޖެހެނީ ބަލިވެއިނުމަށްފަހުގައެއް ނޫނެވެ. ދެން މި ބަލާލަނީ ކެއުމުގައި ހިމަނަންޖެހޭ ބައިތަކުގެ ތެރެއިން ކެލްސިއަމްއިން ލިއްބައިދޭ ފާއިދާތަަށެވެ. އެގޮތުން ދުވާލަކަށް ކެލްސިއަމް ބޭނުންވާ މިންވަރަކީ 1000 މިލިގްރާމެވެ.\nބަނޑުގައިވާ ދަރިފުޅަށް ލިއްބައިދޭނެ ފާއިދާތަކުގެ ތެރޭގައި ދަރިފުޅުގެ ކަށި، ދަތް، ނާރުތައް، ހިތް އަދި މަސްތައް އުފެދި ބޮޑުވުން އަދި ހިތްހިގުމާއި ލޭ ގަޑުކޮށް ދިނުމަށް އެހީތެރި ވެދެ އެވެ. ކެލްސިއަމް ހިމެނޭ ކާނާގެ ބާވަތްތަކުގެ ތެރޭގައި ކިރު ، ބަތް ، މަސް، ޔޯގަޓުގެ އިތުރުން ޗީޒް ހިމެނެ އެވެ.\nދެން މި އޮތީ ކުރޯމިއުމް އެވެ. ކުރޯމިއުމް ބޭނުންވާ މިންވަރަކީ 1 މިލި ގުރާމެވެ. މިއިން ބަނޑުގައިވާ ދަރިފުޅުގެ ލޭގައި ހަކުރު ހުންނަ މިންވަރު ހެޔޮވަރު ކޮށްދިނުމާއި ޕްރޮޓީން އުފެއްދުމަށް ބާރުއެޅުން ހިމެނެ އެވެ. ބައެއް ވައްތަރުގެ ކުކުޅު، ޕީނަޓު، ބަޓަރ ބަނަސް އަކީ ކުރޯމިއުމް ހިމެނޭ ކާނާގެ ބާވަތްތަކެވެ.\nފްލޯރައިޑް އަކީވެސް މުހިންމު މާއްދާއެކެވެ. އެގޮތުން ދުވާލަކަށް3މިލި ގުރާމުން ފުދޭނެ ކަމަށް ސިއްހީ މާހިރުން ބުނެ އެވެ. އެންމެ ރަނގަޅު ކާނާގެ ބާވަތްތަކުގެ ތެރޭގައި އާފަލު ހިމެނެ އެވެ. އަދި މިއިން ދަރިފުޅުގެ ދަތްތައް އުފެދުމުގައި އެހީވެދެ އެވެ.\nކޮޕަރ އަކީވެސް މާބަނޑު ދުވަސްވަރު މުހިއްމު މާއްދާ އެކެވެ. އެގޮތުން ދުވާލަކަށް އެއް މިލި ގުރާމަކީ ރަނގަޅު މިންވަރެކެވެ. ކޮޕަ ހިމެނޭ ކާނާގެ ބާވަތްތަކުގެ ތެރޭގައި މަސް، ބަތް އަދި ބީންސް ހިމެނެ އެވެ. ހިތާއި ކަށިތައް އަދި ނާރުތަކާއި ލޭހޯލިތަކަށް އެހީތެރިވެދެ އެވެ. ފޯލިކު އެސިޑަކީ ވަރަށް މުހިއްމު ބާވަތެކެވެ. އެގޮތުން ބަލިވެއިނުމުން 600-800 މައިކުރޯ ގުރާމް އަދި އޭގެ ކުރިން 400 މައިކުރޯ ގުރާމް ބޭނުންވާ ކަމަށް ކަމާ ބެހޭ މާހިރުން ބުނެ އެވެ.\nފޯލިކް އެސިޑްގެ ސަބަބުން ކުއްޖާގެ ސިކުޑީގެ މަސައްކަތްތައް ރަނގަޅުވުމާއި ސިކުޑީގެ ފެން އުފެއްދުމަށް އެހީތެރިވެ ދިނުމުގެ އިތުރުން މައިބަދައިގެ ކަށިތަކުގެ އުނިކަމެއް އުފެދުނަ ނުދިނުމުގެ އިތުރުން ޑީއެންއޭ އުފެއްދުމަށް އެހީތެރިވެ ދިނުން ހިމެނެ އެވެ. ފޯލިކް އެސިޑް ހިމެނޭ ކާނާގެ ބާވަތްތަކުގެ ތެރޭގައި ފެހިކުލަ ގަދަ ފަތް އަދި އޮރެންޖުގެ އިތުރުން ލުނބޯ ހިމެނެ އެވެ.\nއަޔޮޑިން ހިމެނޭ މާއްދާއަކީވެސް މާބަނޑު ދުވަސްވަރު މުހިއްމު އެއްޗެކެވެ. އެގޮތުން ދުވާލެއްގެ މައްޗަށް 220 މައިކުރޯ ގުރާމް ފުދޭނޭ ކަމަށް ތަފާސްހިސާބުތަކުން ދައްކަ އެވެ. މި މާއްދާއިން ތުއްތު ކުއްޖާގެ ނާރުތައް އުފެދުމަށް އެހީތެރިވެދިނުމަށް ބާރުއަޅަ އެވެ. މި މާއްދާ ހިމެނޭ ކާނާގެ ބާވަތްތަކުގެ ތެރޭގައި އަޔޮޑިން އެޅި ލޮނު ހިމެނެ އެވެ.\nބަނޑަށް ހަތަރުވަނަ މަހުން ފެށިގެން ދުވާލަކު 30-60 މިލިގުރާމު ކާނާގެ އިތުރުން ދަގަނޑު ހިމެނޭ ކާނާގެ ބާވަތްތައްވެސް ބޭނުންކުރަންޖެހެ އެވެ. މި ބާވަތުން ބަނޑުގައި އޮންނަ ދަރިފުޅުގެ ލޭގެ ރަތް ހަތާތައް އުފެއްދުމަށް ބާރު ލިބި އެ ހަތާތަކަށް ބޮޑުވުމަށާއި ހަކަތަ ހޯދައި ދިނުމަށް ބޭނުންވާ އޮކުސިޖަން ގެންގޮސް ދިނުން ހިމެނެ އެވެ. ކާނާގެ ތެރޭގައި ފެހިކުލަ ގަދަ ފަތް، ސްޕެނިޗް ހިމެނެ އެވެ.\nބަނޑުގައިވާ ދަރިފުޅުގެ ކައްޓާއި ދަތް އުފެއްދުމަށް އެހީތެރިވެދިނުމަށާއި ލޭގައި ހަކުރު ހެޔޮވަރުކޮށް ދިނުމުގެ އިތުރުން ހަލާކުވާ ބައިތައް ރަނގަޅު ކޮށްދިނުންމަށް ދުވާލެއްގެ މައްޗަށް 250-360 މިލިގުރާމްގެ މެގުނީޒިއަމްއަކީވެސް މުހިއްމު މާއްދާ އެކެވެ.\nޕޮޓޭސިއަމްއަކީވެސް ވަރަށް މުހިއްމު މާއްދާއެކެވެ. އެގޮތުން އަލުވި އަދި އެޕްރިކޮޓް ކާނާގެ ބާވަތްތައް ކެއުމުގައި ބޭނުންކުރެވިދާނެ އެވެ. ޔޯގަޓްގެ ބާވަތްތައް ހިމެނޭ ރައިބޯފްލެވިން ހިމެނޭ އިރު ވިޓަމިން އޭ އަދި ވިޓަމިން ބީ6، ވިޓަމިން ސީ އަދި ވިޓަމިން ޑީ ހިމެނޭ މާއްދާގެ ކާނާއަކީވެސް މާބަނޑު ދުވަސް ވަރު ކެއުމުގައި ހިމެނަން ޖެހޭ ބާވަތެކެވެ.\nއެގޮތުން ގެރިމަސް، ކަނޑުމަހުގެ ބާވަތްތަކާއި، ފޭރު، އޮރެންޖު، ޓޮމާޓޯ، ސްޓޯބެރީ އަދި ދޮންކެޔޮ، އަލުވި އަދި ކުކުޅުމަހުގައި މި މާއްދާތައް އެކުލެވިގެންވެ އެވެ. އެހެންކަމުން ކެއިން ބުއިމުގައި ބަނޑުގައިވާ ދަރިފުޅަށް ފާއިދާ ހުންނަ ކެއުންތަކަށް ހާއްސަ އިސްކަމެއްދީގެން މާބަނޑު ދުވަސްވަރު އުޅުމަކީ ދަރިފުޅުގެ ސިއްހަތަށާއި ހެދި ބޮޑުވުމަށް ލިބޭ ވަރަށް ބޮޑު ބާރެއް ކަމަށް ސިއްހީ މާހިރުން ބުނެ އެވެ. އަދި ބަނޑުގައިވާ ދަރިފުޅު ބައިގެން ދިޔުން ފަދަ ކަންތައްތަކުން ސަލާމަތްވެ ހުރުމަށް ދުންފަތުގެ އިސްތިއުމާލު ކުރުމާއި އަދި ދުންފަތުގެ ބާވަތްތަކުން ދުރުހެލިވެ ތިބުމަކީވެސް ބުއްދިވެރި ކަމެކެވެ.\nމާބަނޑު ނޫނަކަސް ތިއެއްޗެއްސަކީ އަބަދުވެސް ކެއުމުގައި ހިމަނަންޖެހޭ އެއްޗެހި


SinaMalé Bridge ifthithaahu kurithaa dhe aharu: Aamunah bodethi faseyha thakeh!\nސިނަމާލެ ބްރިޖް އިފްތިތާހުކުރިތާ ދެ އަހަރު: އާންމުންނަށް ބޮޑެތި ފަސޭހަތަކެއް!\n-2weeks ago9- ރިމާހް\nމާލެ އަދި ހުޅުމާލެ ގުޅުވާލަދޭނެ ބްރިޖެއް ނުވަތަ ދާލަމެއް އަަޅާނެކަމުގެ ވާހަކައަކީ އަބަދުވެސް ދެކެވޭ ވާހަކައެކެވެ. އެކަމުގެ ވިސްނުން އެންމެ ފުރަތަމަ ދެކެލެއްވި ލީޑަރަކީ ކޮބައިކަމާއި މެދު ބޮޑު ބަހުސެއް ވަނީ އުފެދިފައެވެ. އެހެނަސް 2018 ވަނަ އަހަރުގެ އޮގަސްޓް މަހުގެ 30ވަނަ ދުވަހުގައި ސިނަމާލެ ބްރިޖް ނުވަތަ ރަސްމީ ނަމުންނަމަ ޗައިނާ-މޯލްޑިވްސް ފްރެންޑްޝިޕް ބްރިޖް އިފްތިތާހުކުރީ ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ވެރިކަމުގައެވެ.\n24 ޑިސެމްބަރު 2015ގައި މި ބްރިޖްގެ އަމަލީ މަސައްކަތް ފެށިގެންދިޔައިރު، މިކަން ވެގެންދިޔައީ ފަސޭހަ ދަތުރުފަތުރުގެ ނިޒާމަކަށް ހުޅުމާލޭގެ ރަށްވެހިން ކުރަމުންދިޔަ އުންމީދުގައި ކުލަޖެހެން ފެށުމަށެވެ. މި މަޝްރޫއުގެ ފައިނޭންސަށް ބަލާލާއިރު، ޗައިނާ ސަރުކާރުގެ ފަރާތުން މި މަޝްރޫއުއަށް ހިލޭ އެހީގެ ގޮތުގައި 116 މިލިޔަން ޑޮލަރު ދިނެވެ. އަދި ޗައިނީޒް އެގްޒިމް ބޭންކުން ލޯނުގެ ގޮތުގައި 72 މިލިޔަން ޑޮލަރު ދިންެއިރު، މިކަމަށް ދިވެހި ސަރުކާރުގެ ފަރާތުން 12 މިލިޔަން ޑޮލަރު ވަނީ ޚަރަދުކޮށްފައެވެ.\nދިވެހިރާއްޖޭގައި މިހާތަނަށް ހިންގުނު އެންމެ ބޮޑު އުމްރާނީ ތަރައްގީގެ މަޝްރޫއުގެ ގޮތުގައި ގިނަބަޔަކު ފާހަގަކުރާ މި ޕްރޮޖެކްޓްގެ މަސައްކަތްކޮށްފައިވަނީ މިފަދަ ބޮޑެތި މަސައްކަތްތަކެއް މީގެ ކުރިންވެސް ކޮށްފައިވާ ޗައިނާގެ ޗައިނާ ކޮމިއުނިކޭޝަން އެންޑް ކޮންޓްރެކްޓިންގ ކޮމްޕެނީ (ސީސީސީސީ) އެވެ. އެކުންފުނިން ފާހަގަކުރާ ގޮތުގައި މިއީ މިހާތަނަށް އެކުންފުނިން ކުރި އެންމެ ބުރަބޮޑު އަދި ގޮންޖެހުންތަކާއި ކުރިމަތިލާން ޖެހުނު މަޝްރޫއުއެވެ.\nބައިނަލްއަގްވާމީ ފަރާތްތަކުންނާއި ޗައިނާއިން މި މަޝްހޫރު ދެކެނީ އެގައުމުގެ 21 ވަނަ ގަރުނުގެ ސިލްކް ރޯޑް އިނީޝިއޭޓިވްގެ މުހިންމު ބައެއްގެ ގޮތުގައެވެ. އެހެނަސް ބައެއް ފަރާތްތަކަށް މިއީ ޗައިނާއިން ތޫނު ވިސްނުމަކާއި އެކު، ދިވެހިރާއްޖެ އެގައުމުގެ ދަރަނީގެ ދަންތުރައިގައި ޖައްސަން ހިންގި ނުރައްކާތެރި ޕްރޮޖެކްޓެކެވެ.\nމީގެ ދެ އަހަރު ކުރިން މި ބްރިޖް އިފްތިތާހުކުރުމަށްފަހު، އާންމު ދަތުރުފަތުރަށް މި ބްރިޖް ރަސްމީކޮށް ހުޅުވާލީ 2018 ވަނަ އަހަރުގެ ސެޕްޓެމްބަރު މަހުގެ7ވަނަ ދުވަހުގައެވެ.\nމި ބްރިޖް ހުޅުވިގެން ދިއުމާއި އެކު މާލެ ސަރަހައްދުގެ ގިނަ ބައެއްގެ ދިރިއުޅުމުގެ ގިނަ ކަންތައްތަކަށް ބޮޑެތި ބަދަލުތަކެއް އައެވެ. އެގޮތުން މީގެ ކުރިން ކޮންމެ ދުވަހަކު ކަނޑުމަގުން ދަތުރުކުރުމުގެ ބުރައަށް ހުޅުމާލެއަށް ބަދަލުނުވެވި ގިނަބަޔަކު ހުޅުމާލެއަށް ދިރިއުޅުން ބަދަލުކުރަން ފެށިއެވެ. އަމިއްލަ ވެހިކަލްގައި އަދި ބަހުން ބްރިޖް މަތިން ދަތުރުކޮށްފައި ދެވޭނެތީއެވެ. މިކަމުގެ ސަބަބުން ހުޅުމާލޭގައި ބޯހިޔާވަހިކަމުގެ އަގު ކުޑަކޮށް އުފުލުނަސް، މާލެއިން އެ އަގު ދުވަސްކޮޅަކަށް ތިރިވިއެވެ.\nމިއާއި އެކު ބްރިޖްގެ ސަބަބުން މާލެ އަދި ހުޅުމާލޭގެ ވިޔަފާރިތަކަށްވެސް ބޮޑެތި ފައިދާތަކެއް ވެގެންދިޔައެވެ. އެގޮތުން ވަކިން ޚާއްސަކޮށް ބްރިޖް ހުރަސްކޮށްލާފައި ރަހުމަތްތެެރިންނާ ލޯބިވެރިންނާއި އެކު ވަގުތު ހޭދަކޮށްލުމަށްދާ ފަރާތްތަކުގެ ސަބަބުން ހުޅުމާލޭގެ ކެފޭ އަދި ރެސްޓޯރެންޓްތަކަށް ބޮޑު އާމްދަނީއެއް ލިބިގެންދިޔައެވެ. ހުޅުމާލޭގެ ބީޗްގައި ހެދިފައިވާ ކެފޭ އަދި ރެސްޓޯރެންޓްތައް ބަންދުކުރަންދެން އެތަންތަނަށް ކޮންމެ ރެއަކު އަންނަ މީހުންގެ އަދަދުން މިކަމަށް ހެކިވާނެއެވެ. މީގެ އިތުރުންވެސް ބްރިޖާއި އެކު ރަހުމަތްތެރިންނާއި އާއިލާއާއި ދިމާވާން ދަތުުރުކުރި ފަރާތްތަކުގެ އަދަދުވެސް އިތުރުވިއެވެ.\nބްރިޖުން ލިބުނު ފައިދާތަކުގެ ވާހަކަތަކުގެ ވާހަކަ ދައްކާއިރު، މިދިޔަ އަހަރުގެ ސެޕްޓެމްބަރު މަހާއި މިދިޔަ ހުކުރު ދުވަހު މާލޭގައި ހިނގި ނުރައްކާތެރި އަލިފާނުގެ ހާދިސާގައި އަލިފާން ނިއްވުމަށް އެއާޕޯޓްގެ ފަޔަރ ލޮރީ އަވަހަށް އައުމުގައި ބްރިޖުން ވެދިން އެހީ ފާހަގަކޮށްލަން ޖެހެއެވެ.\nސިނަމާލެ ބްރިޖް އިފްތިތާހުކުރިތާ މިއަދަށް2އަހަރު ފުރުނީއެވެ. އެ ބްރިޖް ވެފައިވަނީ ގިނަބަޔަކަށް ހިނިތުންވުމާއި އުފާ މެދުވެރިކުރުވި ތަނަކަށެވެ. ޗައިނާއާއި ދިވެހިރާއްޖޭގެ ގާތް ގުޅުމުގެ ފުރިހަމަ ރަމްޒަކަށެވެ.\nސިނަމާލެ ބްރިޖް އިފްތިތާހުކުރިތާ ދެ އަހަރު: އާންމުންނަށް ބޮޑެތި ފަސޭހަތަކެއް!92 weeks ago\nހަޤީޤީ ވާހަކަ: އަހަރެންވެސް ނަމާދު ކުރަން ބޭނުން!33 weeks ago


Boahiyaavahikamuge bodu Mashrooeh Male' gai fashanee | Mihaaru\nއިންތިޒާޖް ފަހުމީގެ ކެމްޕެއިން ޖަލްސާގައި ރައީސް މިރޭ ވާހަކަ ދައްކަވަނީ: ބޯހިޔާވަހިކަމުގެ ބޮޑު މަޝްރޫއެއް ފައްޓަވާކަން ވަނީ އިއުލާން ކުރައްވާފައި. -- ފޮޓޯ: އެމްޑީޕީ\n18 މާޗް 2019 - 22:51 71 comments\nރިޔާސީ އިންތިޚާބުގައި މާލޭން އެ މަނިކުފާނަށް އެންމެ ގިނަ ވޯޓު ލިބިވަޑައިގެންނެވި މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީގެ ކެމްޕެއިން ޖަލްސާގައި ވާހަކަ ދައްކަވަމުން ރައީސް ވަނީ މާލެއަކީ ދިރިއުޅެން ފަސޭހަ ތަނަކަށް ހައްދަވާނެ ކަމަށް ވިދާޅުވެފަ އެވެ.\nއެގޮތުން ބޯހިޔާވަހިކަމުގެ ބޮޑު މަޝްރޫއެއް ވަރަށް އަވަހަށް އިއުލާން ކުރައްވާނެ ކަމަށް ވިދާޅުވި އެވެ. ނަމަވެސް އެކަމުގެ ތަފްސީލެއް ނުދެއްވަ އެވެ.\nއަމީނިއްޔާ ސްކޫލުގައި ބޭއްވި ޖަލްސާގައި ރައީސް ވިދާޅުވީ މާލެއަކީ ބަޔަކު ދިރިއުޅެން ރަނގަޅު ނުވާނެ ހުރިހާ ސިފައެއް ހުރި މުޖުތަމައުއެއް ކަމަށެވެ. އޭގެ ތެރޭގައި ބޯހިޔާވަހިކަމުގެ މައްސަލަ އާއި ޓްރެފިކް ފަދަ މައްސަލަތައް ރައީސް ފާހަގަ ކުރެއްވި އެވެ. އަދި އެކަންކަން ބަދަލު ކުރުމަކީ އެމަނިކުފާނުގެ ރިޔާސީ ވައުދަކަށް ވާއިރު ކުރިއަށް އޮތް ފަސް އަހަރު ތެރޭގައި އެކަންކަން ކުރައްވާނެ ކަމަށް ވިދާޅުވި އެވެ.\n"މާލެއަކީ ސާފު ރަނގަޅު ތަނަކަށް ހެދުމަކީ އަޅުގަނޑުމެންގެ ވައުދެއް. މާލެ އަކީ ހިތް ފަސޭހަތަނަކަށް ވެގެންދާތަން ފެނިގެން ދާނެ،" ނައިބު ރައީސް ފައިސަލް ނަސީމް ވެސް ބައިވެރިވެ ވަޑައިގެންނެވި ޖަލްސާގައި ރައީސް ވިދާޅުވި އެވެ.\nއިންތިޔާޒް ފަހުމީގެ ކެމްޕެއިން ޖަލްސާގެ ތެރެއިން. -- ފޮޓޯ: އެމްޑީޕީ\nމާލެ އަށް ބަދަލު ގެނައުމަށްޓަކައި ވިޔަފާރި ބަނދަރާއި އެ ސަރަހައްދުގެ ވިޔަފާރިތައް ތިލަފުއްޓަށް ބަދަލު ކުރެވޭނެ ކަމަށް ރައީސް ވިދާޅުވި އެވެ. އެއާއެކު އެ ސަރަހައްދަށާއި މުޅި މާލެއަށް ބޮޑެތި ބަދަލުތަކެއް އަންނާނެ ކަމަށް ވެސް ރައީސް ވިދާޅުވި އެވެ.\nރައީސްގެ ވާހަކަފުޅުގައި ވަނީ މި ސަރުކާރަކީ ކޯލިޝަނެއްގެ ތެރެއިން ވެރިކަމަށް އައި ސަރުކާރެއްކަން ތަކުރާރުކޮށް ފާހަގަ ކުރައްވައި އޭގެ ތެރެއިން އެއްވެސް ބައެއްގެ މަތިން ހަނދާން ނުނެތޭނެ ކަމަށް މިރޭ ވެސް ވިދާޅުވެފަ އެވެ.\nމި ސަރުކާރު ވެރިކަމަށް އައީ ގިނަ ވައުދުތަކަކާ އެކު ކަމަށްވާއިރު އެކަންކަން ހަގީގަތަކަށް ހެދުމަށް މަޖިލީހުގެ އެއްބާރުލުން ސަރުކާރަށް ބޭނުންވާ ކަމަށް ވިދާޅުވި އެވެ. އެމްޑީޕީގެ ކެންޑިޑޭޓުންނަކީ އެކަން ކޮށްދިނުމަށް އެއްބަސްވެ އެ އަޒުމުގައި ތިއްބެވި ބޭފުޅުން ކަމަށް ވެސް ރައީސް ވިދާޅުވި އެވެ.\nވޭތުވެދިޔަ ހަތަރު އަހަރުގެ ތެރޭގައި އެމްޑީޕީން ވަރަށް ދަތި ދުވަސްތަކެއް ތަޖުރިބާ ކޮށްފައިވާ ކަމަށް ރައީސް ވިދާޅުވި އެވެ. އަދި އެ ދުވަސްވަރު އެ މަނިކުފާނާ އެކު މަސައްކަތް ކުރެއްވި ބައެއް ބޭފުޅުންނަކީ އެމަނިކުފާން ދޫނުކުރައްވާނެ ބޭފުޅުން ކަމަށް ވިދާޅުވެ ޖަލްސާގައި ތިއްބެވި އޭގެ ތެރެއިން ބައެއް ބޭފުޅުންގެ ނަންތައް ރައީސް ވިދާޅުވި އެވެ. އޭގެ ތެރޭގައި އިންތި އާއި އަހުމަދު ޝާހިދު (ސާބެ) އާއި އެމްޑީޕީގެ ޗެއާޕާސަން ހަސަން ލަތީފުގެ އިތުރުން އެމްޑީޕީގެ ނައިބު ރައީސް މުހައްމަދު ޝިފާޒާއި އެމްޑީޕީ ތިމަރަފުށީ ދާއިރާގެ ރައީސް އަންވަރު އިބްރާހިމްގެ ނަން ފާހަގަ ކުރެއްވި އެވެ.\nއިތުރު ލިޔުންތައް މާލެ ސަރުކާރު ބޯހިޔާވަހިކަން ހައުސިން މިނިސްޓްރީ ރައީސް އިބްރާހިމް މުހައްމަދު ސޯލިހް މެމްބަރު އިމްތިޔާޒް ފަހުމީ ރައްޔިތުންގެ މަޖިލީހުގެ އިންތިޚާބު 2019


Foreign Service Bill Thalhumah Fonuvaifi\nފޮރިން ސާރވިސްގެ ބިލު ތަޅުމަށް ފޮނުވައިފި\n25 އޮކްޓޯބަރ 2021 - 20:24:18\nފޮރިން ސަރވިސްގެ ނަމުގައި ވަކި ޚިދުމަތެއް ޤާއިމުކުރުމަށް ސަރުކާރުން ހުށަހަޅާފައިވާ ފޮރިން ސަރވިސްގެ ބިލު ކޮމެޓީން ފާސްކޮށް މަޖިލީހުގެ ތަޅުމަށް ފޮނުވައިފިއެވެ.\nރައްޔިތުންގެ މަޖިލީހުގެ ޚާރިޖީ ގުޅުންތަކާބެހޭ ކޮމިޓީން ދިރާސާކުރި މިމިބިލަކީ ހެންވޭރު ދެކުނު ދާއިރާގެ މެންބަރު ޙުސައިން ޝަހީމް ހުށަހަޅުއްވާފައިވާ ބިލެކެވެ. ފޮރިން ސާވިސްގެ ބިލަކީ ސިވިލް ސާވިސްގައި ނުހިމެނޭ ގޮތަށް ފޮރިން ސާވިސްގެ ނަމުގައި ވަކި ޚިދުމަތެއް ގާއިމުކުރަން ހުށަހެޅި ބިލެކެވެ.\nމިބިލު ޤާނޫނަކަށްވެ، ޢަމަލުކުރަން ފެށުމާއެކު "ދިވެހިރާއްޖޭގެ ފޮރިން ސަރވިސް"ގެ ނަމުގައި، ދިވެހި ސިވިލް ސަރވިސްގައި ނުހިމެނޭ ވަކި ޚިދުމަތެއް ޤާއިމުކުރެވޭނެއެވެ. އެ ޚިދުމަތް ނުވަތަ ފޮރިން ސަރވިސް އެކުލެވިގެންވާނީ މިނިސްޓްރީއާއި، ދިވެހިރާއްޖޭގެޑިޕްލޮމެޓިކް މިޝަންތަކާއި، ކޮންސިއުލާ ޕޯސްޓުތަކާއި، ޤާނޫނުގެ ދަށުން އެކުލަވާލާ ފޮރިން ސަރވިސްގެ މައްޗަށެވެ.\nބިލު ޤާނޫނަކަށްވުމުން ފޮރިން ސަރވިސްގެ އެންމެ އިސް މުވައްޒަފަކަށް ހުންނަވާނީ ފޮރިން ސެކްރެޓަރީއެވެ. އެގޮތުން ފޮރިން ސަރވިސްގެ އެހެން ހުރިހާ މުވައްޒަފުންނާއި، އެސަރވިސްގެ މަޤާމުތަކުގައި ވަޒީފާއަދާކުރާ ފޮރިން ސަރވިސްއިން ބޭރުގެ މުވައްޒަފުންވެސް މަސައްކަތް ކުރާނީ، ފޮރިން ސެކްރެޓަރީގެ އިރުޝާދުގެ ދަށުންނެވެ. އަދި ފޮރިން ސެކެރެޓަރީ ޖަވާބުދާރީވާނީ މިނިސްޓަރަށެވެ. ފޮރިން ސެކެރެޓަރީގެ މަޤާމަށް މީހަކު ޢައްޔަންކުރައްވާނީ މިނިސްޓަރުގެ ލަފާގެ މަތިން ރައީސުލްޖުމްހޫރިއްޔާއެވެ.\nފޮރިން ސާރވިސްގެ ބިލް މިއަދު ތަޅުމަށް ފޮނުވާފައިވާއިރު، ގިނަ ބިލްތަކުގެ މަސައްކަތް އަދިވެސް ހުރީ ނުނިމިއެވެ. އެހެންކަމުން، ރައްޔިތުންގެ މަޖިލީހުގެ ކޮމިޓީތަކުގައި ދިރާސާކުރުމުގެ މަސައްކަތް ކުރެވެމުންދާ ބިލުތަކުގެ މަސައްކަތް ނުނިމި ލަސްވަމުން ގޮސް ކޮމިޓީތަކުގެ މަސައްކަތް ގިނަ ވެގެން ދިއުމުން، އެ ކަން އަވަސް ކުރާނެ ގޮތެއް ހޯދަން މަޝްވަރާ ކުރަން ރައްޔިތުންގެ މަޖިލީހުގެ ރައީސް މުހައްމަދު ނަޝީދު މިއަދު ވަނީ ނިންމަވާފައެވެ.\nމަޖިލީހުގެ މިއަދުގެ ޖަލްސާ ފައްޓަވަމުން ނަޝީދު ވިދާޅުވީ، މަޖިލީހުގެ ތަޅުމުގައި ބިލެއްގެ މަސައްކަތް ނެތްއިރު، ކޮމިޓީތަކުގައި 33 ބިލެއްގެ މަސައްކަތް ހިނގަމުންދާ ކަމަށެވެ. އެއީ ސަރުކާރުން ފޮނުވި 26 ބިލަކާއި، ރައްޔިތުންގެ މަޖިލީހުގެ މެންބަރުން ހުށަހެޅުއްވި ހަތް ބިލެކެވެ.\n"ސަރުކާރުން ގިނަ ބިލުތަކެއް މި ދައުރު ހުށަހަޅަން ވެސް ބޭނުންވޭ، އެ ހުށަހެޅި ނަމަވެސް، ކޮމިޓީތަކުގައި މިހާރު ހުރި މަސައްކަތްތައް ނުނިމެނީސް، މި ތާ ހުރި މަސައްކަތްތައް ނިމެން ވަރަށް ދަތި،" ނަޝީދު ވިދާޅުވިއެވެ.\nނަޝީދު ވަނީ ބައެއް ކޮމިޓީތަކުގައި ހިމެނޭ މުހިއްމު ބައެއް ބިލުތައް ވެސް ވިދާޅުވެފައެވެ. މި ގޮތުން ވިޔަފާރިތަކާ ގުޅުން ހުރި ބައެއް ބިލުތައް ގިނަ ކަން ނަޝީދު ފާހަގަ ކުރެއްވިއެވެ.